
Ín cuviartine: 
«II Strolic pal 1997», composizion al computer cun letaris gjavadis 
dal Graduale n. 2 di Spilimberc (par cure di Anna Maria Domini). 


I disens par lis contutis di Alan Brusin 'a son di Darmo Brusin; par 
Elvio Loretti 'a son di Norma Nadalin; par Aldo Gallas 'a son di 
Silvano Menon; par Vidio Colus 'a son di Celso Girardi. 


Lis riproduzions a cjáf dai més, cernidis di Pier Carlo Begotti, `a 
son stadis fotografadis di Riccardo Viola e 'a provegnin di: 

Gurizze, Archivi de Glesie Metropolitane, Passionarium (San 
Francesc) 

Cividát, Museo Archeologjc Nazionál, Psalterium Beate Elisa- 
beth (Zenâr), Antiphonarium ms. XXXIII (Fevrâr), Antiphona- 
rium ms. XXXV bis (Avost) 

Gurizze, Biblioteche dal Seminari, Graduale cod. E (Marz), Gra- 
duale cod. G (Jugn) 

Glemone, Archivi Arcipretál, Antiphonarium ms. 1 (Avril) 
Spilimberc, Archivi Plebanál, Graduale n. 2 (Maj, Luj) 

Udin, Archivi Capitolàr, Graduale ms. 25 (Setembar), Graduale 
ms. 23 (Utubar), Liber Sacramentorum ms. 1 (Dicembar) 

San Denél, Biblioteche Guarneriane, Divina Commedia ms. 200 
(Novembar) 








1997 


de vignude di Crist 


IL 1997 AL RISPUINT: 

— al 6710 dal Circul Julian; 

— al 2750 de fondazion di Rome; 

— al 5757 dai Ebreos; 

— al 1375 dai Maometans; 

— al 2178 de fondazion di Aquilee; 
— al 920 dal Stát patriarcjál furlan; 
— al 51 de Republiche taliane. 


FIESTIS VARIABILIS: 

— la Cinise (12 di fevrár); 

— Pasche (30 di marz); 

— La Sense (11 di maj); 
Pentecostis (18 di maj); 

- Santissime Trinitát (25 di maj); 
— Corpus Domini (1 di jugn). 


FIESTIS DI PRECET: 

— dutis lis doméniis; 

— il prin dal an; 

— la Pifanie; 

— la Madone di avost (15 di avost); 

— Fieste dai Sanz (1 di novembar); 

— la Madone di dicembar (8 di dicembar); 
— Nadál (25 di dicembar). 


FIESTIS NAZIONÁLS: 
— la Liberazion (25 di avril); 
— Fieste dal Lavór (1 di maj). 











PREAMBUL 


Di simpri il Strolic nol e Strolic se nol strolighe. Cussi 
al e sentenziát ancje tal prin Strolic de Filologjche jessút 
dal 1920 e ch'al inviave la lungje ativitát culturál de So- 
cietát. D'inchevolte tante aghe 'e je passade, avignimenz 
grandons ch'e án savoltát il mont e il mát di vivi: de 
energje atomiche ae concuiste spaziál, dal viaz in avion 
al “computer”. Siché par strolegá ae fin dal milenari 'a 
coventaressin canocjai letronics par scrutiná lis stelis e 
statistichis in grant par stabili lis probabilitáz. Ma isal di 
crodi 'es statistichis? Opúr isel di crodi a un grant savint 
ch'al à dit che a chest mont 'a esistin tre cualitáz di bau- 
siis: chés pizzulis, chés mediis e lis statistichis. In spiete 
di risolvi la cuistion, miór fidási des previsions siguris: 
ogni di al ven gnot, ogni més si fás la lune, ogni an al rive 
il Strolic. 

E cussi ancje pal '97 il nestri librut si presente cu la 
só gnove mude a parferí lunaris, contis, puisiis, detulis e 
cualchi matetát, scritis dai otante e passe colaboradórs 
ch'e àn insiorát chest librut, al pont che si podares pensá 
al Strolic come a une sorte di pizzule antologje di 
"scritórs" gnüfs e mancul gnûfs. 


Lis novitáz, po, no màncjn. Chest an si presente une 
galarie di personaz dal dut particulárs e origjnai: poez e 
contestoriis, cjantórs giremont e scritórs minórs che cu 
lis lór puisiis, sataris o cjantis 'e àn indelegrát país, bor- 
gadis e fiestis. Cualchidun di chesc' al faseve ancje un 
altri mistîr, e cussi si puedin cjatà poez contadins e 
scritórs marangons. Int che no comparis tes antologjis, 
che no а scrit libris in grant, ma che tal Friiil `e à lassât 
un olme di ligrie e di amôr. Inalore ben “е àn fat chei ch'e 
án ricuardát chestis personis, lusoruz gajarins che von- 
golant te vite 'e àn cjantát la lór tiare. 

Il Strolic di chest an al presente ancje un altre novitát: 
lis miniaturis, antighe forme artistiche. Cui lór disens 
mintz e i colórs vifs, “а insiòrin e “а puàrtin bilisie tai lu- 
naris dal més. Siché un Strolic no dome di lei, ma ancje 
di rimirá. 

Inmò un pinsir. A son personis de nestre lenghe e cul- 
ture, come il Colorét, che si podaressin memoreá ogni an, 
ma stant che l'usance 'e je ché di visási tai aniversaris 
taronz, poben, dal '97 'a son juste 130 agn che sár Pieri 
Zorut nus à lassát, un poet che cu lis sós puisiis e i vincje- 
trè Strolics buriz für dal "800, al à slareját la cognossin- 
ce e puartát grant vivór te nestre lenghe. Cun Gjó, sár 
Pieri. Catarine Percude, la "contesse contadine" come 
che la clamavin, “е à lassât chest mont 110 agn indaûr. 








De Percude si ricuardin li sós prosis ajarosis ch'a pàndin 
une forme stilistiche che ogni volte che si lis lei, 'a son 
simpri gnovis. E al e passát plui di un secul. Grazionis, 
contesse Catine. 

E infin, cemút no memoreá Meni Ucel e Alviero Negro? 
А son juste dis agn che nus тапст. Meni nus à lassât a 
Pifanie dal '87 e la só opare 'e je sot il voli di duc”. Cui 
no si vise des sós sataris ch'a sclópin te ultime rie, lis pro- 
sis gustosis di “País”, lis traduzions dulà che lis perau- 
lis e lis rimis 'a cólin simpri a plomp? E i tanc' Strolic 
metúz adun fin al '87? Meni nus à pardabon judát a vivi. 
Alviero al é muárt un més e miez dopo di Meni, il 21 di 
fevrár dal 87. Al veve dedicát tante part de só vite al tea- 
tro, scrivint unevore di tesc' scuasi аис” premiáz. Un tea- 
tro gnûf il so, atuál e ch'al fronte cun cür i problems de 
vite furlane. A un protagonist di “Plomp e nivel” j fás di: 
"... "o vin di feveláur a la nestre int, ... о vin di dismo- 
viur il cür... stizzàur la fantasie...”. Cuissà che tal gnüf 
teatro di Udin une di no sf cjati un puest par Alviero? 

Ситд `e je juste l'ore dai salúz. Ju fasin cu lis perau- 
lis di 'Cjfic Cjampane poet di Rodean ch'al comparis tal 
Strolic e che cussi al saludave: “Prindidut us doi la man 
/ augurant a duc' bon an / dal principi a la fin / al lontan 
e al vicin". 

П Prolic LUZIAN VERONE 


Miniaturis furlanis 


PERAULIS A COLÓRS 


Il «San Francesc ch'al predicje ai ucei», culi indaúr a 
pagjne 1, al é cussi biel (e antigon, dal Dusinte!), che ancje 
Luzian Spangher al veve 'za proviodüt a publicálu te cuviar- 
tine dal so libri sui fraris francescans di Gurizze. In efièz, il 
disegnut al é un esempli notabil dal contignüt di putros có- 
dizs, ch'o podin cjatá tai archivis, museos e bibliotechis dal 
Friül. 

Ma lis particolaritáz plui preseadis di chesc` manuscriz `a 
son lis letaris miniadis in principi de peraule: letaris a colórs, 
cun figuris, pipins, flórs, bestiis, fueis, personis, ornamenz di 
fantasie... 

`A erin soredut lis glesiis e lis badiis a vê dibisugne di mi- 
niaturis: par antifonaris, graduâi, Bibiis, Vanzèi, vitis di sanz, 
libris di prejere o di liturgje, ma ancje a jurisdicenz, comuns, 
cjastelans j coventavin, pal mutif ch'a vevin di meti par scrit 
e in biele forme statúz e ordinamenz. 

I libris miniáz plui antics ch'o vin cumo tal Friül `a ri- 
montin al X secul; la produzion 'e rive fintremai al Cincent, 
di fature todescje, francés, furlane e taliane di diviarsis 
regjons. 

PIER CARLO BEGOTTI 

r cun figuris di sanz. 


zená 





Il més di 





Prin da l'an 


E cu' la pinelesse / dal timp sore i ricuars 

- biei o brus che lór fossin - 

scure 'o ài tirât ge striche di frusin e cinise 
No ju volevi plui 

Volevi cancelaju 

Mi infastidivin te anime 

Ma restát cence lór mi soi inacuart 

che tante / companie fasevin 

Racuels di gnáf ju ài duc’ 

Cumo ju ten ben cjárs di strie scuasint 
garofui spampanás che nulór 

salvadi e dàn magari ma di chel 

di une volte 

L'un da l'un ju cjareci 

come s'a fossin frus 

E lant 

pai cjamps ju moli a svual си’ las pavées 

e sul fà sere in cil си” l svualopà dai gnotui 
ju mandi fra las steles 


ANGELO RAFFAELE ZULIANI 








TONI AIZ 


Al fevelave nome par “aforismi”. Al diseve: “Abasso 
le banche e viva i osti. Abasso Mussolini e viva Costan- 
tini”, ch'al jere lui. Opúr: “Religjone e lavoro. L'Italia è 
il giardino dell’ Europa, ma l'operaio va all'estero". Ма 
soredut Toni Aiz al jere grant cuant ch'al diseve: “Viva 
l'Italia" e po al "zontave par furlan: “ma no risulte!”. E 
cun chest al à finidis lis sòs "zornadis tun manicomi cri- 
minál. 


(Furlán di Tresesin) ALAN BRUSIN 

Di lassú tu sás 


Dispes tai cjantons de 'zornade 
‘a 5 impie il ricuart di te, 

Lucian, compagn di timps 'zuáz, 

fruz, tal borc de vile contadine. 
Miriis, amonz, seris di ogni stagjon; 
oris passadis sul larc dal stradon, 
te plazzute erbose 

cul sont dai moronárs. 

E, pe contrade, i cjárs des armentis, 
strissinaz, ch'a fermavin 

di cuant in cuant i nestris svagos: 
bascli, liberási a fêr, cercli, 
corsis. Cetant ch'o ут coriit, 
polsát, sfaldáz sul murt dal puint. 
Tu eris simpri tu il prin 

sul travuart de roate 

e jo, come 'ne condane, secont. 
Ancje sot il strisson de muart, 
che une gnot tu às passát 

cu la solite imburide, 

nissun no па Бани. 





Tu di lassù tu 848, Lucian, 
se fra i compagns dal nestri borc 
il secont 'o soi ancjemo jo. 


(Koinè) `Z. OSUALDINI 


| 
| 
| 





ARTISC' PAR CUSSI 


Tal gno pais di Buje si dis "par cussi" a dut ce ch'al 
è für di règule o ch'al ven "gratis et amore”: al pò nassi 
un frut... "par cussì’, o ben “par cussì’ si pò otigni alc 
сепсе fà lis sòlitis pratichis (che si dis ancje “di rive ju”). 
E alore culi `o conti di artisc' ch'e an vit "par cussì’ un 
dono di nature cence vé fat scuele. Se la vessin vude, la 
scuele, 'a varessin mancul merit e cundipui no varessin 
ché speciál grazie naíf, come che si dis. Forsit parceche 
chei di une volte 'a scugnivin fà dut di bessoi ce ch'al 
coventave pe vite e pal lavôr, te nestre int si è svilupade 
une grande capacitát manuál. Ma cualchidun al ere pui 
bráf di átris, deventant un artesàn-artist: miárs and e 
stáz, ma come fros di jerbe ch'a nassin, 'a muerin e nis- 
sun si vise... 


Jacun Pitór al è un dai pòs che al à vit tanc’ ch'e an 
serit di lui. Giacomo Meneghini (Nimis 1851 - Udin 
1935) al ere fi de tierce femine dal pari che, prime mu- 
linár, dopo al veve fat il spachenapis atór pal Friül. Jà- 
cun (o Jacüz o Tumin, come che lu clamavin i soi di cja- 
se) al è restát vuarfin a dis agn e nol é mai lât a scuele, 

ma si è fat une ‘culture’ dute particulár, parvie che une 
compagnie di marionetisc” lu à puartát cun sé a ота il 
mont. Prime al ere nome un "ragazzo tuttofare’, podopo 
al á comenzát a piturá lis senis di teatro e ancje a dá vós 
al pipins, come Brighella, Arlichin, Fracanapa, Bo- 
calón...e parfin a girá cu la lanterne magjche (Il Mondo 
Novo 'o disevin par vecjo) e al veve une simiute come 
ajutante. Le Compagnie 'e lavorave tes sagris, tai 
marcjàz e soredùt tai pais ai timps di carnavál, ma, 
cuant ch'e je vignude la prime vuere mondiál, si è di- 
sfate e Jàcun al è tornát par simpri in Friül. Al à tacát 
alore a fâ dome il pitór; a girá tai país di Nimis a Cividát 
o in chei de Sclavanie, puartant cun sé ce che j coven- 
tave te cosse, ch'al veve saldo su pe schene, opür tun 
selot ch" al puartave a man e in cheatre al veve simpri 
une grande ombrene a colórs. Par vistit al veve une 
vecje munture di soldát e su la muse simpri un ridi a frut 
vie. Al someave un pizzul ‘gnomo’ e, cuant che nol ere 
di viaz, al stave sü sun tune gjambe sole, come lis gja- 
linis. Cuant ch'al piturave, al veve simpri une corone di 
cjans, ch'a ur deve di mangjá, e di fruz, che ur contave 
flabis...Par un plat di mignestre e une tace di vin, al pi- 
turave cualchi sant sui mûrs o senutis ridiculis tes can- 
tinis e nol mancjave mai di meti dentri cualchi rosute e 
cualchi besteute, ch'a егіп la só passion... 

Cui ch'al à voe di savé di pui, ch'al lei il gno librüt 
JACUN PITÓR, Societát Filologjche Furlane 1974. 


Cjandòn al ere un scultòr in len e jo lu ài cognossût 
pôc prime ch al mueri: al veve une otantine di àins e al 
ere nassút tal 1880. Nol faseve propit di mistir il scultór, 
ma, come cuasi duc' i cjargnei, al saveve tratá di mestri 
il len. Cui si visaràjal vué di Osvaldo Candoni? Forsit 
forsit dome cualchi vecjo di Rualp, Rivalpo, il so pais. 
Lassù `o soi tornade vinc’ agn pui tart cun Olivia Pellis 
a fà fotografiis, ma in ché "zornade dal istát 1959 'e ere 
la prime volte che il gno omp mi puartave a Rualp e al 
è stát propit un cas che nus à guidaz te cjase di Cjandòn. 
Lui in cjase nol veve pui nissün toc des sós oparis e nó, 
par furtune, on'vin tre che il gno omp al à recuperát par 
ca e par là e che domàn j es darai al Museo di Tumièz 
in ricuart di Cjandón e ancje dal gno omp, ch'al à salvát 
tantis memoriis cul so cori atór di un continuo, massi- 
me in Cjargne. 

La specialitát di Cjandón 'e jere ché di fà statuütis 
pizzulis, ma ch'a parevin antigonis, sei pe pose sei pai 
colórs che lui al faseve dibessól e ur dave une patine lu- 
stre e scure ch'e je une maravèe. 

Su di lui viodét: Luigi Ciceri, CJANDON, in “Sot la 
nape" 1959 Numar doi. 

Jóchile al ere il sorenón ch'a j devin a Bordàn, il so 
país, a Picco Giacomo, classe 1881, muart tal 1932. Ni 
il gno om ni jo no savevin nuje de só esistence, ché an- 
zit jo 'o ài savüt di lui cuant ch'o ài curát il Numar 
Unic de Filologjche Val dal Lác, tal 1987 e li `o ài scrit 
ancje di Jòchile (il gno omp al ere muart sis agn pri- 
me!). 

Come che jo *o vevi la mé rét di informadórs, il gno 
om al veve une rét di fornidórs di robe furlane e une di 
j àn puartát un cjavón di piere (alt cm. 35) di om cu la 
barbe, un cascüt sul cjáf e sul cerneli une crós come 
ch'a usavin i Celtics. Par disgrazie, i fornidórs no dise- 
vin ni co ni come, ni la provenience de robe (par no vé 
un controlo sul presit!). Cussi nó si rompevin il cjáf e 
`o cirivin di fà confrónz... Il cjavón al veve un alc di ar- 
caic, di primitif e si è simpri tentáz di crodi di vé cjatát 
robe vecjone, ma tal popolár tocje vé ungrum di pru- 
dence! Come difat, cuant ch'o ài tacát a cori atór tal 
pais dal Lác di Cjavaz, come ch'o ài dite, no ti cjàtio 
pieris cul stil dal nestri cjavón?! E alore `o soi lade а 
fons e `o ài scuviert tantis pieris lavoradis di Jòchile: 
tantis di podé fà un museo di piere, come che il país di 
Bordán al varés propit di fà. Tant pui che si conserve la 
cjase di Jòchile, che misture carateristichis de nestre 
tradizión (doi arcs sot e un piül di len a prin plan) cun 


2] 


elemenz classics, come colonis di tipo antic e sculturis 
umanis come cariatidis. Une robe cussi straordenarie 
no si cjate in dut il Friül: vàit a viodile! 


(Furlàn di Buje) ANDREINA NICOLOSO CICERI 


In tun incrocio li ch'o vevi jo la precedenzie, un frenadon 
par no lá a sbati cu la bici cuintri une machine cun su scrit: 


“ORTOPEDICI V...". 
Lui al va pes sòs e jo: “Alore? Ciristu di fâ clienz?! ". 


TITILITI 

(Furlán di Claut) 


Aga ciara 


N'i basta 

i colórs 

de la théngia 
par colori 

la mo Thelina. 
L'udór dei peróns 
al é 

al so udór. 
Nol é 

aga pi néta 

e fressa. 

La nas lassù. 
Al vuòm 

nól riva 

cu la so ós. 


BIANCA BORSATTI 

AI NESTRI MUARZ SUL 
FLOR DA VITA 


Ai viodút `na dì spari dal miò país, duc’ i 'zovins in- 
glutiz dai landris da montagnis. 

Ді viodút il füc di vuèra, da li’ monz insin al таг, in- 
vuluzzá di odio li’ nestris tiaris. 

"О vevis cretis par cussin, la fan par companadi e dut 
il di, il rivóc da sclopetadis. 

Més e més cui pís in tal pantàn e la buera freda ta ore- 
lis ch'e us cisicava siums di pás. 

Ta sdruma cualchi cjáf di frut massa prest dispatussát 
par cjapá la sclopa in man. 

"E jera li, simpri in uàita daür dal volt la muart ingorda. 

Finit alora il timp di cori-sü e jú pai roncs, di dáj pi- 
dadis al balón e scjuchs ta roja dal mulin. 

Nissun perd, al mir dal dut fin tant ch'al è amát e ri- 
cuardát. Vué, duta Fara, o Renzo, ti fás rivivi cun amór 
e cun te, 1 tiei compagns ch'e àn dat, senza tirasi indaür, 
la lór vita par un ideal. 

"E ven fùr alora da mil bocjs una vós sola, no di odio 
o di svindic, ma ché di pás e redenziòn. 


(Furlàn di Fara) ANNA BOMBIG 


24 








LA CLÁF 


La agne Gjulie *e veve di lá a fá la spese, dome che 
no saveve cemáüt fà: `e scugnive sierá la puarte par pore 
dai laris; il so omp al jere dibot a cjase, ma nol veve la 
clâf. Pense che ti pense... 

- `O podares platá la cláf sot il tapét. Ma po... nol po- 
dares cjatále. Cemát fasial lui a savé ch'e je ali? - 

Dutacolp 'e cór dentri, 'e torne für di corse, 'e siere 
ben ben e 'a plate la cláf come ch'e veve pensát. 

'E tache ta la puarte, ché si lu viodi ben, il cartel: 

"La chiave sotto il tappeto"... e "a partis sodisfate. 


(Koinè EMANUELA MIOTTO 
Scuele di Furlán di Pordenon 95-96) 


Jo 'o dis che j úl vé pazienzie cu la int; no si à di judicá, ni 
condaná nissun. E cui che nol é dacordo al é un sturnel, un 
ignorant, un ... 


TITILITI 

Strolighéz 
BONDI, BON AN, DEIMI LA BUINE MAN! 


Il prin di da l'an a buinore, e in qualchi país ancjemò in vie 
pe gnot, i fruz o i cuscriz a lavin ucant e vivant a la batude, a 
zarcassá in ogni cjase, tor a tor pal pais, miluz, coculis, fics, 
panolis e pagnuz, e qualchi bezut. L'ufierte e jere un dové: la 
parone di cjase e veve póc di sindacá, che l'an senó al vares 
tacát cul malan e continuát di mál in piés. L'usance, oremai 
se no dismenteade scuasi dismitude, si clamave in mit diviers 
tai lengaz di di cà e di di là de aghe, tal fevelà dai país des ri- 
vieris dal Judri e dal Lusinz o inrimpináz su pes monz de 
Cjargne 

A la clamavin fá colede (o colene) la mularie asine (a 
Clausét, a Vit, in Pielunc e in S. Frincesc) e ché dai país de 
Sclavonie (Taipane, Ucèe). A lavin a cjapa il solt, invessit, i 
fruz di Gurizze e dal Friül di soreli jevát; a vosavin “siops o 
póc o trops”, "bon an i siops di chest an! ", “bon principi da 
l'an, daimi i siops di chest an", domandant l'ufierte dai sio- 
ps sdrumis di 'zovins e di fruz de planure e de Cjargne. L'u- 
sance si sa e jé antighe e setade cu lis regulis de societát con- 
tadine, indulà che lis limuesinis a tacavin ai muarz par fini à 
Carnevál e a servivin a dispensá e meti in comun pomis e bla- 
ve e dut ce si veve cuet e vendemát in soreplui: se la bubane 
no jere nome di pócs nissun al vares dismot gjespárs! 

Une cjarte dal 1449 nus vise che la peraule siops e jere cu- 
gnussude e doprade ancje a Udin, parcé che Zuan Toni, fi di 


26 








Zorz muradór, al si veve dissegnestrát un pit (“vulneratus fuit 
in pede sinistro ad periculum mortis”) disgosansi a clamá 
siops (“sibilando et petendo suobs more quo juvenculi va- 
dunt") il 7 di zenár “in pertinentijs Porte Runcorum”. 

No si fale a `zontá a chesc' tre múz di dì ancje un atri, for- 
sit plui cugnussáüt e currint a man ciampe come a man drete 
dal Tiliment: vosá la buineman (“bundi, bon an, la buineman 
а nòu!”, “bundi, bon an, ne dè la bunaman?”, “bundi, la 
man à vos, el purthelüt a nos!", "Bondi, bon an, deimi la bui- 
ne man! "). 

I studiáz, che scrutinin te lenghe, nus an mostrát che lis pe- 
raulis che si doprin pe cerimonie de limuesine dal prin da l'an 
a pandin une storie interessant parce ch'e nus dan in man, 
incjandit te lenghe, un biel bocon di storie dal nestri popul. 

No cát che il discors a nol si sprolungj su cjatá il solt, ch'e 
jé stade une monede curint in Friül sei sot l'ale patriarchine, 
sei sot la zate dal leon di San Marc che fintremai sot l` Au- 
strie. 

E somèe plui golose la storie di colene, colede, ch'e jé une 
peraule une vore doprade dai lengaz de Europe orientál, mas- 
sime tal scláf, d'indulà che vares di jessi vignude dentri e cja- 
pade sù in furlan. Difat koleda (o kolenda) al é un det sclàf 
ch'al salte für dal latin calendae januariae *prin di dal més di 
genár”; il furlan al vares cjapát ad imprest cheste peraule dal 
scláf, ch'al la veve imparade par vieri dal latin. Farine impre- 
stade...! 

Plui osteose a parares la derivazion di siops, che no si la 
sclaris dal dut cul latin, siben che il Vieli Pirone al ves vit 

pensát al seguit di si opes habes, doprát te jentrade di une 
cjantarele. 

In somp bisugne postá la storie, une vore sauride, di buine 
man, che il Gnüf Pirone al pant dome che cu la valenze dal 
talian *mancia'. 

A covente previgni daurman che il det al è cugnussüt e ben 
doprát in duc’ i lengaz setentrionai de planure e di mont, mas- 
sime tal venit e ancje tal talian, indulà che si lu viót doprát 
belzà tal mil e cincent. 

Besclet: in cheste peraule la man no ha nissune partignin- 
ze parceche a figure dome come une etimologje pustice, se- 
tade de int su di une peraule che in cás diviers no sarés stade 
masse limpie nè capibil. 

Sotvie, cuant che un al pense a la buineman, al crót che 
cheste a sedi une regalie gjenerose pojade dret "in te man", 
ma al fale, e ad ingrues. 

Il latin bona mane ‘buon mattino', un avót di ben fat biel 
buinore la doman dal prin di da l'an, al va a plomp pe nestre 
vôs e al sclaris cemût che lis peraulis a s'incrosin e s'ingro- 
pin tra di lêr tal cjâf de int. 

Si sa po che la massime e dis: "La buinore la vanze in 
dut”! 


PIERA RIZZOLATTI 

PERIODICS “FURLANS” JENFRI IL '45 E IL '75 
1. Jentrade 


Cu la publicazion - sul “Strolic” di chest an - di un'altre part dai 
risultàz (sevi pur in struc) di une ricercje sui periodics "fur- 
lans", 'o riten di séi rivát almancul a delineá une vision pano- 
ramiche di ché particulár forme espressive scrite, ch'e la 
stampe periodiche cul titul furlan, nassude te seconde part 
dal secul presint (finore uns dusintecincuante nons!). 

'O ai dit “delineà” parvie che no ài podút - par mutifs di spazi 
- fá une analise dai singui periodics, de funzion di ogni cate- 
gorie, dai riflés su la vite culturál dal teritori di riferiment. Cun- 
dutachel 'o pensi di vé fat un lavór util pe cognossince di un 
element carateristic de “comunicazion” dal di di ие e - di con- 
seguence - pe individuazion de nestre identitát. 

Si sa: chest al e “un element, ch'al va zontát a tanc" altris par 
vé une configurazion plui complete; paraltri al compár come 
un element unevore significatif, massime s'o lu metin in ra- 
puart cun situazions di altris realtáz etno-lenghistichis di cun- 
sistence parele ae nestre o s'o cunsiderin che in Friül no é 
mai stade fate un'opare di alfabetisazion sistematiche par fur- 
lan. 

Dutcás si trate di un element ch'al dà une misure dal profont 
inlidrisiment dal “sintf furlan" te nestre culture e une misure de 
incressite progressive di chest "sinti" (baste pensá al stát prin 
e daspò dal timp culi scrutinát!). 

Par chel tant che si pó savé, di chei pós ch'e àn dade une vo- 
glade al gno contribüt sul "Strolic" dal an passát, cualchidun 
al à vüt alc ce di parvie che no jerin stáz metüz cierz perio- 
dics "furlans" in vite ta chel timp. Si viót proprit che chei sioruz 

no àn vude la pazience di léi cun atenzion: la ricercje s'inti- 
gnive nome sui periodics nassüz tal timp cunsiderát e nome 
а chei ch'a vevin (o ch'e an) il titul par furlan (no cher cul titul 
talian e/o cun scriz furlans). 

La publicazion paraltri 'e à puartáz efiez pusitifs: cualchidun - 
plui sensibil - al à mandat in Filologjche la racuelte o numars 
sparnizzáz di publicazions no plui in vite; cualchi altri mi à se- 
gnalade l'esistence di periodics scjampáz ae ricercje. 'O olsi 
sperá ch'al sucedi compagn ancje chest an. 

Veramentri, culi 'o varés podüt 'zontá altris periodics a chei 
memoráz tes diviersis sezions, ma no vevi elemenz par une 
classificazion e par une datazion sigure. Ju nomeni distes, cu 
la sperance di ricevi cualchi informazion plui precise in pro- 
puesit: "Tal Citon" di Pagnà, "Il suei” di Gradiscje di Sedean, 
“La Rupa” di Raussét, "Glemone" dal stes pais, "Las batado- 
rias" di Prát di Cjargne, "La cjacarade" di Cjarlins, "La vós di 
Martignà", po “Majan dal biel tór" e v.i. 

'О speri..., parceche 'o ài intenzion di inzorná ancjemo il sche- 
dari (une schede: une "cjarte d'identitát" par periodic), cun ché 
di podé fá (o di lassá a altris il materiál par fá) un studi siste- 
matic tór cheste ativitát editoriál. 

Intant ur dis "grazionis" a chei che mi àn dadis indicazions 
preziosis e 'o domandi scuse a chei che ur ài tirade plui voltis 
...la gjachete (inutilmentri!), fidant di vé une rispueste: 


Du cür a duc' bon pro 
a chei di chenti e d'inalgó! 


L. PERÉS 

S. Nocent 

MADONE CEREOLE 
S. Blás vescul 

S. Gjlbert abát 

S. Aghite 

Ss. Martars gjaponés 
S. Ricart re 

S. Jaroni 

5. POLONIE 


S. Scolastiche 
Madone di Lourdes 
La Cinise 

S. Anselm 

S. Valantin 

S. Faustin 

I° DI CORESIME 
Siet Sanz Fondadórs 
S. Simeon vescul 
S. Conrát 

S. Dele 

S. Leonore 

Catedre di S. Pieri 
II° DI CORESIME 
S. Sergjo 

S. Cesar 

S. Sandri patriarcje 
S. Julian martar 

S. Romualt abát 








Zuan Batiste. 


۴ 


cun san 


LE) 


La letare "F 





Ven cun me 


Ven cun me 

ti puarti su ché mont 

dulà che apena si viót 

il fons da lis valadis, 

e no esistin 

penis umanis. 

Ven cun me 

аша che la tiera “а tocja il cil, 
dulà che i bés no àn valór 
dulà che l'om nol conta nuja 
dulà ch'a contin pás e amór. 


(Furlàn di Dimpec”) ERMES DI DÓTRIS 

LA RUSSA 


Come ogni an co al rive l'unviár, 'e ven ancje l'in- 
fluenze, e ogni volte 'e cjàpe un non diferent: filipine, 
asiatiche, cinese, e vie discorint. Cussi tór la metát dai 
agn sessante 'e rivà la "Russa". 

In chei agn o lavoravi par l'acuedòt e, oltre che a fâ 
riparazions sui tubos roz e lazamens, 'o lavi ancje a 
scuedi lis boletis e a tirá-sú i béz dai consums de aghe. 

Al fo propit tanche `o fasevi un di chisc” "zirs che "o 
rivai a Mossa in via Stazion in tune cjase popolár, dulà 
ch'a vivèvin dôi vecjuz; `o batèi te puarte disint: “com- 
permesso" e *o entrai tal coridór; 'o rival in cusine ma 
nol jére propit nissun. Tal spazzecusine al jère il spar- 
ghér cul fuc impiát e alore 'o clamai: “siora!” par un 
dós voltis. Poc dopo al rivà il siór Gjenio e mi disé par 
furlan: "ch al mi scusi siór `o soi tal jet!” E jo, ch'o sa- 
vevi che in chel periodo tanc' di lór a' jérin maláz e 
sigúr di no sbaliá, j disei: “Ísal tal jet cu la russa?" Ma 
lui pinsirant, mi rispuinde: "nó, nó 'o soi cu la mé fe- 
mine!”. 


(Koinè) AGOSTINO MONTANARI 

VIGJ “BAREL” 


`A son tanc', a Passons, che si visin ancjmò di Vigj 
‘barele’. Nassût sot l` Austrie e muart, dongje i novante, 
un cuarant ains fa. 

Un vecjut dut pevar, plen di grinte come duc' i bas di 
stature, cun barbute a spice e mostacjs ae "de Bono”. 

Bon di là pai cjamps a vore e sementeá a cjase forcje 
e riscjel ma mai il dopli, ami fidát. 

Chel dopli al jère il torment di nó mularie che a tro- 
ps. sot sere, `o lèvin tal so ort a robá emui. 

E pensá che jo, chei emui, 'o podevi ben là a cjoliju 
vie pal di, a lús di soreli, posto che Vigj ‘barele’ al jere 
gno nonobis. 

Ma ustu meti trop plui gust ch'al jére a robáju? 

Ancje plui riscjo, peró, parvie che il vecjo al stave in 
uàite sul barcon de cjamare e dispès, dopo un *lasaróns' 
di avis, 'e rivave la sclopetade di brucjs e sál. 

Unic damp, par dî la veretát, ungrum di busis tal 
fueam, seben che Vigj al fos un tiradór di fin. 

Come tanc’ al véve ancje il viziut di cjalà dispès il côl 
dal butilion (par dentri, ben s'intint) tant che, mi conte 
mé mari, nol à fat furtune cuant che cun so fi "Zuan, gno 

nono, al à pensât ben di viargi une frascje ‘a timp’. 

Vignarès a staj che un al pajave un tant e al beveve 
trop ch al orève, fintremai che il so timp al jere scjadût. 

Dopo di che o torná a paja o ... cjalà chei ch'a bevevin. 

Al somèe che l'asiende no rindès pal fat che il miór 
client, sence peró pojà carantans tal cassetin, al jere pro- 
pit lui, il paron. Ma Vigj al jere ancje un gran simpati- 
con, cu la batude simpri pronte, par ogni ocasion. 

Une sere, rivát a cjase un fregul pipinát, al à tacát a 
disvistisi dapis dal jet pojant là ch'al capitave gjachete 
e bregons, cirint, par tant che la sfisie j permeteve, di 
no sveá la parone. 

Ma ché, lisere di orele, 'e jere bielzà in sentón sul jét. 
"E à tacát a tontoná “Osteát di un omp, cuant metaréso 
il cjáf a puest, no ise ore di fà di mancul di bevi, di ri- 
vuardási un póc...” 

"Ah, Vigj, Vigj, mi displás dilu, ma ormai *o sés un 
omp piardút!” 

Silenzi mortál par un moment. Podopo un sgarfá tal 
scúr е ... tac, “Ce fasèso po сито, Vigj?” `e fas la no- 
nebisse. 

E chel mostro, sence scomponisi: 

“О voi a cirimi!” 


(Furlàn di Martigná) ENZO DRIUSSI 

"О cjapi a cür i fastidis 


Cun tuna presa di scúr 

"е суара possei la gnot 
invidànt el colp de luna 

a tarpetá vivarosa. 

Chel só sflamiá 

mi sdova el cür, 

gjavanmi un а un 

i claus de maluseria. 

Cun tuna faliscja di lûs 

si impia la 'zornada 

e tel buinz del soreli 

‘o cjapi a cür i fastidis 

de int cenza ne vós i fastidis 
de int cenza ne vós ne storia 
content di scugní 

gloti insiema 

i malapiés di chist mont. 





| (Furlàn di Orsaria) 'ZUAN MARIA BASSO 


39 


MOMENZ CRITICS 


А Seorgnàn lis cjampanis `a sunavin dopli par messe 
di sposalici. Vitorino il nuviz - che nol veve siarát voli 
in dute la gnot - al ti plombe dret là di “Giambate”. 

Dute la só gubie che si ere dade dongje a bevi, subit 
"е à scomenzát a moláj pachis pe schene e a fà) cumpli- 
meng di circostance: “Tu sês fortunát, tu às proprit une 
furtune sfazzade”, e jù cun ché solfe. E lui, cu la só pla- 
chee: “Cimût mo tant fortunát? Par tiràmi dongje un 
clostri di femine?”. 

“No, no par chel”, j disin, “ma pal fat che tu às 
ancjemo une buine miezore di timp par cambiá che bru- 
te idee di maridâti, che ti è capitade tal cjavàt”. 


(Furlàn di Adorgnan) MARIO MENOT 


'A son nome doi momenz te vite che un omp nol capis la 
femine: prime e dopo il matrimoni. 


TITILITI 

I CUNFINANZ 


Tal mistir di perít (o geometra par talian), al capite di- 
spes di mateá par cuestions di cunfin. E ce ch'al po saltá 
für di barufis tra cunfinaz, dome Diu lu sa ...; palez 
plantáz di di e sparíz vie pe gnot, dispiez di chei trisc' e 
ognitant 'e scjampe cualchi scufiotade di chés buinis. 

"A contin che i plui teribii par chés cuestions ali 'a son 
propit chei di Nimis, pronz ancje a cjapási a sclopetadis 
pür di vé reson di un bolz di tiare (forsit di chi *e je vi- 


. gnude für ché da: "I boins, i trisc' e chei di Nimis"). 





Poben, la storie `e conte di chisc' doi, di continuo in 
barufe parvie dal cunfin dal ort. 

Une di un di lór, svangjant par semená il lidric, ti cja- 
te une lampade e intant che la nete de tiare, j jes für il 
gjenio. 

Chel ca j dis: “Grazie di vémi tirát für, cumo tu às di- 
rit a esprimi un desideri, però visiti che par dut chel che 
tu domandarás, j vignarà dát il dopli al to cunfinant”. 

Cjol, al omenut no j é someade vere, e cence bati cei 
j à rispuindût: “Alore gjavimi un voli!” 

Capide la storie? 

FIDRI DAI SIMEONS 

Strolighéz 
INSERI E SEVRUT 


"Lu prin di d'inseri é San Pas, lu sejont San Crepér, lu 
tiarz San Sclop", nus pant une detule furlane, vielone e di- 
smenteade aromai da duc', ma belza nomenade vie pal Cin- 
cent in un codis de Biblioteche Comunál di Udin. Ven a stai: 
“Il prin di di carnevál al é San Pas (un *zúc di peraulis cun 
passi), il secont San Crepér (altri matez ch'al tire in bal 
crepá), il tierz di San Sclop (ch'al vegnares a stá che l'ultin di 
di Carnevál si mangje fintremai di sclopá)”. 

Se in di di vué dome une pizzule grampe di furlans a si vi- 
se che cun sevrut a si intint il penultim di di carnevál (che si 
lu clame ancje carnevalut des feminis, par invie che a lór ur 
tocjave la gjonde di fridi crostui e fritulis parcé che la famèe 
a fases frae ta l'indoman...), nissun al a inniment ce che vül 
di inseri. 

Se cjalin indaúr, invezzit, inseri, insevri e insceri, lisseri o 
isseri a saltin für une vóre di voltis tai documenz antics di 
Udin (1381; 1384; 1415), di Cividát (1426; 1457), di Glemo- 
ne, e a son peraulis nomedadis dispes ancje tes cjartis dal 
Cincent, in qualchi vilote des plui vielis ("E ce disevos vos di 
Jacumin di Pieri ?/ Nol é mighe un insceri come nos") e so- 
redut di chei scritórs un póc matarans che discorin des gjon- 
dis, des frais e des ligriis che si fasevin a carnevál. Il Morlu- 
pin, in code di une poesie indula ch'al scrif in laude dal prin 
di d'avost, al fás l'invit a mangjá e bevi a crepepanze e al vi- 

se che "Ai forin tre cugnáz / inseri, S. Martin e `l prin di avo- 
st, / comparis dal vin dólz e dal bon most". 

Ancje sevrut al pár jessi une peraule cun lidrís fondis 
| parce che la si cjate doprade une vore da Zorut e da cualchi 
altri prime di lui. 

’ La peraule sevrut, cul valór di ultim di di carnevál, e jè 

ancjemò doprade di un pizzul grop di lengaz furlans, massi- 
me di chei feveláz in culine o tra lis monz (Moruz, Mels, Fe- 
letan, Cosean, Modolét, Clausét), magari cun varianz tal su- 
fis, come a Flumignan (sevrot) e a Pesariis (sivron), che 
cjàlcjn il valór aumentatif de vós, in contrast cun chel dimi- 
. nutif pandút invessit in sevrut. Chest chi al vàl soredut pal lu- 
| nis gras, la penultime fieste, plui sclagne e indulà che il Car- 
nevál a nol è ancjemò sbrocát dal dut. 

A parares che fos di implanta in cjáf a chestis peraulis il 
verbo latin incipere *tacà', un'etimologje che par une volte e 
metares concuardie enfri i furlans e i ladins de Suizare, che si 
gjavin di duc' chei altris par doprá cévar/scévar/ciovar/ceivar 
in tal sens di ‘carnevàl’. 

Qualchidun al si domandarà: ce si tachial a carnevál: si ta- 
chial a mangjá e a bevi e a freà?. Malafenò! Finit carnevál si 
tache la cresime, a fà penitinze e a 'zuná! 

Solche calumant tes altris lenghis neolatinis si visissi che 
tal carnevál e jè belzà comprindude l'idée de cresime che pa- 
tafe la bocje: e dan il spieli il talian carnevale e carnasciale 
ch'e vegnin für dal latin carnem levare e carnem laxare *di- 
| scjoli, dislassá la cjar’... il di d'inseri. 

PIERA RIZZOLATTI 

ABULITI 


Al veve une grande barbe grise, doi voi come dós có- 
culis e une vós ch'e jemplave la strade. Abuliti al veve 
tre cjapiei sul cjâf, un drenti chel altri, un sac su la spa- 
le e un racli in man. S'al domandave un carantan, nol 
oleve une palanche, s`inrabiave, la butave vie. S'al do- 
mandave un toc di pan, al veve di séi chel e no une scae 
di formadi o une tace di vin. Se po al jere nome in visi- 
te, te sò "zornade di ripós (Abuliti al fo l'inventór de se- 
temane curte) nol oleve vé nie di nie: né pan, né bézs, 
né vin, né formadi. Si ufindeve a muart e al jésseve dai 
locai blestemant e mandant maludizions fin 'e tiarce 
gjenerazion. Un profete, eco. E come tál, si sentave a 
cjalà i nui ch a passavin tal cil e li al prediseve robonis. 
A] diseve che so pari al veve regnát su la tiare al timp 
dal Lombardo-Veneto. D'estát al durmive tai munu- 
menz vuéiz dal simitieri; d'unviár tai casons dai ose- 
ladórs o tes stàipiis di soreál. In tune di chestis lu àn 
cjatàt muart des bandis di Lipa. 


(Furlàn di Tresesin) ALAN BRUSIN 





ABULITI 

UNE STORIE A GLEMONE 


Cuanch'o Jeri frutine o lavi ogni estât a passá lis va- 
cancis dai mei nonos a Glemone. Sotsere, cuasi simpri, 
Jo e gno nono Pieri Bambin, si metevin sul balcon de 
cjamarute аша che mé none `e cusive. Il nono si mete- 
ve a contá storiis dal pais o de só famee e di cuant ch'al 
jere frut. A mi mi plaseve tant scoltá une storiute tocja- 
de a doi 'zovins dal país un póc prime de Grande Uere. 

Chisc' doi `zovins `a stavin lavorant in tun cjamp tal 
borc dai Ueis, tal bas di Glemone, cuanch'e passe une 
compagnie di Alpins. Il cjapitani, ch'al jere denant di 
duc”, si ferme e al domande ai doi “zovins s'a podevin 
sodisfáj des curiositáz sul país ch al jere denant di lôr. I 
doi "zovins si cjalin e il prin al dis a chelaltri: "Và tu a 
fevelá cun lêr che tu às fat il soldát e tu fevelis par ta- 
lian”. Il cjapitani al domande: "Giovane, chi vive lassü 
in quelle case! П "zovin, cirint di fási capi pal miór | 
rispuint in tune lenghe che no jere ni taliane ni furlane: 
"Signor capitano lassü ci sono i Bambins, Uarans, 
Gnés, Crugniduri, Toderi e Cecutti”. Il cjapitani Іш cja- 
le un póc di strani e nol capis che i nons 'a son chei des 
fameis dal puest e cussi j domande: “Ma che erba man- 

giano queste bestie?”. Il "zovin al va indenant a spiegá 
in te só maniere: “Radicchio, erbasava e menegoldo, si- 
gnor capitano". “E c'è anche della frutta?". E il `zovin 
pront al rispuint: “E no, la fruta è tutta a scuela!”. Col- 
made la curiositát il cjapitani al torne dai soi soldáz e 1 
doi ’zovins al lôr lavòr. 

Ancjemò uê cunch'a son fiestis di famee gno nono al 
conte ai soi nevóz e dissendenz cheste storie. 


(Furlàn di Glemone) CLAUDIA PAGGIARO 

2. Rivistis di comunitáz ... pizzulis 


Stant che sot cheste "etichete" si cjatin a sei diviers (par fortu- 
ne!) periodics, si à ritignút di spartiju in dós sezions. La prime 'e 
riuarde chés rivistis ch'a son nassudis - pal plui - cuasit par cás, 
tal sens che - almancul tal intindiment origjnari - 'a vevin di séi 
nome publicazions "una tantum" o Numars Unics jessüz in oca- 
sion de sagre plui rapresentative dal pais o dal aveniment cul- 
turál o economic plui impuartant dal teritori. Al é il cás de "Sie- 
ne dal Friúl”, ch'e à scomenzát a vigni für a San Denél ancjemò 
dal '45 in ocasion dal congrès de Filologiche e po presint par 
ains pe Sagre del persut. Al é po il cás de "Lis campanelis", 
ch'al compari a Nimis dal '72 e che po al condura fin al '87. For- 
sit 'e àn уиде la stesse metamorfose ancje “L'Artugna” (dal 72), 
il periodic trimestrál di Dardás, al tiermit ocidentál dal Friül, e 
"Dai Magreis a le Vilote" dal (75), il periodic semestrál di San 
Quarin di Pordenon, dós publicazions ancjemo ben vivis. 
Al sucét dispés cussi: cuant che il Comitát di redazion si fonde 
su di un fuart impein culturál e al à la poe di un fidát organisim 
economic, la publicazion 'e divente cul timp un pont di riferiment 
pal teritori. Partant nissun al pó dineá in vué l'impuartance cul- 
turál de “|| Pignarul", jessude pe prime volte a Tarcint tal 57 par 
cure de Pro Loco, e dal “Barbacian", comparit dal '64 a Spilim- 
berc, ancje chel par cure de Pro Loco. 
Cheste tipologje di periodics po 'e à, di plui dal merit di dà di- 
gnitát ae culture furlane e a ché locál, chel di vé fat di esempli 
par altris iniziativis dal gjenar. Sicheduncje, tal comples, il Friúl 
nol disfigure tun panorame culturál plui larc, seben che purtrop 
la presince dai scriz par furlan no sedi simpri proporzionade ae 
impuartance di cheste nestre forme espressive. 

L. PERÉS 

Dos gotutis 


Dut al è scuminsiàt cuant 
dos pissulis gotutis si son 
ciapadis par man 

erin piciulis 

erin belsolis 

ma a son doventadis un már. 


(da “Premiu di Puisia “Li Radis'" MICHELA SOVRANO 
Ciasarsa *95) (II medie) 

S. Albin 
Ш° DI CORESIME 

5. Cunegonde 

S. Casimir re 

S. Andrian 

S. Rose di Viterbo 
Ss. Perpetue e Felicite 
5. "Zuan di Diu 

IV* DI CORESIME 
S. Simplici pape 

S. Costantin re 

S. Luis Orione 

S. Cristine 

S. Matilde 

S. Luise di Marillac 
V* DI CORESIME 
S. Patrizi vescul 

S. Ciril patriarcje 
S. Josef 

S. Sandre 

S. Benedét abát 

S. Benvignút 
DOMENIE ULIVE 
5. Romul martar 
Madone Nunziade * 
S. Manuél 

Joibe Sante 

Vinars Sant 

Sabide Sante 
PASCHE 

Pascute 








La letare "M" componude cun tun pár di pés. 





Tiessadressis dal cíl 


Tiesseit par nó un vistît 
sflandorós: 

sarà urdit la blancje lús de 
matine, 

sarà trame la rosse lús de 
sere, 

sara frange la lusinte aghe 
de ploe, 

sarà ór l'inarcát arc celest. 
Tiesseit par nó un vistît 
sflandorós: 

par podé cjaminá là che i 
ucei 'a cjàntin, 

par podé cjaminá là che il 
prát al é vert. 





(Koiné) LUZIAN VERONE 
(Antighe cjante dal Messic) 

LU LALO DE BORGADO 


L'omp nol ero, como ch'a si üso a dí, un svuelton. 
Par chest ju paesans 'a lu clamavo, magari senzo tri- 
stèrio, lu Lalo. Lui no s'e cjapavo gran. Al vevo un 
bon fà. Lu so ünic fastidi al ero chel di sbracjá lu lu- 
nari, di boná la panzo duc ju dis dal an cun alc di bon 
e saurít. 

Nol ero afàt un biadát, rubo `a `n' vevo. Al stevo bes- 
suol como un cjan te cjaso fór di man, reditado da so pa- 
ri: cjaveno, cusino, sgabuzin, cjamero e dalt. Pei sio bi- 
sügns naturái, `a si siervivo dal cjüot аша ch al tignivo 
la cjaro e la piüoro, cunins e gjalinos. Al vevo uno gran- 
do cort cu la furnito, lübio e lissivèro. 

Inòltro al vevo l'ort, un cjamp di sorc; un di fasói e 
cartüfulos, un ronc. 

La pi part dal so timp `a lu passavo aventi atòr, lavu- 
ruzzant senzo smatási masso. Te bièlo stagjon al menà- 
vo a passon lu besteàm. Al vevo a fási uno legno e a ce- 
ri un clát ogni tant “encjo” tal so! Al vevo un bon fru- 
stüz. Al paràvo jü clauz. 'E j plassevo da maz ju minie- 
strons, ch'a nol vevo però mai imparát a fàju. Ma par 
chest al rimediavo: al levo pes cjasos a sbrigá ju mistèrs 

pesanz "es fèmenos cul отр pal mont. Pe só vüoro al 
pratindevo justo un plat di miniestron clip. 

Al vevo lu vizi dal tabac: *e j plasevo tirá la preso e 
ejcá lu miez toscan. Lu franc par chesto speso al rivavo 
(con ch" al rivavo) dal Cumun che, a 'ocorénzo, `a lu im- 
pegnavo par lavurüz: comedá trois e murúz, netá cunè- 
tos e stropá tumbins. 

Cussi al vivevo lu nesti Lalo ju dis su chesto tiero, la- 
tefàt avóndo pulit. 

Chest püver crist, ch'a nol ero cunsiderát ne vior 
omp ne, imó máncul, un vior mascju, 'a nol devo scán- 
dol a niün con ch'al levo denti e fór a so cómut pes cja- 
sos des fèmenos bessolos. 

Tant, ce podèvel fà pi си pesta dós legnos e bati fàlz? 
… Ma a fuarzo di pesta legnos, bati fàlz e divorà minie- 
strons clips, 'e salta fôr la bièlo novo. Uno fémeno, tal 
colm de só vitalitât ch'a lu clamavo avóndo dispès pei 
sio siervissis, ero restado inzinto! 

Lu so omp al ero lontan da óltro un an. ... 

In cjaso al levo denti e fór, tancu paron, nomo lu ne- 
sti galantomp ... che, dopo lu "fat", 'a nol fo àti clamát 
lu Lalo, ma cul so vior nón di batésin! 


(Furlàn di Rigulat) GUIDO CANDIDO DI NART 

Il lagrima di Elvio 


Lagrima 

colada dopo il 

scloc 

dal santél dal portón dal 
orfanotrofiu: 

colada enciamo tal entrá 
in ta `na famea 

nova; 

no to. 

Chei vui spiritàs, spasimas, 
belbelu 

а” si son sujas cul afièt 

— generous, plen, sensa fin dai tòs 
genitours 

— pustis —. 

Ains biei. 

Ch on duràt fin a la di dal 
Absolve Dòmine, animas, 
preát cun vous sgrausida, 
ingropada, 

tal calà ju ‘tal glas 

— scur — 
da la sapultura, 

encia ché tó mari. 

Vuei, contanmilu, i tós vui a' erin 
lustris. 

Cuant finirani di 

lagrimà? 


(Furlan di Ciasarsa) VIDIO COLUS 


Se i lambics che tanc" ‘a tasin scriz in muse si viodessin tros 
di lôr che invidie fàsin nus faressin dome dúl. 


METASTASIO 

PIER SILVIO LEICHT 


Se lis presidencis di Carletti e dal cont Prampar *a fo- 
rin doi lamps, la presidence di Pier Silvio Leicht *e fo 
une lungje e clare "zornade, fra il 1925 e il 1945. 

A] è vér, come che si lei di cualchi bande, che Lei- 
cht si ere “comprometit' cul fassio, fin a cjapá su lis 
sòs spalis responsabilitáz di guviér, ma bisugne savé 
che la só cariere di storic dal dirit e di docent universi- 
tari `e jere scomenzade ancjem sul fini di chel altri se- 
cul. E no si pués dismenteá che propit in graziis di Lei- 
cht la Filologjche 'e fo lassade vivi ancje dopo il 1932, 
co Mussolini al decidè di siará i grops regjonalistic”, e 
tal 1936 'e fo metude dal guviér te cundizion di "ente 
morale". E bisugnarés, par justizie, recuardá che dopo 
il 1943 la Societát si tigni al di für di ogni forme di co- 
laborazion cui todescs, e 'a nol ere facil di di no 'es SS 
co domandavin, come ch'o vin scrit su "Ciasarsa", di 
organizá alc par dimostrá che il Friül al ere di culture 
gjermaniche! 

Fra lis robis ch'al fasé Leicht, 'a son di memorá il 
congres su Pauli Diacun tal 1899, la fondazion de rivi- 
ste "Memorie storiche cividalesi", dopo cualchi an “fo- 

rogiuliesi”, e la fondazion de “Deputazione di Storia 
Patria per il Friuli” tal 1919. 

Par savént di plui su Pier Silverio Leicht bisugne lei 
"Dal Friuli alla Russia" di Liliana Spinozzi Monai, tes 
edizions de Filologjche. 


GIANFRANCO ELLERO 

I ÚS COLORÁZ 


Pocjs "zornadis prime di Pasche, 'o soi lade in bute- 
ghe a fà la spese: 'O ài torgeonát un póc tra lis scansiis 
e, sun tune `o ài viodüt, in biele mostre, tanc' ús "za 
сие? e incoloráz cun colórs brilanz e lustris: verz, 'zai, 
celesc', blu e viole. 

"Ce belece - 'o ài pensát - 'a faran propri une figuro- 
ne, cence trope fadie e cence trope fadie e cence piardi- 
te di timp!” La matine di Pasche *o ài parecját la taule e 
in tal miez, in tun lantianut di crep 'o ài mitüt 1 üs co- 
loráz che, come ch'o vevi previodüt, 'a davin veramen- 
tri un tic di ligrie. 

Apene che i miei nevoduz 'a son riváz a cjase mé, 'e 
àn cjalát i üs coloráz e subite mi àn domandát s'a pode- 
vin mangiaju. “Nò, par l'amór dal cil! - `o ài sberlát ple- 
ne di pinsir - 'A son biei domé di viodi, ma 'a son ve- 
lenós!” “Alore parce ju astu mitúz li?” - mi àn rispundút 
maraveáz. 

"O ài sintüt il cür fà un salt e *o ài pensát ch'a vevin 
rason di vendi: chei ús no valevin propri nuje e, in chel 
moment, mi soi sintude ancje jo une none di nuje. 

Dute mortificade 'o soi lade inadaür, indaür cui ri- 
cuarz, fin a cuant ch'o vevi supariú la lór etát... 

МЕ none Tine, a Fare, `e veve simpri tant ce fà: `e di- 
strigave 1 lavórs di cjase, 'e judave me nono Toni tai 
cjamps, `e stave daûr a lis gjalinis, ai cunins, ai cavalirs, 
"e lave a cjoli l'aghe cui segloz e par lavá la blancjarie 
no veve di sigür, puare femine, il laverobe. 'E jere sim- 
pri indafarade e 'a tarmenave da la matine a la sere, 
epúr, jü pe setemane sante, 'e cjatave il timp par prepará 
lis fujacis, lis colombis e, soredut, par judami a incolorá 
і 05. 

Cualchi "zornade prime di Pasce "o lavi tal ort, daúr 
de cjase par cjapa su margaritis, violis e panolutis di un 
biel color blu-viole che no vevin peró un bon odór. 'O 
cjapavi sù un mac cussì grant cho vares podût color 
no un geüt, ma une tamane di ús. Podopo `o lavi tal pu- 
linár a cjoli sü i ús e 'o stavi ben atente di no ticáju: te 
cove i ûs `a егіп ancjemò сірих. Cualchi volte `o cjata- 
vi ancje lis gjalinis che no vevin finit di ovà, jo li' scor- 
senavi e lór, dutis folmenadis, 'a corevin vie batint lis 
alis e mi saetavin cun ocjadis un póc rabiosis e un póc 
spaventadis e no sai se `o vevi plui paure jo o lêr. Ape- 
ne ch'o vevi emplát il eent, `o corevi in cusine e la no- 
ne 'e meteve 1 0$ a bulf par fàju diventá dûrs. Cuant che 
no scotavin plui tant, cun pazience, 'o pojavin sul scus 

di ogni üf lis violis, lis margaritis e lis panolutis ch'o ti- 
enivin insieme cu li' scussis de ceve. Alore 'o scugnivin 
fà l'operazion plui complicade: invuluzzá i ús, cussi 
preparáz, cun pezzoz e leáju cun tun fil pitost gruessut, 
parceche lis rosutis e ІІ” scussis de ceve `a restassin ben 
strentis torvie 1 scus da ús. A chest pont la none 'e tor- 
nave a metiju in te pignate e ju faseve buli ancjem par 
un póc. Cuant ch'a erin ben disfredáz (un timp che ami 
mi pareve tant lunc e *o corevi denant e indaúr a tocjáju 
cu lis pontis dai déz par viodi se 'a scotavin ancjemó) 
"о vevi finalmentri il permes di tira vie il fil, li” scussis 
e lis rosutis e, ai miei voi Incjantàz si presentavin 1 ús cu 
lis rosutis stampadis: i colórs no erin propri tant brilanz 
e lustris, ma li' scussis de ceve ' lassavin come strichis 
che a mi mi ricuardavin i segnos dal arc di San Marc. 
`A erin bielons e il geut plen di ús coloráz al faseve pro- 
pri une biele figure in tal miez de taule! 

Il di di Pasche, dopo vé gustát, 1 ‘grane’ `a decidevin 
di `zujâ al tir dai ús. Alore `o corevi a cjoli il geut cui ús 
e sberlant come une bilite, *o lavi là de none protestant 
che i ús 'a erin miei e che nissun al veve di rompiju. Mé 
none mi cjapave 'ope', mi calmave e mi convinceve a 
dà i üs a me pari e podopo mi diseve che l'an dopo ju 
varessin coloráz ancjemo miór. 

I ‘grane’ `a metevin i ús in file dongje dal mûr e `a ci- 








rivin di ficjá i solduz tai scus: cui ch'al rivave a centráju 
al vinceve ГІТ e i solz ch'a егіп coláz li dongje. Anche 
se jo *o eri picinine mi lassavin tirá i solduz, natural- 
mentri nissun si ficjave tal üf, cussi, dopo un póc, mi 
stufavi di 'zujà e mi sentavi sun tun scagnut e `o cjala- 
vi i 'zujadórs. Me pari, di tant in tant, si girave e mi 
strizzave di voli; intant jo 'o mangjavi un úf dür cui 
colórs un póc smaviz, se paragonáz ai colórs dai ús di 
ué cussi lustris e brilanz, ma cence cori il pericul di re- 
stà intosseade. 


SONIA CIMADOR VENUTI 


Il consumism al è ché “mode” palacuál si bute vie il pan 
vecjo e si compre fetis biscotadis. 


TITILITI 

A planzin li vis 
(coròt) 


A planzin li vis 

e Santin Pagura a li veva sarpidis pulit! 
Vuei al à lassàt il nit, 

e a restin, pleas in tal so cuarp, i fis. 





Li vis sarpidis di Celso Girardi. 

Crist, pietát di lui e di lour 
e di duciu chei ch'a patissin, 
e di dut chel sanc inutil. 


A planzin li vis 

e in quanciu di lour ch'a li vevin sarpidis pulit! 
E vuei, nuja: 

muart, sanc, dolour, 

e il soreli tai nis. 


Crist, fà passà chistis oris 
di dolour massa alt 
ch'a no rivin i cours a partalu. 


A planzin li vis, 
e tu, Crist, dani coragiu di vivi enciamó 
in ta chei cuarps finis. 


Ciasarsa, Mars, 1945 k P.P. PASOLINI 


(Da: Ciasarsa San Zuan Vila Sil Versuta - S.F.F. pag. 466) 

L'AMOUR PAR LI VEDUVIS 
ANSIANIS 


Un merit ch'a si pol daighi a Moru Manin, al'era chel 
di savé a consolá li ansianis vedovelis. 

No impuartava la lour etát, bastava ch'a stessin in 
pié. Un di al veva dissidút di regalajghi a una di lour, un 
sacut di patatis, in discundion da la femina. 

Ma, coma ch'a si diseva 'na volta “il diaul al met 
sempri la coda”. 

Al veva pena sestàt il sacút "ntal muturin e pront par 
parti ch'a si fà su la puarta la cristiana, e subit a ghi do- 
manda: “Оша vatu Moru con chel sacüt?". 

Il Moru, capit di jessi stát scujart, pront a ghi rispunt: 
"Orpu femina, mi soi propit dismintiàt di ditilu, ma no 
ti paria ch'a sedi just ricuardassi encja di chel puor Don 
Tunin!” 

“Brau Moru, satu chi ti as vút propit biél penseir, valà 
si, valà e saludilu encja par me". 

Content di vela scapolada al partis seren forsit rin- 
grassiant encja nostri Signour par veighi tignüt man, 
encja se a ghi pareva scuasin impossibil. 

Ma eco che pena rivat a distinassion, al à vuda "na 
bruta tegula. 


69 


Che beada vedua erin 'za doi dis ch'a era stada sote- 
rada. Sigur che il puor Moru al é restat amondi mal; in 
pi al restava il problema da li patatis. 

Nuia di fà, si viòt ch'a erin propit distinadis par Don 
Tunin. Chel a lu a ringrassiàt di cour, e ghi à encja dita 
che da li oparis bunis il Signour al ghi rindarà merit. 

"E mi soi innecuart”, al varà dal sigur, pensàt il Moru. 

Solita menada di cjaf, `na ridussada e fermada tal bar 
a consolassi cuntun gutüt di blanc. 


(Furlàn di Morsan) ELVIO LORETTI 

Il simpatic mataràn Moru Manin di Morsán al Tiliment. 

LA DENTIERE CUETE TAL FÓR 


Une di `o erin ali di Melie а bevi un taj e jê mi dis: 
"Se tu savessis ce ch'o ài sintüt vué di matine, no tu mi 
crodaressis”. 

Mi conte che apene viarte buteghe, al rive come cua- 
si ogni di Tonut ch'al jere restát vedul e al viveve cun 
tun fi che nol jere maridát. Melie viodintlu un póc ra- 
biós e cence dentiere, j domande: “Tonut cemát ise che 
vué no tu às il to solit morbin?" 

"Lassimi stá Melie" j dis “se tu savessis ce che mi à 
cumbinát chel mostro di fi!” 

E cussi j conte che par solit lui al jeve simpri par prin 
e al prepare il café e la gulizion pal fi ch'al à di là a vore. 

A] jere solit, la sere, prin di lá a durmi, di meti la den- 
tiere, cun doi déz di aghe, in tune tace e, viót cás strani, 
la meteve tal fór de stue, tant il füc a ché ore al jere 
muart e il fór al jere frét. Dut chest parvie che te só cja- 
se nol jere il riscjaldament e se al puartave la tace te cja- 
mare, la matine dopo, la cjatave glazzade. Tal fór inve- 
cit 'e restave juste clipe. 

Cuanche a matine al jevave, al piave il füc, al meteve 
sü il café e ancje la dentiere. 

Ché matine pero, al jere jevát prime so fi, parvie 
ch'al veve voe di partí adore par lá a pescjá cun tun so 
ami. 

No j veve dit nuje a so pari e cuanche Tonut al è jevát 
al à cjatát il cafe pront e la stue in bore. 

Al tache a berlá: “La dentiere, la dentiere!” 

Viart il fór, al cjate la tace sute e la dentiere cuete. 

Al béf il café e ро, metiit il rest de dentiere te sache- 
te, al va mocolant là di Melie, par spietá ch'al viargi il 
dentist e che j comedi la dentiere. 

Morál: “Fin che tu às dinc' in bocje no tu sás ce che 
ti tocje”. 


LORIS AZZANO 


I fis 'a son une dismenteance di provediment. 


DONATELLA STOCCO 

3. Rivistis di comunitáz ... grandis 


In cheste seconde sezion si cunsiderin chés rivistis ch'a vevin 
(o ch'e àn) la smire di fá cognossi il patrimoni culturál di dute 
la Furlanie o adireture des pizzulis Patriis de Romandie (si- 
cheduncje ancje il Friül). Si trate di publicazions ch'e àn las- 
sade une clare olme tal tieren culturál nostran, une olme plui 
o mancul fonde in rapuart ae condurance e ae competence 
artistiche o sientifiche dai colaboratórs. 
II “Sot la паре”, nassút tal ‘49 cun tune vieste sclagne - come 
notiziari des ativitáz de S.F.F. e come ... cerce di composizions 
e studis, al é deventát cul timp - sot la direzion di personis di 
valór - une riviste sostanziose e ben inlustrade. 
Tal stes ап dal “Sot la паре”, al viodé la lûs ancje "Il Tesaur”, 
une publicazion curade di G. D'Aronco, ch'e cirive - atraviers 
i studis di filologje, di critiche leterarie e di etnografie - di scru- 
tiná i rapuarz dal Friül cun altris zonis neolatinis. Une sielte di 
produzion leterarie furlane 'e vignive publicade invecit tai 
"Quaderni del Tesaur", jessúz tra il 57 e il '61. 
Dal '68 al vigni resurit il periodic "La Panarie”, la gloriose rivi- 
ste za pensade e curade di Chino Ermacora (dal '24 al '49): 
cun tune gnove direzion e cun disferenz contignüz. La public- 
zion “е va ancjemò indenant cun gnove fuarce. 
Dal 72 al cjape vite "Arc", il periodic che - siben ch'al sedi nas- 
süt e cressüt in Friül - s'intignive ai problemas culturai e ae 
produzion leterarie des "Pizzulis Patriis" dal Arc Alpin. 'E jere 
une preseade publicazion, che paraltri 'e durà póc: fin al '81 
(piés 'e capità a un'altre riviste nostrane: "Pan e vin", campa- 
de nome tal '71). Si viót proprit che no simpri si rive a vivi cu 
la culture, anzit... 

L. PERÉS 

US PUARTE LIS GNOVIS 


LA 


FILOLOGICHE FURLANE 





FRUZ 


Cuant che il me pinsír al svole viars i miei fruz il me 
cúr si inonde di une dolcece profonde. 


'O sint il profum de prime volte che ju ài vúz tal braz, 
la musute cu la piel come il vilût. Cul cressi la lôr ligrie 
mi tignive compagnie. 

Il me cár al dis: "Oh fruz miei!" 


Une des miór peraulis dal mont, ma dite par furlan 'e 
dis dut. 


Fruz: des radis de vite, la dissendence. 
Fruz: part de mé soference. 

Fruz: il gno volé ben 'e je la ricompense. 
Fruz: grazie Signór, la mé ricognossence. 


(Furlan di Cjasteons di Strade) ANITA FORGIARINI 

Crist ch'al benedis, agnui e sanz dentri une “A”. 





(Furlán centrál) 

Valade serene 


Mi baste, 

un sclip di ligrie 
siará i voi, 

viestîmi di ricuarz 
par tornà cul pinsîr 
in jenfre des monz, 
te valade serene 
tun blec di paradis, 
cul cûr dislidût 

par gjoldi la pâs. 
Distirámi tal soreli 
durmi tra lis violis, 
sul orli de aghe 

tra jarbis ch'a ridin, 
par tocjá inmó 

il cil cun tun det. 


LUIGI BEVILACQUA 








LA VEDUE MARIDADE 


Faliscje 'e restà vedue. Une biele femine ancje s'e 
veve passát la cincuantine; simpri ben viestude e cui 
cjavei a puest e vonde bézs in bancje. 

| fis, duc sistemáz ben, ma lontan di cjase: un a Ro- 
me, un a Turin e la fie tal Gales. 

L'ami, Toni Cuardár, vedran, al jere stát nomenát 
esecutór testamentari dal so puar omp. 

Toni - une persone oneste, fidade, brave - in póc timp 
al veve metát dutis lis robis in regule cun tante sodisfa- 
zion dai eréz. 

Une sere, al lave daspés in cjase di Faliscje, sevie pal 
incaric ch'al veve үйі sevie par Ға) ип pocje di compa- 
nie, fevelant dal plui e dal mancul, i voi par cás si in- 
cuintràrin e dopo jessisi cjaláz a lunc cence disi nuje, 
Toni al rompé la glace: "Faliscje, aromai *o vin une 
ciarte etát, 'o pensi ch'o podaressin metisi insieme. 

Tu tu sés vedue e jo vedran. Fasin lis robis in regule 
e cussi 'o podin fási compagnie e dividi lis spesis di cja- 
de. 

Faliscje, dopo vé pensát un moment, j dise: “Cjale 
mo Toni, jo 'o sares ancje contente, ma spiete uns cua- 

tri dis, ch'o feveli prin cui fruz e `o vares voe di sintí 
ancje siór santul”. 

Toni al jevá in pis come un ’zupet e la bussà e jê no 
si tirá in bande. 

Toni in ché sere, nol á siarát voli pe contentece. La 
robe 'e someave inmaniade ben e i fis di sigúr no vevin 
mutif di oponisi e tant mancul il siór plevan! 

Toni dopo doi dis al tornà a cjatà Faliscje cu la scuse 
di puartáj une cjarte de sucession e i doi 'a si sentàrin 
dongje dal spolér cjalantsi tai voi. 

Cui vevial di fevelá par prin? 

Toni che nol stave in te piel al tacà: "Scusimi Fali- 
scje, astu telefonát ai fis?”. 

Faliscje, fasint muse di ridi, 'e rispuinde: "Si, si. 'O 
ài fevelát cun duc i tre”. 

Toni: “Fevele, par amór di chel sant ch'al € vué; no 
sta a lassámi su lis spinis!”. 

Faliscje: “Lór `a son no contenz, ma contentons!”. 

Toni: “E tu m'al disi cussi?" 

Faliscje: ““О ài ancjemo une robe di diti, e no vores 
che dopo tu ti pentissis di vémi cjolte". 

Toni: “Disvuede il sac daurman e dopo `o voi di cor- 
se là dal siór plevan pes cjartis". 

Faliscje: “Jo in cjamare sul buró `o ài la fotografie 
dal gno puar omp e ogni sere, prin di lá a durmí, 'o im- 

pii dós cjandelis e la matine, cuant ch'o jevi lis distudi 
e J mandi une bussade”. 

Toni сепсе lassále fini, al dise: “Par me tu puedis 
continuá a tigní la fotografie dal to omp sul buró, impiá 
lis cjandelis e mandáj tropis bussadis che tu vuelis”. 

Faliscje: “Cjár il gno Toni, jo no ài altris robis o se- 
grez. Tu puedis lá là dal plevan e fissá la 'sornade dal 
nestri matrimoni”. 

In tun pûr di setemanis la robe `e jere fate: un sposa- 
lici "cui fiocchi” e *a jerin vignúz nevoduz, fis, brúz e 
ginar; e po ancje il viaz di gnocis tes cjasis dai fis. 

Tornáz cjase i nuvizs `a scomenzárin la vite normal e 
Faliscje la sere, prin di là in tal jet 'e impià lis dós cjan- 
delis, come di solit. 

L'indoman 'e si sveà un póc tardut e, prin di là a pre- 
pará il cafe, 'e studà lis dós cjandelis e lant für de cja- 
mare invecit di mandáj la bussade, cu la ponte de len- 
ghe j mandà une sbeleade fasint “un sun come une gra- 
tade di crot”. 


AGNUL COVAS 


Tra omp e femine vué si met l'avocat. 


DONATELLA STOCCO 

Un vér ami 


Une strente di man 
cjalde di afiet 

un dolz invît a confidáti 
une peraule buine di 
confuart 

un consèi sence ombre 
d'interés 

e, parce no, 

un compliment sancír... 
Dut chest par vé un tesaur: 
UN VÉR AMI 





LUCIA SCOZIERO 


Se no tu puedis volé ben, cir almancul di no odeá. 


LUZIAN VERONE 

ME NONO LUSSIO 


Tal 1950 'a vevo setantosinc ans. Cuan ch'a guciavo 
cu `na so niésso 'a trevo un ole a la gucio e un ole par 
strado par vede s'i rivevo 1 zuadous de balón e do- 
mandáe semont ch'a ero zudo. 

Da 'zoveno 'a partavo siment cul cos par fa la digo 
del Selino. Siét chilometri cu "na cargo de sincuanto 
chili. Dopo al à sposà al capu dei lavorus un biel poc pi 
veciu de jét. “Na sten dasse del vo”” lui `a je vevo dit, 
parseche al ero democraticu. 

Un di lui senso nacuárzese al vevo sieá un poc de er- 
bo del cunfinant. Chel al à fat fento de nüo e, cuant gno 
nonu al à fini, chel `a je à dit: “Lare!”. Intant che gno 
nonu `a se domandèvo parsé, me nono al à ciapá pal sto- 
me al cunfinant: “Se na te ritiris che paraulo te bute jü 
pa li? ribis”. `A vevo un spiritu pi grant de jet. 

Jo me la pense ormai veciuto cul fassolét negre tal cià 
e la cotulo lungio e negro a zi cul cos a sclavòs par la 
gravo o a tirà sù so sou pì vecio de déis ans pa un val- 
ser. "Se suso!" 'a disevo la soruto e intant 'a zirévo cul 
valser. 

' A vevo doi óe negris. Doi lanciafiame. 'A devo 'na 

man а so fio ta l'osterio. "Na volto `a je vevo domandà 
un desimin de sgnapo. Po al se vevo stravià e 'a je à 
tornà a domanda la sgnapo. “Se ése chisto, mona?" “а je 
vevo rispondu fra li’ lagrimis a son de ride de chei altris 
aventòus. 

`A no sopuartèvo li’ lagnis e i tipus indurminis. "Na 
volto a uno femeno ch'a domandevo in botego si ven- 
devo ancio formai: “Nino, se na te vous compralu in 
farmacia...”. 

Soi sempre zu а durmi cun jet parseche `a vevo pòu- 
ro de stà barsolo. Cuans rosarius cun chel latin rosià! 
Cuantis partidis a ciartis! E se barufis cu li’ amighis. А 
deis ans me soi malá de bronchite. Al prin di che steve 
miei ài tirà sü l'armonico par sunà un poc standu tal liet. 
"Sacrament, molo che armonico!” al à tacà a bovolà. Jo 
che na volevi molà, jet ch'a tirevo, tiro e strassino e in- 
tant al miéde su la puarto 'a se la ridevo come un mat. 

'A ero un firizin, un spirindiu, "Sacrament, Signou 
perdonáme!” `a ero la so bestemo. Sens Alte li’ me” ri- 
beliòns `i àn vu la so scolo. ` ` 

Cuant che `na so nevodo 'stevo par sposà un ’zovin 
cun cualche an de mancu de jet, al à tignü la so part: 
“Nino, al é miei tiràe su al cià che la codo!”. Chistu vol- 
to cu li’ lagrimis `i ero li’ fiis. 

Co ài partà la me nuvissuto de Milan a falo conosse, 

in doi e doi cuatre 'a je vevo fat un biel golfut a uncinet 
e 'a je preparevo la bunoro cul café e la sgnaputo (par 
tignisse sù al cou, `a disevo). 


(Furlán di Montreal) BENO FIGNON 


Coleto il muini in timp di messe al jere lát cu la borse. Rivát 
li di Meni Salnin al spietave ch'al tiras für ché man ch'e 
sgarfave in sachete... Dopo un biel póc Meni finalmentri al 
tire für une palanche di 500 francs e j domande a Coleto: 
“Atu di cambiámi?”. 


PRE’ RIZIERI 

TAS-TU CH'I NO TI SAS NUJA 


Encja jò i soi stat orlevát cu `na sdruma di frus in una 
cjasa di chès di 'na volta. 

No doma dai me vecjus, ma encja dai pi grandüs di 
me, co vevi da proponi alc o meti in mostra `na idea, su- 
bit "a mi plombava intòr il verdét: Tas-tu ch'i no ti sas 
nuja. 

E a scuela, tant pi al Percot di Udin, 'a podeviàl vi- 
gni four alc di bon e di savüt da un borc imbombat do- 
ma di vert di cjamps? E jù: Tas-tu ch'i no ti sas пија. 

Entrat in seminari belzà fantat, e po' dopu predi di 
screa, come riscjà `na opinion cui compains e sorastans? 
A mi varésin sbilfàt cun sec: Tas-tu ch'i no ti sas nuja. 

Almancu i farài da parón cui nerüs, cussi 1 scrupula- 
vi "zint in Africa. Machè! La cultura e il mont forest `a 
son massa disfarèns. E cussi: Tas-tu ch'i no ti sas nuja, 
par bocja dal vecju missionari o. dal catechist neri. 

Al fin dopu 25 àins i torni "nta li me ariis. Judin-mo 
se pleja chi cjaparài? I pensi. Ma nencja a falu a pusta, 
cun “О.К” e “safari”, cun "sinergia" e “simbiosi” il 
lengàs ë dut cambiàt e complicàt. Ausa tu a vierzi 1l bec: 
Tas-tu, ch'i no ti sas nuja. 

A no mi resta cha sbassá li orelis, romai i soi destinát 
a stà malendreta solfa. 

Ma i varai pur da comparí cun dut il magón dai me 
pecjás, cu "na vita pi stuarta che dreta. 

Alora i pandarài i me deméris, pensant ch'i cucarái li 
flamis dal Purgatori. O ch'a no mi toci invessit da so- 
meá a un pessüt che, cjapàt nt al'amp al ven cassát sul 
seàl da l'etarnitàt? 

In chel moment cun pel di vóus 'a mi vegnará da di- 
zi: "Coma... in Paradis... cussì a scotadeo?" A sarès "na 
maraveja, na scjafojada subit, i soi sigur, cun: Tas-tu 
ch'i no ti sas nuja... Benedeta ché peraula! 


(Furlàn di Versuta) DON DANTE SPAGNOL 

INT A LA BUINE 


Agn indaûr in te fabriche di Pudigori, dongie Gurize, 
`a vevin metüt in vore un gnûf repart clamât 'Ficco'. Si 
tratave di une fibre sintetiche fate cun matereál talmen- 
tri intrigát e spuzzolent ch" al impestave dut il circonda- 
ri, e ancje malsan al jere chel tanfo tantadi ch'al à fat in- 
rusini, in lunc e in larc, fereàdis, filistrins des vignis 
górnis des cjasis e dut ce ch'al jere di fiár, ancie s'al je- 
re 'singát. 

Sicheduncje une di sul treno, che di Udin al rive a 
Gurize, si ciatave a jessi une femine cun doi frutüz che, 
rivade sul puint dal Lusinz e sintint ché spuzzate ma- 
landrete, 'e ciapá pal cupin i doi fis - ch'a cialavin für 
de balconete cul nás fracát sul veri - e ur disé, prime al 
pui grant: 

- Le àtu fate tu? - 

- Nó mame - j rispuindé il frut.- no le ài fate jó. - Alo- 
ге la mari, sence "zontá altri, j mole un papin. Po j do- 
manda al plui pizzul: 

- Alore tu le ás fate tu! - E ancie chel al stave par di] 
di nó ma nol à fat in timp parceche jé no spietà rispue- 
ste e j molà un pataf ancje a chel. 





Cuanch'o ài capit il parcech'e spartive chei scapelóz 
jài spiegát a di ché femine che i doi canais no vevin col- 
pe di nuje e ancje cui ch'al jere veramentri il vér re- 
sponsabil di chei odór di cómut. 

Mi à rispuindùt che cualchi paparot di plui nol ё пије 
di mál parceche cun chei doi li - 'e disé ché femine - se 
si mole lis redinis andi cumbinin ancje di piés! 


BEPI DI DIANA 


A viodi cemát ch'a si viest la int, al vignares di crodi ch'a 
sedin duc’ siórs. A cjalà miór, però, and'è di chei che no àn 
di vé nancje i béz par comprási un spieli! 


TITILITI 

Il Temporal 


Se ch'a sta su sedint? 
Un moment fa: cujeta e sidina la cera 
e di colp... lamps e tons ch'a fan uera. 


Duta la 'zent a cjasa e a la svelta 'a cór 
par poura di cjapà la ploja intór. 


A scjampin encja i ussielus 

a trima l'erba cun ducjus i florüs 
e li plantis a jodilis a fan pietát 
a par ch'a si spachin a metat. 


Ma la natura a é encja chista chi: 
ch'a rinàs e a cambia ogni di. 


Eco che in un moment il temporal al è finit 
e il soreli lassú in alt al e belzà ch'al rit. 


(Furlàn di Ciasarsa) SELENE CANDIDO 
(II Medie) 

GRÍS E GRIS 


"Те fressure dai bars nèris di nul, il soreli al tornà a 
scjaldà la fárie di Bisel, e i fruz cul musut ros si sentá- 
rin sul clap che si cjatave difûr apruf la strade. 

Bisel, omp di cjuce ma ancje mataran, al brincà il tro- 
put de canae. Al jesse su la puarte, al роја lis mans nè- 
ris tal grimal, lis netà e pó si sujà il cerneli. Podopo al 
meté lis mans tai flancs, al arcà lis gjambis e al frontá 
chéi sbiros: «Fruz - al disè - sinút po: al e stát un siór a 
dimi s'o pués cjapágj un pòs di grís. Jo timp по nd a: 
vualtris saressiso boins di lá a cjapá gris, us dòi un ca- 
rantan l'un!». 

No fo nancje finide la tabajade di Bisel, che i fruz si 
puartàrin bielzà tai rémis, sui trois, pai fossai, tra i 
sfrons, tes cjavezadis; duc’ cul fros in man pronz a 
sborzoná te buse dal gri. 

Jacumin, ch'al veve cjatáde la buse tal rival, al me- 
nave il fros dentri e für cjantant: «Gri... gri... gri/salte 
für di li/tó mari `e je muarte/to pari su la puarte/sàltimi 
für te man/e Bisel mi dà il carantan!». 

Batistute, invessit, come un gjatut al cirive la buse cul 
fros in bocje. Mariutine, che jere la plui pizule e no je- 


93 


ге ancjmò buine di тепа il fros, `e cirive une furmiute 
par métile te buse e cusi cjapa il gri. 

Marchinut, plui dispatussát, al cucave atór e al spie- 
tave che nissun lu cjalàs par fà sisin te buse e cusi cjapá 
il gri сепсе fadie. E tanc’ altris fruz cùi in-t-un mit cùi 
in-t-un altri a foropavin par cjapá il gri. 

Bisel, pront su la parte de fàrie al stave in spiete dai 
gris. Un a la volte i fruz j passàrin denant. Un pòs а” ve- 
vin gris e altris griessis. 

Bisel, cu'i ocjai su la ponte dal nas, a то” di pretór, 
al faseve sentense: «Chest `] è nêri... Chest altri ancje... 
Cheste 'e je une griesse... Chest culi al lus come il fru- 
sin...». Al vignive a stai che nissun al jere gris! Il mur- 
mui dai fruz cuintri Bisel al deventá grant. Duc’ a pro- 
testárin: «Al podeve di che ju voleve grís e no néris!». 


TARCISIO VENUTI 


Par solit chel ch'al cét nol é il plui debul ma il plui inteligjent. 


LUZIAN VERONE 

LARIS 


Gno púar pari mi contave di Olem, lari e babio che 
nissun rivave a cjatálu in cove o a mètilu tal sac. Une 
dí al jere lât a robá a Cuár di Rosacis, te glesie de Ma- 
done dal Jutori, ma a di un ciart moment al à di jessi 
stat disturbát e al à scugnüt ѕсјатра. Daspò fat un toc 
di strade, si é visát che te glesie al veve lassade la ca- 
misole cu la só scjàtule dal tabac te sachete cun parso- 
re il so non. Cence pensáj, Olem al à corût dai car- 
binîrs a visá che j vévin robade la camisole cu la taba- 
chere. 

Оп’ altre volte al jere stát clamât in preture par ri- 
spuindi di une robaríe, ma lui al cuntindeve che nol ve- 
ve robade la robe in cuistion, la veve cjatade par strade. 
Il pretór alore j à domandát cemáüt mo che lui nol cjata- 
ve mai nuje. Olem j à domandát al pretór a ce ore ch' al 
jevave, parceche lui al jevave unevore a buinore, cuan- 
che si podeve ancjemo cjatá alc, e se il pretór al jevave 
tart nol jere colpe lui. 

Ce podévial rispuindi il pretór? Robononis! 

Gno puar barbe Cesc al jere diretór di une bancje e 
mi contave che une volte un impiegát di Udin al veve 

robát e al jere scjampát. Po no si veve savût plui nuje di 
lui. Robis di no crodi! 

L' avocat Marion, chel ch' al à scrit bielis comediis 
par furlan, libris e articui di storie e di storie de musi- 
che, di sigúr s' intindeve di laris, parvíe ch' al veve fat 
Г avocat prin di vé Г incarighe di diretór onorari dal mu- 
seu di Cividát. Puar Frét Ros mi à contát che, cuanche 
lui al é lát a vore tal museu, tal palaz no jere la lús ele- 
triche, che le an metude tal '52 cuanch' al ё vignüt De 
Gasperi. L avocat, come ch al jere so dové, j à dit ce 
ch' al veve di fà: 

- Lui ch' al jentri tes stanziis e ch' al disi a fuart: "La- 
ri, ti ài viodüt! Su lis mans!”. Parceche - j veve spiegát 
- 1] lari al é viliac, si rint di colp. 

Duc i tre nus an lassáz ch a son 'zaromai ungrum di 
agn. Cuanch' a son láz а tira il premi, `o Jeri fantazzut e 
"о levi a scuele, та no pues dismenteámi di gno pari e 
di gno barbe, e ogni tant mi visi ancje dal avocat che a 
Cividát al jere un personaz. 

Biade int, ch’ a an vivòt in tun mont diferent di chel di 
cumo; dulà che il lari al jere Olem, ch' al robave gjalinis, 
panolis e cualchi palanche butade te cassele des limuési- 
nis di Madone dal Jutori par tirá indenant une vite grame. 

O cuanche un impiegát ch al veve robát in bancje al 
deventave tanche il personaz di une flabe, che si visàvi- 

si di lui daspó agnoruns, come di un ch' al veve fate une 
imprese ch” e jere di contá e scuasi di no crodi, se a mi 
no m' e ves contade gno barbe. 

E cussí, un mont dulá che un avocat al jere sigúr che 
i laris `a fossin spaurós e ch a alzassin lis mans cuan- 
ch' a savevin di jessi stáz cjapáz... 

La muart 'e je une brute cjosse e nissun nol é content 
di muri, ma des voltis, cuanche m' impensi di cemáüt ch 
al é fat il mont, dai siei gambiamenz e di nó puare int 
ch о vivin su la tiare, `o scrupuli che dopo dut la muart 
'e sedi ancje une furtune par duc' e no un cjastic. 

Ce disaréssino gno pari, gno barbe e il púar avocat, 
recuje là ch’ a son, s' a vessin di cjatási сито cun nó in 
tun mont dulà che i laris no si conténtin di puartá víe alc 
di sot dai dinc' par sé e par chei di cjase? O ben cui la- 
ris che j fásin cuintri al vuardian, invecit di tirá sú lis 
mans crodint di jessi stáz viodúz? 


(Furlàn di Cividát) "ZUAN MARIE DAL BAS 


A' disin che TANGETOPOLI, blocant lis oparis publichis, 'e 
à mitút in crisi l'edilizie. Al moment, pò stai. Ma nol va 
dilunc ch'al sarà lavór par аис’... a fá-su presons! 


TITILITI 

4. Periodics “furlanons” 


Sot di une tál titulazion, s'intint meti i periodics scriz dal dut 
par furlan. Stant ch'e án cheste carateristiche, 'a mertaressin 
une atenzion particular, tant plui che cuasit duc''e án lassade 
une marcade olme te storie pulitiche e culturál de Furlanie. 
А! bastarés pensá a “Patrie dal Friül", il prin periodic furlanist, 
clucit e po nudrit di ché grande "anime furlane" ch'e fo Josef 
Marchet, cul sostentament di un'altre biele figure (ché di Fe- 
liz Marchi) e cul jutori di innomenáz scritórs nostrans. Une 
bandiere ch'e svintulà dal 46 al 65 e che po е passa in altris 
mans. 

In chel grim 'a cjatárin puest i prins sfueis antologjcs dal grop 
leterari "Risultive": dal 51 al 53. E di chel stes grim al vigni 
für “11 cjavedál”, sfuei dal Moviment Autonomist Furlan dal '52 
al '56. 

Un altri sfuei impuartant - come "vós" di culture nostrane, im- 
bombade di spirt cristian - al fo "Int Furlane": un vivarós men- 
sil ch'al condurà dal '63 al '87 e che nome lis dificultáz eco- 
nomichis lu fasérin muri. 

No si pó dismenteá il periodic "Scune Furlane", espression de 
Scuele Libare Furlane (une iniziative "profetiche" jenfri i ten- 
tatífs di svilup de lenghe mediant l'istruzion): al vignive für in 
ocasion dai Congres de Istituzion (dal '58 al '65). 

Е po al merte di séi nomenát ancje "Il Stic'", parceche al fo il 
prin esempi (dal '51 al '55) di stuer “furlanon” di pais: fat sen- 
ce pretesis, ma cun tante passion. 

Ancje in uë i Furlans “а veressin di séi pocáz cun tanc" "stizs"! 


L. PERÉS 

LAA PLANC 


L'avocat Toni Despieris al veve di là a Rome. 

Prime di parti al va a saludá só mari, viele, un póc 
beade e alc sordute. 

"Mame o soi vignüt a saludati che doman "o partis 
par Rome". 

“Ah, viot di lá a planc, sastu!”. 

"Ma mame ‘o voi cu I’ Alitale”. 

"Cun ce?". 

"Cun l'areo de l'Alitale". 

"Ah bon, ma vá a planc l'istes!". 


(Koiné) GIOVANNI MIANI 


Tal '96, in Italie il carnavál al è durât fintremai il 21 di avril, 
che si à vude la sfilade des mascaris (Pardon: dai candidáz!). 


TITILITI 

S. JOSEF ARTESAN (Fieste dal lavór) 


S. Anastasi vescul 
Ss. Filip e Jacun 
S. MONICHE 


S. Gotart 

S. Domeni Savio 
S. Flavie martare 
S. Vitór 

S. Erman 

S. Antonin vescul 
LA SENSE 


Ss. Nereu e Achileu 
S. Mafalde 

S. Matie apuestul 
S. Doro 

S. Ubalt vescul 

S. Pascál 
PENTECOSTIS 


S. Ivo 

S. Bernardin di Siene 
S. Gjsele 

S. Rite 

S. Flurinz 

S. Marie dal Jutori 
SS. TRINITAT 


S. Filip Neri 

S. Ustin 

S. Milio 

S. Massimin 

Ss. Canzians di Aquilee 
Visitazion de Madone 








La letare "M" fate cun ornamenz di fantasie. 





Udin: adunada alpina 


Trentatré trentatre... 

Alpin Berto, 

l'ultima volta ti l'às marciada 

a Roma; 

d'indulà ch'i ti sos tornát dongia 
sièt dis dopo. 

Nissún ti veva vertit 

che la sfilada a era finida 

- cussi ti vevis contat -. 

Vuei 

a cui ghi contitu 

il slambri ch'al ti à fat dentri l'ictus? 
inclaudanti tal pajón 

salvanti il cour; ch'al pompa 

- al pompa - 
fin tai vui, ch'a lagrimein 
trentatrè trentatrè... 


(Furlán di Ciasarsa) VIDIO COLUS 

TONI DI ROSA E LA MADONA 
DI LOURDES 


In país lu cognossevin duc' cul non di Toni di Rosa, 
par via ch'al veva sposát una ziarta Rosa Gobet, unavo- 
ra plui ’ zovina di lui. 

Cuan'che cualchidun gi domandava a Toni zemit 
che Rosa lu veva sposát, pur jessint, coma ch'a vin dit 
prima, tant plui "zovina di lui, al rispuindeva che lu ve- 
va sposát parzeca, apena finida la prima vuera mondial, 
in timp di granda miseria, lui al possedeva doi biei per- 
suz! 

Par só furtuna, Rosa 'a veva ciatát ben prest un pue- 
st di coga in tuna famea di siórs vizin Vignesia, risolvint 
cussi la situazión economica vonda bruta. 

Ogni més a Toni, ch'al viveva ta só ciasa di Migèa, 
su la cuesta da biela culina, Rosa gi mandava una part 
da раа ch'a ciapava pal servizi, par fà in mdt che Toni 
al podes tirà indevant senza tros pinsirs. 

Toni, ch'al era cuasi dal dut inalfabet, par comunicá 
cu la femina, al vigniva a fási scrivi li” leteris ca di mé 
mari. Una sola volta al veva tentát di scrivi la letera di 
bessól ma, dopo vé scrit li' solitis dós peraulis di inte- 
stazión “Cara Rosa”, si era inacuart di vé emplát la pa- 

gina interia e cussì al veva dovût rindisi e rivolzisi di 
enóf a mé mari. 

Di "zovin, Toni al era stát pastór sui Pirenei, no trop 
lontan di Lourdes, e di lá, tornát a Migèa, al veva partát 
un cuadri da Madona cul carijon a susta che, ciariát, al 
sunava l' Ave Maria. 

Ogni tant, jo e atris fruz, gi domandavin a Toni di fà- 
nus sintí il carijon da Madona e jentravin cussi in ta só 
ciamera, indulá che, parsora il jet, al era piciát il cuadri. 
Dut intór di chist 'a erin una infinitát di numers che To- 
ni, cuan'che di gnot al faseva siarz suns, al scriveva cul 
lapis sul mûr par dopo 'zujà cualchi ambo tal buteghin 
dal lot a Cormons. 

In chist mit, pur no gioldint di nissuna pinsion, cun 
cualchi ûf da tre gialinis ch al veva tal bearz e li’ pocis 
liris ch'a gi mandava la femina, Toni al tirava indevant 
senza trop lamentàsi. 

Ogni tant perd, al contava di vé mangiát vonda ta só 
vita una sola volta, a gnozis di una só gneza, dulá che a 
gustá al veva mangiát fin ch'al si era sintüt strenzi il gile. 

Una cialda gnot d'istát, cuan'che duc' durmivin cui 
barcons spalancás, si à sintút suná plui voltis il carijon da 
Madona di Toni, fat chist veramentri strani parzeca a che 
oris nol era mai suzedüt prima. I vizins di ciasa si son alo- 
ra premurás di là sot 1 soi barcons a clamálu par capi se 

ch'al induséva Toni a fà suná il carijon a che oris di gnot. 

No otignint nissuna rispuesta 'a àn viart cun pocia 
fadia la puarta di ciasa, 'a son entrás ta ciamera e 'a àn 
ciatát Toni cul cuadri da Madona vizin, sul jet: muart 
cussi al sun da l’Ave Maria dal carijon di chél cuadri 
partât di Lourdes; `l era unic oget di valór posedút di 
Toni, pûr emigrant, pastór di 'zovin su l` lontanis mon- 
tagnis dai Pirenei. 


(Furlan di Migèa) ALDO GALLAS 

Vita c’a cor 


Dulà dio 

fue 

cussi bé s-coéte? 
Parcié 

chéla pressa? 
Ce tarlup 

la vita 

ta un mónt 

de còrsa! 


(Furlàn di Claut) BIANCA BORSATTI 

IL CJAVAL DAL PRETÓR MATIUS 


Il pretór Francesc Matiüs al jere un vêr galantom, 
parcé che si cumplimentave spes e vulintir cun Bisel, par 
vie de biele vós che vévin lis sós fis. A' ciantavin simpri 
ben, ma quand'che no vevin gustát... ancjmó miór. Il 
pretór, se si cjatave a passá par li dongje, al capive al 
svol come che stave la vóre. Ormai al veve fate une ore- 
le veramentri musical! Al jentrave te fàrie, si cumpli- 
mentave cun mestri Ridolf e al smolave... alc disint: «A' 
meretin. Quan'che `o sint a cjantá chés bielis frutatis o 
scügni fermámi a scoltá. 'O tórni propit zovin!». 

Une di si presentà in carosse di für de farie. Bisel, co- 
me une saete al jere bielzà su la puarte, pront a fà l'in- 
chin. Il pretór j cjacarà cence smontá. Lu preá s'al pode- 
ve inferágj il cjaval. 

Bisel al jere fári ma, a timp piardüt, ancje infere- 
vacjs, mbi, mus e cjavai. Scuasi simpri però al inferave i 
zücui dai fruz: ur meteve la bande te ponte des zuculis. 

Il cjaval dal pretór al jere di rasse: gjambis lungjs e 
cuel lunc cun-t-un biel cjavut insomp. Ridolf al cjalave 
il cjaval e si gratave la crepe par vie de dificultát dal 
lavór. 

«Siór pretór, par prime robe dibisugne che il cjaval 
mi cognossi. Al capirà, al è di rasse, ancjmó cence 
spadá... a' vuelin amancul tre dis». 

Il pretór al disé di si. Ridolf al mená il cjaval tal cjot, 
daür de fàrie dilunc il borg di Micon. Lu lassà tre dis 
cence mangjá e dopo, cence nissun gredei al rivà ‘dore 
a inferálu. 

Presentant i conz al pretór, al scomenzá cun trop 
ch'al veve spindút pal foragjo, pe vene e pe blave: tre 
dis di spésis. Podopo 1 spavenz cjapáz par prová a in- 
fiarálu, l'infiaradure ven a stai la forme dal fiár e 1 cláus, 
1l timp... E par zónte al presentá ancje lis spésis de spe- 
ziarie: calmór di tartar, laudan, camomile, jarbe-séne e 
pastilgjs cuintri il morbin. Il pretór, par prin, al cjalà se 
il lavór al jere stât fòt ben e daspò al dè di vòli ‘es spé- 
sis. 

La sissule 'e jere alte: dis francs. Il pretór al restá un 
póc sóre pinsir: j pareve masse! Al cjalà Bisel ch'al ti- 
gnive in man lis faturis di dut e lis rècipis de speziarie. 
«Mi somee un póc masse mestri!». E Bisel: «S'o métin 
dentri ancje lis spésis de preture, alore a` vègnin di sigür 
di plui, siór pretór!». Matiüs, cun-t-une grande ridade al 
pajà il cont a Bisel. Le veve propit capide! 


TARCISIO VENUTI 

Cjanzons cence musiche 
Margaritis 


Sul cuviart margaritis, 

come une cjamp tal soreli d 'Istát. 
Un butul di cjár 

fricant al sgripie 

sot de ale des lindis. 


L'androne si slargje, 

si piart tal lusór, 

si sfante tal nuje dal cil. 

Un moment, 

dome tant che il ciul di vite al sglindini 
cuintri il neri dai múrs: 

creature di sanc e sperance. 


Podopo l'androne 'e ripie 

la strussie di simpri 

tra pedrát e balcons. 

Si cjamine, si rit, 

si blesteme, si sberle, si spiete: 
l'androne si strenz. 

(Furlan di Udin) 

Lassù, sot de linde sclesade 
si distude chel ciul di frut. 


Sul cuviart margaritis: 
sot di lui la vite ch'e côr. 


GIANNI GREGORICCHIO 








IL FUM E IL ROST 


Une volte un cercandul al jentrá in tune rosticerie e al 
meté un toc di pan sul fum di un polez rustit. 

- Paimi subite ce che tu mi à cjapát! - j berghelà il ro- 
sticir. 

- Ma jo no ti ài cjolt nuje! - j rispuindè il cercandul - `O 
ài metüt dome il gno pan sul fum ch'al nulive dal to polez... 

- Justapont, tu às di pajámi il fum! 

- Ma nancje par sium! 

Vose che ti vose, 'a faserin un tál davoi ch'e capità 
dongje ungrum di int. `A rivarin ancje lis guardiis ch'a 
puartarin li dal judis i doi barufanz. 

Il judis al volé savé cun precision cemát ch a егіп la- 
dis lis robis; podopo al sentenzià cussi; 

- Tu, cercandul, che tu às gjoldút il fum dal polez rustit, 
tu sés condanát a butá sul gno banc une monede di metal -. 

La monede, sbalzant, `e sglinghinà; po `e si fermà. 

Il judis al sentenzià inmó: 

- Tu, rosticir, che tu à sintüt il sun de monede, tu sés 
paját pal fum dal to rost -. 


(Voltade dal “Novellino”, racuelte di contis popolárs dal Dusinte) 
(Koinè) `Z. OSUALDIN 

CJAZZADORS SI NAS 


Une di, рге” Paulin, 11 vecjo plevan di Tavagna, al le- 
ve des bandis dal stradon, e al incontrá Gustin cu la 
sclope su la spale che al leve a cjace. 

- Ae tô etát rivistu ancjemo a viodi i ucéi? - j doman- 
de scherzánt. 

- Jo, siór plevàn, cuant ch'o viót... neri, 'o trai e no 
sbàlii mai - j rispuint Gustin secját. Dopo di ché volte, 
il plevàn al à pensát ben di girá simpri al larc dai cjaz- 
zadórs! 


(Koinè) ERMES MUNINI 


Valentine, la femine di Carli si lagne dai dolórs che à e dal 
respir che no j ven e ch'al è miór muri... E Carli: “Cjale mo, 
ch'al тиегі cui ch of úl, che jo no ài invidie! ". 


PRE' RIZIERI DE TINA 

SCOLTANT 


Ce maniere che une volte, al par propi impussibil ué, 
"е jere tante poesie ancje in tes prejèris. Mé agne Taresi- 
ne mi conte che só none Vigje 'e disève cussi par Nadál 
“Te sitát di Batelem, tune grepiute in tun piz di fen, al è 
nassüt nestri Signór: `e Jere une sere cu "пе stele di grant 
splendór: 'a sflurivin monz e práz, rosis e violis a cuan- 
titaz ..”. Tantis néniis di chistis lis savèvin chei püars 
ch'a vignivin (àins dopo de vuere) tai curtii, fin su la 
puarte di cjase, e giavàntsi il ciapièl (cuasi simpri `a je- 
rin omps) 'a scomenzavin a preá, spietànt; e cussi di 
famée in famée: la buine int ur deve une fete di polente, 
un toc di formadi, une tace di vin o une palote di farine. 

E nó fruz, daür de puarte, cidins cidins si cucave e si 
steve a sintí. Mi visi di un omp in particolár, Vigj Pironti 
(Batistón di Girà?), che mi leève lis sês poesis e jo o 
restavi incjantat... 

Une su la Sense: “Tal di de Sense il Signór `l è lát in 
Cil, cu la só vieste nobile; al jere vignút in tiare a con- 
fermá la lez ...”. 

Une volte, tanc’ ans fa... o nó? 

(Furlàn Centràl) SERGIO GENTILINI 

CICIO 
















Fin di frut, pitost che lavorá, al veve miór cori pai 
cjamps, là che al mangjave il gustá che 1 contadins si 
puartavin daúr te sporte. E ur disvuedave ancje 1l butaz 
dal lór mericanut o clinto. Grant, discolz, cun tun bre- 
gon ravaját e miege gjambe, barbe di une setemane e 
doi voi sgranâz su di une muse ruane tanche une ma- 
scare, i fruz 'a cjapavin pore a viodilu. No si fermave se 
no par durmí sui toglâz. E cualchi volte, là che si poja- 
ve, strac o cjoc, il fen al cjapave füc e lui al scjampave 
de bande dai cjamps. Se la int lu faseve cori, Cicio al 
deve un berlon e al faseve un salt sun tune gjambe ch'al 
semeave une cicogne. 


(Furlàn di Tresesin) ALAN BRUSIN 

Cians vagabons 


Cians vagabons 

che tal remenassi da l'inbruni 
a’ bain serciant parons, 

ma a’ tróvin doma ombrenis 
par da driu dai véris, 

zemá sort... 

Cians vagabons, 

la not 'a crassolea, 

'a bat i piè 

ta la scussa da la tiara... 

A' cainéin, 

ciocs par véi bivüt duta la luna, 
foresc'a ’na caressa... 


(Furlan di Bagnarola) GIACOMO VIT 


1” Premi al concors “Schio” dal 1995 

UNE DI PRE” PIERI MOSET 


Il vecjo plevan di Lucinís, pre” Pieri Moset, cuant che 
ormai l'etát j à impedit di esercitá il so ministeri, al à 
pensát ben di ritirási in pension. Ma prime al à ulût sa- 
шад 1 soi fedei. E, fra lis tantis, al à ricuardát 1 tanc’ ma- 
trimonis ch'al à benediz. 

"Cuant che si presentavin doi "zovins cui voi ch'a lu- 
sivin di amôr, `o disevi denn di me: - Chist al è un ma- 
trimoni di Dio!" 

“Cuant che si presentavin un vecjo e une "zovine, `o 
disevi: - Chist al € un matrimoni dal diaul!” 

“Cuant che si presentavin doi vecjos, *o disevi: - Chi- 
st al é un matrimoni de miarde!”. 


(Koiné) ERMES MUNINI 


A Ciasarsa a' si dis: "I vin judüt enciamó maridassi una 
sujeta”. 


VIDIO COLUS 

BARBA BORTUL DI MANIA 


Al era fanaticu ра” la cjacia, barba Bortul. 'Na di, di 
unviere, la 'zogolava pa’ la taviela da la Dàndula cu la 
dopleta in spala a scuajá di salvadi. E par scurtá strada, 
- cencia cugnei passá pal punt - al à tentát da saltá ché 
roja ch'a cór jú fugada par Vivár. Ma, o par causa da la 
stiriána ch'a lu tigneva massa babarossát, o colpa da la 
scjopa ch'a j dindonava intori, o dai carnevai ch'a j ve- 
vin indurít i gnervons dai sgares ... al à petát un salt 
massa curt e al è plombát intrei dentri ta | aga. 

E po, vignût four, al à torzeonát oris via par chei pras, 
dut bagnát strafont, lassantsi sujá, bel belu, da ché ba- 
vesela ingrisignida, ch'a soflava a bugadis da imbramí 
li gurelis. 

Col é tornát a cjasa, al straludava e al sbulsignava 
cencia remission. La só femina, 'a j à domandát: 

"Ce àstu partát dongja, voi, Bortul?" 

E, lui, cul ranzighin jù pal glutidor, `a j à rispundüt: 

“Un сив di rafredour. Cjapát cencia nencja (гат "па 
cartatucja!". 


(Furlàn di Manià) ALDO TOME 

Il cíl parsore di Blasis 


Més rosis, intivarajo di Blasis la memorie 
tai colórs vuestris, su la mirie intense? 

Il cil, che jo j fòs domandis, blanc 

mi rispuint, cun maglis ofegadis di plomp. 
"О cir olmis da lis cjasis: il timp 

al robá cun soletáz e polvars il ricuart, 
cui cidinórs, e jerbe ch'e trionfe. 
Judaitmi, rosis, cu la vuestre cjante. 

In cent ponz di vert s'insede 

il cjalà fis dai confenons atenz. 

E intant lis áfs 'a fasin mil, 

i giresoi “а spietin il сот de claretát, 

il saüt al siere il larc diluns des aghis 

de bande dal jevát. Simpri, Blasis, 

simpri inmó tu fladarás te plagne. E jo 

ti sintarajo? Mi judarano lis rosis 

a scoltá là che tu sés, viluce vueide, 

pueme lade, fantate antighe disgludade? 


(Maj 1994, Codroip - Sot di cheste citadute, tai cjamps clamáz ancjemò in 
vué “Blasis”, si sa ch'e fo une viluce, fate sù in te Ete di Miez di int di zocje 

slave. Il paisut po si lu sdrumà, salacôr intant di une invasion. La glesie, de- 
dicade a S. Blás, "e restà in pis fintremai il 1848. Si 161 che cu lis pieris gja- 
vadis de glesie si fasè si alc a Jutiz). 


(Koiné) AGNUL M. PITTANA 

5. Periodics culturai de ... Alte 


A di la veretàt, ‘e jé un póc artificial cheste ripartizion dal Friul 
in dós zonis, паша che Udin 'e fás di ... cunfin. Ma 'e jé sta- 
de fate a mutif di lassá un spazi pressapóc compain su dós 
"balconetis" disferentis, stant la nudride schirie dai periodics 
culturai. 

Proprit a Udin al nassé tal '54 il prin periodic di studenz. "Flo- 
rean e Venturin”, cul titul furlan, seben che di furlan al ves póc 
parentri. Nol durà a dilunc: fin al '56. Stesse carateristiche e 
stesse durade al vé "Mularie", il mensil dai studenz dal Ri- 
creatori Festif Udinés: al campa dal '56 al '59. 

Interessant pe finalitát assistenziál e educative in pro dai pa- 
storuz il sfueut "La scivilade", ch'al vigni für dal '58 al '64 par 
cont dal Ente Protezione del Fanciullo di Udin, cun scriz par 
furlan. 

Una altri periodic interessant, che paraltri al rivuardave pro- 
blemas di assistence psichiatriche, al jere “Il cjant dal gjál", un 
trimestrál ch'al compari a Udin dal 64 al 78, 

Felet, un pais disore Udin, al é stát simpri un sit cun tantis ini- 
ziativis, ancje culturáls. Cussi lenti 'a vignivin publicáz: de 
Azion Catoliche il semestrál "Sot dal bulár” (dal '65 al '69) e 
dal Comitát Culturál dal lüc l'anuari "Dai Felet!", (dal '64 al 
75). Plui tart ‘a vioderin la lús culi altris sfueis cul titul furlan. 

Un póc plui in su, a Morene di Tresesin, al vignive difondüt - 
almancul tal '75 - il sfueut “Joibe”, un notiziari de “Cooperati- 
ve di artisc' e scritórs dal Friül". 

Jo no ai rivát a imbasti ... une cooperative di ricercjadórs di 
periodics: masse pós ... associáz! 


L. PERÉS 

Dret e ledrós 


Atile, Nerone, Tamerlan, / fin a Hitler, ai gulags e ai 
cinés / cui fruz fruzzás in place Tienammen / l'omp si 
pant feroz plui dal nemál, / ma Schweizer, suor Teresa, 
pape Zuan / e mil e mil citadins, che nissun jót / semein 
il ben sburtát a l'infinit / in t'un scombati eterno cuin- 
tri il mál. 

E se, дайт l'andàz dispès si crót / che a glotinus l'infiér 
al sedi pront / puntuál, un отр, un үйі, un slárc tal niil 
/ sveànus tal doman, paregje il cont. 

E alore al ven di di: cuale la fin? / se Diu e diaul 'e son 
dentri di nó. 

Buine! E а fami tant sigür / поГе И zurvièl o calcul ra- 
zionál / ma sensazion, istinte, fàt di piel / parvie che, 
cuant che in miez di une burascje / cirivi alc, un sens, un 
puárt, / nuje, ni un tramont o une puisie, / nissune art dal 
отр, o de nature / mi à dût ajüt, sosten, confuárt / tant 
dal calór uman / che l'omp l'à dentri vie. 


(Furlàn di San Denél) DIEGO CINELLO 

mouda lar бис синие 


VI 


CORPUS DOMINI 


S. Marcelin (Proclamazion de Republiche) 


S. Livie 

S. Quirin vescul 

S. Bonifaci vescul 

S. Bertrant di Aquilee 
S. Norbert 

S. SEVERIN 

S. Efrem 

5. Diane 

S. Barnabe apuestul 
S. Onofri 

S. Antoni di Padue 
S. Liseu profete 

SS. VIT E MODEST 


S. Justine 

S. Rainir 

S. Martine vergjne 

Ss. Gervás e Protás 

5. Silveri pape 

S. Luis Gonzaghe 

S. NICÉT DI AQUILEE 
S. Josef Cafas 

S. "Zuan Batiste 

Ss. Gjelmo abát 

Ss. Zuan e Pauli 

S. Ciril di Alessandrie 
S. Ireneu vescul 

SS. PIERI E PAULI APUESTUI 


S. Lucine vergjne 

















Frari di San Francesc insomp di une letare “I”. 





Ingjustri 


Tune buinore innulade di Maj 
di cheste fin de siècle brute, 

te arie assent di une strade, 

la prime da la mé storie, 

‘o ài пий juste il nulór agri 

di ingjustri des vieris aulis 

de scuele viere. No sgriave 
fregul 

la perfezion di ché memorie, 
che la scuele la vessin 
sdrumade 

par viergi tantetant une strade; 
al fo sepi Diu cuant: 

achenti no si visisi plui. 

(Maj 1994, Sedean - AI é dut vueit dulà ch'e jere stade la scuele viere, ché 


fate sú tal Votcent: 'e jere oremai cidine dal 1934, cuant che Sedean al ve- 
ve vude la scuele gnove, dongje dal Municipi). 


(Koiné) AGNUL M. PITTANA 

Strolighéz 


L'ARC DI SAN MARC LA DOMAN 
NO VEN LA SERE CH'A NOL SEI PANTAN 


Il prin arc de vierte al dá il pronostic di dute la stagjon: s'al 
spiche soredut il colór vert e vignarà un an di jerbe e di fen 
2010$ pai nemài; se invezzit la cengle e jé маме di 'zàl Га- 
tom al puartarà bondanze di blave sul cjast; se l'arc al s'in- 
tenz di ros chel an, no varin miserie di vin bon, cjariât di gu- 
st e di colór. 

Da l'arc, par prionte, si gjavin lis previsions dal trist e bon 
timp, ma ognidun al capis ce ch'al úl: pal ordenari l'arc di 
San Marc al dovares mená dongje e marcjá il serén, ma qual- 
chidun d'istes al pense inant che al si tiri daür buere e burlaz. 

Cheste cridinze a trusse bentrop cun la schirie des perau- 
lis che si intindin pa l'arc di San Marc in une vorone di len- 
gaz invie pal mont, parceche une tradizion a volares che l'arc 
di San Marc al supas su l'aghe par puartá il timp bon, oben, 
par chei che viodin simpri dut neri, par fà... slaviná. 

Sei ce che sei, si pein cun cheste tradizion lis peraulis ar- 
combé di Maran e di Grau (< arcum bibentem), che no si in- 
trupin pal vér cul Furlan bel sclet, indulà che pal plui si cjate 
arc di San Marc, cercli di San Marc, bol di San Marc, porton 
di San Marc, puint di San Marc, rose di San Marc, segno di 
San Marc, sissala (sissule) di San Marc. 

Dome in furlan al ven für il nom di San Marc che, ben si 
sa, la liende a vores che fos stát il prin a predicjà il vanzeli е 

int di Acuilèe. Si viót ben che indulà ch al rivave a slargjási 
il teritori patriarcjn e rive ancjemò cheste peraule che e jé ben 
cugnussude e doprade ancje tal Cumieli, 'za timp sotan di 
Acuilèe. 

La peande e si sclaris par prionte cul smicjà chei altris 
noms da l'arc di San Marc che son stáz revuéz atór atór dal 
Friál, in chei país, a man zampe de aghe, indulà che la furla- 
netát e jé mancul vivarose, come a Tramonz, Ert, Claut e Bar- 
cis, dulà ch'a clamin l'arc di San Marc arc di gjò, arc celest, 
cengle dal Signór o di San Zuan, a la maniere foreste. 

Culi nol ven a flêr il nom di San Marc, discunussüt venti 
vie, tál quál che tai atris lengaz che divegnin dal latin e indulà 
che no jè lidrisáde la devozion al nestri Sant e che profèssin 
tal nom da l'arc i Sanz de lór glesie (San' Zuan, San Martin, 
San Bernart, e vie indenant). 


PIERA RIZZOLATTI 

La miserie 


Ai timps de miserie in Fritil 

pes contradis 'a erin scrites 

sui cartelons e sui mûrs: 

аша ch'a disevin ch ol è improibît 
fa la caritát a chei für di país. 


I puórs 'a giravin pes puartis de cjasis 
domandant la caritát: 

"Mame al è un puór su la puarte ch'al рте..." 
“Tas... al ere ancje un prime 

ch'al preave la Salve Regjne..." 

“Мағ: la panarie che j doi un puen di farine..." 
"Grazie tant parone, che il Signor j dedi il paradis 
tant a jê che ai siei fis...” 


El vuardian al girave pes stradis 
e ai puórs foresc' ch'al cjatave ur diseve di dut: 


"La prossime volte se 'o vés farine, us cjól el sacut!” 


Cualchi puór di montagne 
al rivave a scjampá pai trois de campagne. 

Gran part des maris ogni matine, 
cu la gugje in man, 
а compagnavin i lôr fruz a scuele e a dutrine. 


Une matine, passant dongje la buteghe 

e fra miez de vitrine, 

al jere un grant sflandór; 

un frut j dis a la mame: “Ce isal ch'al lûs?” 
“Таз po fion, al è il baril dal sardelon! " 


Lis maris tornant indaár gugjant 

e fevelant dai fruz e dal progres des bicicletis 
ch ol jere Їйї unevore indenant... 

“w... № ven mai di stufási di racomandáur 
ch'a cjaminin sul ór de strade 

par che nol sucedi cualchi malan...” 


Lussie j dis a Catine 

"Dami une prese di Santustine... 

cheste ‘je la miór medisine par nari il mal di суй]... 
Checo, iar sere, mi à fate inrabià, 

al voleve mancjá 

prin che la pulente 'e sedi cuete... 

J ài dite: "Sta bon, 

spiete ch'o meti a scjaldà el sardelon...” 





Podopo j ài fate la só porzion: 

“Eco ca, 

metiti a mangjià; 

el toc plui grant o ài di lassaj al papà 
che al è яй dut il dì a зей”. 


“Mame, dami ancjemò un techen ". 


“Tu podevis compagná...” 
" Se 'ofos Re, 'o vares el sardelon inúr...” 


El frut te só semplicitát 
al crodeve pardabon 
che ancje il Re 

al mangjas sardelon! 


(Furlan di Cjampéi di Faedis) LUIGI CRACINA 


Tant mangjá e dopo fá la diete e gjnastiche par calá. 


DONATELLA STOCCO 


133 





PINE DI DURLASSE 


Da la lungje storie de la tó vite, che àins indavour ài 
regjstrát, no ti displasares dal sigúr che jo tiras four 
cualchi tucut, par ricuardati te, ma ancje tantis atris co- 
me te ch' a mi án contade la lór vite: la lór storie sence 
storie! Vitis come une lungje glagn di Rosari, cui grops 
dai dolórs, da li” malatiis, e cun cualchi trat di раз e di 
lavór. 

Cu la tó vós simpatiche e la tó ande spiritose tu mi 
contavis soredut dai timps di frute, prime da la Grande 
Guere. Tu mi contavis di cuant chi tu lavis a peit a Fro- 
feán, a partá di mangjá a tió pari e a tó sour ch' a lavo- 
ravin a "zornade. E tornant indavour tu cjapavis croz par 
partá a cjase la cene. 

E no tu vevis nancje deis àins cuant chi tu sés lade in 
filande a Pozoi, a scotá li mans ta li’ bacinelis. Tu vaì- 
vis cualchi volte, cjalant four dal barcon e pensant: “Oh, 
Diu, lajú al € Durlasse e jo soi ochi...”. Cussi fin chi tu 
sés malade di tif. 

Dopo `a è vignude la guere dal Cuindis e ti àn man- 
dade a fà la lavandere pai militárs, a Tor di "Zuin. E tu 
as scujart l'amòr e tu sês deventade femine e mari chi tu 

eris encjemo frute. Tu às tirát su la tó creature ta la mi- 
serie cun 'zufuz di farine e un póc di zucar e vin! 

Jo ti amiravi, Pine, par il mót chi tu ás soportát une 
vite che vué 'a à dal incredibil: cun pazience e serenitát, 
come tanti atris. 

Restade vecje e bessole, ancjemò l'amór e l'armonie 
dai ricuarz ti davin fuarce e jo mi l’ ài agrât l'esempli 
chi tu mi às regalát. 

In chel di da la Fieste dal Perdon, `a sunave la bande 
in place e tu tu sés passade drenti ché machine di lusso 
che nissun à voe di йорга... Jo volevi dâti un шїп salât, 
cuasi cun alegrie, e ті è vignút dal cour di bann li” 
mans. 


ANITA SALVADOR 


A Ciasarsa a' disin, che in glisia ducius ciantin Aleluja 
Aleluja, ma cui ch'al à la spissa al cüin gratassi. 


VIDIO COLUS 

“UNA BIELA ESPERIENSA” 


Jo e me cusina, e un nestri ami, ch'al si clama Alber- 
to, 'a sin las a viodi i cjavai a Pagnac. Cuanche sin rivas 
tal mies da colinis `a vin vidut: Furia, al cjaval di AI- 
berto; un bel cjaval neri cun tal ciaf una magla blancja. 
Una cjavala di color maron ch'a spietava una cjavaluta; 
una cjavra blancja e spussolenta, un cjan maron e neri. 

Tre mes dopo, mi invidin a viodi la gnova pujeruta e 
dut content soi tornat a Pagnac. 

Rivant and'ài vidut la mari e la pujeruta ch'a sgam- 
betava tal sierai. Mi soi comuvut a viodi tropa fadia che 
Syria faseva par sta impins. In tun prin moment era ti- 
morosa di mé, ma cuanche à viodut che eri picjul ancja 
jo. je vignuda dongja. 

La mari lu cjalava di lontan. Sirya, sensa dinc’ (par 
fortuna) mi cjucjava 1 des e mi nosava. Poc dopo spus- 
savi come je. 

Speri tant di torna a cjatala e speri ancja che si ri- 
cuardi di mé. 


(Concors Bressan '96) (scuele elementár, cl. IV) 
(Furlán di Flumisel) DAVIDE SCRIDEL 

GIGI CRISTINA 


"Dentri ch'al taca espui”, al à sigàt don Naina, sie- 
ransi, da nouf, la lastra da la sacrestia. E bon par lui 
ch'al à sieràt a colp, sinó al sinteva, lui e po encia il 
plevàn, chel: **Valà sul mus tu e l'espui", scuasin rugnàt 
- ma tant a fuàrt - dal Gigi Cristina. Che, prin di ubidi e 
cori dentri in glisia, al à tornàt a daighi una ociada /an- 
guida (cona ch'al diseva lui) e strucaighi di vuli a Rita 
Mascjavala, la Ruja. 

Al era, chistu Gigi, un omenüt veciu, cun un barbis 
a spis, barba fata doma a la domenia matina, denant 
messa granda, ciapiel pi veciu di lui; malzurnit di bar- 
ghessis e giachetona fin ai 'zenoi; li scarpis, altis, cui 
cordons di spac, ch'a ridevin in ponta. Ciamesa di fla- 
nela а cuadris, grandona di сие]. Eco: di coma ch'al era 
vistit, i ti capivis ch'al viveva in ta la fameja di Blan- 
ciat. Ducius luncs e magris coma 'zubai. Cuant che Gi- 
gi al veva fruvàt - ma dal dut - la giacheta o alc altri, a' 
ghi'n passavin una di un omp di ciasa: cussi a' vistivin 
l'omp. 

Ch'al era? 

Enciamo in di di vuei - e a' son pi di vinc' ains ch'al 

é manciát - jo i no sai d'indulá ch'al era e coma ch'al 
era rivát uli dai Blanciás. Parint a la lungia? Mah! 

Fin da canai i lu ài sempri judüt li di four da la glisia 
a fà la ronda a li fantatis, intant ch'a si spetava di "zi 
dentri in glisia par messa o espui. Dondolansi, al trut- 
tussava fin li da la puarta pissula enciamó prima ch'a 
finis di sunà la ciampana par messa o la prima di espui. 

"Bellessa del mió cuore", al scuminsiava a faighi la 
ronda, sicut il dindiàt torator da la dindia: e cun li mans 
di pindulón, copiant il dindiát, al feva il motu di sbati- 
lis, "zirant e "zbatint i piè. Un spetacul! Che la fantata 
ciapada di vuli - e ch'a feva afenta di staighi - vergo- 
gnansi e doventant rossa `a si taponava i vui cun la man 
dreta. 

"E Panel? Gigi, i no ti ghi às regalàt l'anel”. 

"Amore grande come il Tilimint”, al feva afenta di no 
vei capit, no fermant la giostra. 

Ch'a finiva doma cuant ch'a rivavin li munis, ch'a 
cridavin: "Vergognosata: cioli via un dispussint”. La 
vergognosata - a si capis - a era la. morosa di turnu dal 
Cristiana. 

Coretis dentri in glisia li fantatis, intant ch'al rivava 
il predi sul altar, Gigi al meteva li mans in sacheta e cia- 
pant l'aria e il fà di un nuvis, al mi racomandava - ma 
àins prima a ghi lu veva racomandàt a Toni Paulin, ne- 

vout di Rico naulisin coma me barba Bepi -: “Vertis to 
barba, che sabo а si va a Pordenon, a comprà la mubi- 
lia, parvia che ché ch'a fan a Ciasarsa a sclos duta e a 
va in fas”. 

Li marosis, viavia, a partivin; cui a servi ju par l'Ita- 
lia, podopo in Merica; cui vigneva vecia tignint sù la 
giamba e a no veva pi voja di sanforgnès. 

L'ultima marosa a e stada la Ruja Mascjavala. 

L'ultin bót di ciampana, ch'a sunava duta e doma par 
lui, Gigi a no lu à sintüt. Sieràt dentri in ta ché mubilia 
ch'a no sclos e a no va in fas. E al si à ingrampada cun 
lui encia la granda voia di sposassi. Lassànt four di chel 
scur la bellessona del miò cuor. 


(Furlàn di Ciasarsa) VIDIO COLUS 


Inamorasi, cunvivi, maridási... lassási. 


DONATELLA STOCCO 

PAISUT DI MONT 


Lu prossim viaz `i voi nassi a Sapado, sù te borga- 
do Pill, in tuno cjaso vecjo di len ch'u lu sariali, lu 
vint e la plójo ni àn intengiût di un calüor scúr, ma 
cjalt! Al sarà in genár cuant ch'u difór al sarà un me- 
tro di niof e tei boscs dal Digola al soflo lu saladiz, e 
ju stalis dal mont Ostàns ai crecio tei lüor incjastris 
cussumáz. 

De mé scuno di len, a sinti ché tormento, `i benedirài 
la vito cun tantos vaidos... 71 sarài batiát te glisiuto dal 
Calvari, ch'e jè sfurnido (Га fato un biát cjacjadùor in 
remission dei sio pecjáz) `i sarài clamât Svualt, como 
lu pastüor ch'al vif te casero di Val Sesis. 

`Ï cressarái salvadi, cui ciócui di len e las cjalcios di 
lano gropoloso, las cjamesos di cjanaipo cjessudos in 
cjaso; lu maestri mi dirà ch'i soi barufon e manesco, 
ma ogni deménio 'i larài a Mezzo cun mé mari te pa- 
rochio di S. Margarito. 

`Ï volarài bon "е vacjo dal gnò cjùot, ai larz di Val 
Keser, ed 'es monz indorados dai Klap Grant; `i varài 
bon encje ai gjerànios in ròsjo dal gnò barcon! 

`1 girarài vagabundant su pei cuestons dal “Scei- 

benkoel” e dal “Sieraspiz”, m'incjocarài di sariali, `i 
tornarài al tramont sivulant como l'alodolo di moont, `i 
puartarài un macut di stelos alpinos 'e mé muroso di 
Cimo Sapado! 

`Ï larài coscrit e aloro sul cjapiel `i puartarài lu sbaf 
che son las plumos de codo dal gjal di mont, 71 sarài al- 
pin. 

Cuant ch'i torni mi maridi: lu viaz di nocios lu fás 
achi dongjo: al ricovero Calvi, sot lu Peralba, dulà ch'e 
nas la “Plaf”. In ché zornado `i saràn cun nùo tanto int, 
amis, рагіпс”; al son de armonico `i balarin “bolzeros e 
furlanos" e las jucados di “vivo ju nuviz" as rimbom- 
baran par dutos las valados, de Cjargno al Cumeli, 
encjo al di là dei cunfins, te Val de Drava. Dopo mi me- 
tarài a fà fis cu la mé nuvicio, ma `i restarài simpri mat 
e stramp continuant a girá pai boscs como un ch'a nol 
à récuje! 

Ju tramonz `i gjoldarài de mont Fiér, e cuant che las 
cretos atór atór 'a saran infogados dal sariali ch'al va a 
mont, m'ingenoglarài a ringraziá lu Signuor! 

`Ï puartarài las vacjos a passon pes pradarios, e `i 
farài lungjos pàusos dongjo lu riu Lerpa ch'al cjanto: 
cussì dibessùol 71 gjoldarài tar chest cidinùor, ju mio 
boscs, las més vals, ju mio monz. 

D'inviér al é imó pi biel, cuant che la fontano di Pui- 

cher *e jé duto smaltado di glaz, e lu Crist de borgado 
Palù al trimo di friot parce ch'al ё пй. 

Da Val Visdende cui mio s'is ch'ai balo malsigtrs su 
pe niof glaciado `i rivarài fintramai al Col di Caneva, 
aloro mi fasarài lu segn de Crüos, butan mi jü a grando 
velocitát e racomandant l'animo a Diu: `i passi la stai- 
po dei pastüors cu l'ario friodo ch'a mi tajo la muso, 
mi mancjo lu respír, poros, emozions violentos, as son 
dutos ingrumados in tes més palpitazions dal cór. 

La primo fermado 'i la fás tal puint Sordan cun tuno 
tombolo premeditado, parcè che in tanc' agns ch'i voi 
cui s'ios `i no ài mai capit cemüot che dal gjaul si fas 
lu salt di fermado. 

Da ventissü 'i cjali las catuàrdis borgados metudos 
in sariali: di sigür al ero di gran veno lu Signuor cuant 
ch'al à fat chest pais! 

Lui che tei dis de Genesi, ca e là pal mont al e stát 
di viaz in viaz, architet, pitüor, scultüor e poeta, ma 
acassú al à volüt essi oresin. 

Chei granc' cjamps di niof 'i no son ati che granc' 
brilanz ch'ai si spielo al sariali, chei boscs di pez e larz 
ch'ai fás carono al pais ai son smeraldos e las Dolomi- 
tes, al creteá de zornado, as mando sprizados d'aur, 
d'arint e platino! 

Las cjasos rusticos, ju stalis di Ecche, ai àn rifles dal 

len cjalt ungrum stagjonát, las vilos di Bach, di Fonta- 
no e di Granvilo, as completo cu la niof l'incjant e la 
bielecio dal paesaz. 

Oh sariali, che usnot tu tramontos, tu às vedüt ben 
püos pais como chesc' cul to là atór pal mont! 

Usnot lu friot al glaciarà ju veris dei barcons de mé 
cjamero e deman buinoro ju vedarài pituráz di stelos di 
rósjos, cun disens arabescáz pin biéi dal mont; encje la 
naturo acassü 'e jé pleno di inventivo e gentil. 

E apeno ch'al nas'arà lu a sariali tes monz dal Siera 
'i jessarài di cjaso par cori sui cjamps di niof e sturni- 
mi di velocitát e mi pas'arai di lûs e di vito! 


( Riflessions scritos in lengo taliano da un vilegjant 
inemorát des nestros monz) 


(Lengaz di For e Davùatri) NOVELLA DEL FABBRO 

LA MINIGHINA DAI LUVINS 


Pons, bagigi, caróbulis, stracaganássis, neránsis, dà- 
tui, luvins... vignèit cà fioi!... `a sigava "na vous сита 
un ciadenás inruzinit. 

Tancius ains indriu, chì a Bagnarola `a viveva "па fi- 
minuta magra, ch'a veva la piel cuma la scussa di una 
arcássia. `A zirava par li stradis dal paèis cu la cariola, 
a vendi frutans frescs e secs. 

A chei timps li' verduris e i frutans no si vendévin ta 
li” boteghis coma al di di vuói, ma `a vignevin portàdis 
e vendudis ta li’ plàssis: il хора a Puart e il vinars а S. 
Vit ta li barachis e cuant ch'a егіп li’ fiestis o li’ sagris 
dai paèis. 

Dutis li? domeniis la Minighina era li in plassa, cu la 
cariola carga di roba e la cialdera sbusa plena di castig- 
nis rustidis, ciàldis, cuiàrtis cun t'un sac. No manciava 
mai, `a steva li sot al porton, си’ la ploia, il soreli, il cialt 
e il fréit, spetant che la zent a vignis four da la glesia par 
fâ 1 so’ afars. 

I fidi, a chei timps, no vevin in scarsela nencia una 
palanca, e, plens di gola, 'a vardàvin cui vui spalancàs 
chel ben di Diu che ta li' ciasis no si podeva gustá. 

“Dai, mama, cómprimi almancu sinc schéi di lu- 
vins...”. 

La Minighina `a era generosa, e, slugniant il püin 
plen di roba, 'a ghi diseva: “Ciápa, màngia un méis e 
dopu tórna!”. 

Ma se qualchi fantat al voleva fà il furbu, e al ciole- 
va di scundiòn e al meteva in bocia sensa pali, lic `a si 
nicuarzeva e ghi dava `na misura s'ciarsa. 

Nissun ‘а si stufa da li’ zornadis ciàldis e plenis di so- 
reli, ma cuant che la ploia "а scuminsia a mancià e la 
blava tal ciamp 'a si secia, la zent 'a va in glesia a preá 
ch'a vegni la ploia. 

"Na fiesta a vèvin fat encia la pursission, ma cuant 
che la zent, finida la funsion, 'a steva par vigni fóur da 
la glesia, а” scuminsin a colà cuatru gòtis... 

La Minighina inzenoglada par tiara `a taca a siga: 

“Signòur benedet, no sta manda la ploia ades, si no ti 
mi ruvinis la fiesta!”. 

Lic a' veva il corbàn dur, e a' veva il coragiu di zirá 
ta li' seris di unviar pa li' stradis fredis e scuris, par zi a 
trová la zent ch'a si s'cialdava ta li' stalis. 

`A si feva lustri cun t'un feralut a vuòli, fat da un sta- 
gnin dal lóuc, cun cuatru lastrütis infereàdis e `na pon- 
ta di lata sbusa. 

Ta li’ lüngis seris d'unviar, i contadins, ch a vevin `na 

biela stala cun tantis vacis, a' viarzevin li' puartis ancia 
a la puora zent ch'a no veva nissun e 'a voleva sparagná 
i lens da brusà par s'cialdassi. П flat da li^ vacis al feva 
un cialdut, ch'a nol costava nuia: 'a l'era sempri 
compain intant che li’ bestis a durmivin, l'odòur "a Ге- 
ra natural e nol dava fastidi. 

La Minighina `a rivava cul sac plen di luvins ta |’ 
spalis, cun pus schei `a contentava ducius. Cussì encia 
lic, che a chel timp 'a viveva bessola, 'a steva in com- 
pagnia da la zent e 'a si s'cialdava. 


(Furlán di Bagnarola) LIA e MEDEO 


Movie al jere stàt clamât in preture par une storie di исеі. 
Rivát là al é jentrát e il pretór al à tacát a lei un papir lunc 
lunc, cun "capo di imputazione" e "imputato" e "corpo del 
reato”... 

Movie lu a lassát fini e po j à dit: “Lui, Siór Pretòr, al fevele 
tant ben che mai; ma cumò bisugnarà che mi spieghi ben ce 
ch'al à dit!”. 


PRE” RIZIERI 

6. Periodics culturai de ... Basse 


Tant che si diseve te butade di prin, culi si trate di une "Basse" 
convenzionál, stant che si cunsidere il teritori subit sot Udin. 
E proprit ta chel teritori, tal Comun di Cjampfuarmit, 'o con- 
statin une situazion cuasit parele a ché dal Comun di Tava- 
gnà, sit subit sore Udin; valadi s'impár une fluridure di perio- 
dics tune curte dade. Cussi dal 67 un grop di 'zovins al im- 
planta il ciclostilát "Faliscjs" (fin al '71). Intant ancje a Basan- 
diele al fo imbastit par tre ains a dilunc (dal '67 al '69) un altri 
ciclostilát, "Onde corte", che cualchidun lu veve ribatiát "Onde 
curte", ancje parvie ch'al ripurtave diviers scriz par furlan. 
Muart chel, tal stes pais al vigni für tal '70"ll Cormor”. Finide 
ancje ché esperience, i frutaz di un'altre frazion dongje, Vile 
Primevere, ‘a ripiárin il titul “| Cormor" cul ри са un sfueut 
dal '74 al 76. Po di gnüf a Basandiele al fo prontát un altri pe- 
riodic, "Fevelant insieme", ch'al vé une vite un póc plui lungje: 
dal '78 al '82. 
Ancje te ... vere Basse 'o cjatin un pais cun tant vivór culturál 
ta chei ains: Cjasteons di Strade. Dal '68 al compari “|| ta- 
bajot", che paraltri no si sa trop ch'al durà. Si viót che no jé 
simpri vere che "verba volant sed scripta manent", dal mo- 
ment che no si sa nuje di precis nancje di altris doi periodics 
ciclostiláz меп и (“Il mus" e "La Cjacarade"). 
Si sa invecit alc di plui su “Il Fogolár”, il notiziari dal Fogolár 
Furlan di Aquilée, ch'al compari di sigúr dal '54 al "57. Al mer- 
te po di séi segnalát il periodic “Sisaròl" (comparit dal '74 al 
80), parvie ch'al rapresente la vós di un pais che si cjate te 
Provincie di Vignesie, ma ch'al parten al Friül storic. Un esem- 
pli par tanc' altri pais! 

L. PERÉS 

FICS 


Tal curtil de famee dai Bassez, dongje il mussulin, *a 
jerin doi figárs grandiós, un blanc e un neri; Diu sól al 
sa, cetanc fics ch а fasevin! 

| fics blancs po... un vér spetacul: gruessons e dolzs 
come la mil e tenars come ... I fruz dal borc 'a cognos- 
sevin chei arbui e, fics li and'erin par duc”. 

Il vecjo di cjase, al si consolave a sinti ché mularie 
sui arbui dal so curtîl e al diseve simpri: “Miór lêr che 
lis passaris ... e po ... achi no son tai pericui”. 

Une di al vigni un siór di Udin, Tite, a comprá un pár 
di chilos di uardi e uns cuatri patatis e, viodint chei biei 
fics, j vigni l'aghegole e al si sbassá a cjapá sú un par 
tiare, disint: “Al é un pecját strazzá tante grazie di Diu. 
A Udin 'a costin un voli dal cjáf!”. 

Basset: “Siór Tite, no cjapá sü chei par tiare, ch'a son 
sporcs e plens di furmiis. Chal cjòli chei sul arbul”. 

Tite: "Siór Basset, no olsi tant". 

Basset: "Al pó mangjá cence pore e cjoli un scarnós 
par puartá cjase e fási passá la voe. Tant, nó ju din di 
mangjá ai purciz, istes!”. 

AGNUL COVAS 

VII 


5. Ester regjne 
S. Oton vescul 
S. Tomás apuestul 
S. Liodoro di Aquilee 
S. Antoni Zacarie 
S. MARIE GORETTI 
S. Claudio vescul 
S. Guido abát 
S. Veroniche muinie 
S. Piu I" di Aquilee 
S. Olghe 
Ss. Ermacure e Fortuntát 
S. INDRI IMPERADÓR 
S. Camil di Lellis 
S. Buinevinture 
Madone dal Carmél 
S. Lessio 
S. Fidri vescul 
S. Rine muinie 
S. ELIE PROFETE 
S. Laurinz di Brindisi 
S. Marie Madalene 
S. Brigjde 
S. Cristine 
S.Jacun apuestul — . 
Ss. Ane e Juchin 

. S. AURELI VESCUL 
Ss. Cels e Nazár 
S. Marte di Betanie 
S. Pieri di Ravene 
S. Ignazi di Lojole 

















La letare “L” fate cun ornamenz di fantasie. 

Prat da Sil 


Prat da Sil, 'no ti sos pi da la nustra 
Famea. 

A' ti an vindùt: 

a cui? 

E s'a varessini di fà di te? 

dopo sradisát li vis 

— moràrs, aunárs, acassis, ròris =: 
campanons ? 

Saraja vera? 

A no t'impuarta: no ti vous saveilu. 
Il tó lagrima, tal caligu pens 

al sercia il nustri cori di früs 

ta la sgivina; 

sintassi torator li sportis 

dal gustá, 

partàt di nustra mari, 

justa ‘tal bati misdi 

dal ciampanili. 

E il tó ridi a soreli a mont 
pocanni 

sul ciàr da li panolis 








— di fueis, strafuei, patüs, cianis —, 
sigur 

di tornû jodini il dî davour 

a fati compagnia ? 

Ma il savei ch'a Гап vindüt 

par ch'a cugnevin 

'ti cunfuartaraja ? 


(Furlàn di Ciasarsa) VIDIO COLUS 


Tal Centro Storic - par lez - no si po sdrumá cjasis vecjs: si 
pó nome «ristruturális». 

Ben: “а son des impresis cussì bravis, che cuanch'e àn finit 
di «comedá» une cjase, nancje il paron no la cognos plui! 


TITILITI 

IL PAPE 


Il so non al jere Checo, ma duc' lu clamavin il Pape. 
Un bocon di omp fuart che nol veve pore nancje di cinc 
di lór. 

Al veve stát pes Francis e, daúr ce ch'al diseve lui, ancje 
in Ongjarie; infat, cuanch'al jere bevüt al trabascjave cual- 
chi peraule di chel lengaz e, in propuesit di cjochis, *o 
scuen di che la só vite 'e fo propit une lungje infinide cjo- 
che, zoncjade, ca e là di cualchi moment di sanciretát. No 
che nol lavoras, cuanch'al podeve, ché anzit lu clamavin 
propit pe só grande fuarce, ma la gole dal vin lu tignive 
lontan dal lavór o senó al lavorave nome par lui. 

Mi visi che une di che so pari al veve di grapá il cjam- 
put dongje cjase e ch'al vares vüt di daongi l'uniche vacju- 
te ch'al veve, Checo si proferi di tiraj lui la grape, par spa- 
ragná la bestie che no pierdes il lat, ma cul pat che j metes 
un fiasc di vin sul cjavezzál disore e un su chel disot dal 
cjamp, par distudási la sêt. Infat al fo cussi e, une di a bui- 
nore nus tocjà di viodi il vieli ch'al tignive il pesant im- 
prest, intant che Checo cun tune cuarde passade intór des 
spadulis, al tirave la grape tanche un cjaval e ogni volte 
ch'al rivave dapit o da cjáf dal cjamp al dave un pár di slucs. 

Al contave di sé, di vé stát dodis agns a vore a Udin 
sui cantirs di muridure e che in dut chel timp nol veve 
mai stât a cjase; a nò mularie, che j domandavin "Cemiit 
mai?", nus diseve ch'a jerin masse chilometris pe tignu- 
de dal so caratel. Nus clarive che lui, ogni sabide di sere, 
al partive a pit di Udin par vigni a cjase a Majan ma, jen- 
trant a bevi un cuart par ogni ostarie ch'al cjatave par stra- 
de, lui nol jere mai rivát plui insú di Martignà prin di 
cjapâ la cjoche. 

Une gnot di genár, glazzade e plene di buere, cuanche 
lis ostariis `a vevin "za sierát, lui, "za turgul, al insisteve 
pidant cu lis zuculis la sierande de cafetarie di sár Pio 
Piccoli, par ch'al jevas a daj di bevi. Sar Pio, daspò di vé 
cirüt, stant sul balcon adalt, di convincilu a là vie, si stufà 
e j butà jú un seglot di aghe che lu cjapà in plen. 

In tun minüt al veve duc i viestiz glazzáz che 1 cazzo- 
lavin intór tanch'a fossin di cjarte veline; e lui intrepit, ta- 
lianotant cul "gj": "Gjetta, gjetta che tanto non macchia" 

Subit finide la vuere, intant de liberazion, si jere dàt 
dongje cui partesans ch'a vevin ocupát il comant todesc 
logát tes scuelis e li, par fà fieste, `a vevin disvinidrît für 
la cantinute dai mucs. Il Pape, alore, disgotant dutis lis 
butiliis lassadis atór ca e là, al veve ingrumát un miez se- 
glotut di un misturot di sgnape, cognàc, rhum, slivoviz e 
altris mil cualitáz di alcolics; si jere sentát dapit di un pin 

dal "zardin des scuelis е s'al jere scludût dut fin al ultim 
got. Daspo si jere indurmidit e, stant che intant si jere 
mudát il timp, al jere restát li sot la ploe, une di e une 
gnot e, apenis tornát di ca, al veve domandát: "No isal 
nuje di bevi, ch'o soi dut sclenderît?" 

Cuanch'al beveve une tace di vin al sierave i voi e a nó 
che j domandavin il parcé, nus diseve: "Par no viodilu a 
cala, chel mostro! Ch'and' è simpri cussi póc ta chei 
tajuz!" 

D'unviêr si cjatavilu plui di cualchi volte cjoc e indur- 
midît, infondât te nêf che si disfave tôr di lui, ma nissun 
no si vise di vélu mai viodût malát. 

| ultims agns de sô vite si viodevilu a passá pal país 
cun tune musse blancje, la sô Nela, tignude a disconz 
tanche un cjanut, che lu compagnave a fá il gîr di dutis 
lis ostariis, e cuanche la cjoche lu faseve sdramassá par- 
tiere, jê lu brincave cui siei dintons pal golâr de jachete 
e lu tirave sù par che si pojas tór di jé par lá a cjase. 

Al muni cujet e un moment prin di lassá chest mont al 
domandà di fà une fumade. Daspò al lé, puartant cun sè 
un toc dal nestri borc, un toc di chei timps semplizs che j 
permetevin a di un cjoc di sdrumási tal miez de strade e 
di restá li cence il pericul che i otomobii lu cjapassin sot. 


(Koinè) ROBERTO ONGARO 

(Furlàn di Claut) 


Pedesse O 


Fra miéth 

a thime 

une piéta 

de colórs. 

A camina 
nóme 

la mó anema; 
thél e fiórs. 

A nol é confins 
par me 

che me perth-ó 
tai colórs 

de le mo mónt. 


BIANCA BORSATTI 

Cor...tina 


Una di Tina Palota di For di "Zona 
‘a ciaminava su la strada nassionâl 
cun un fas di fen 

di chei di ciama dopla. 

‘A passa una machina todescja; 
al parón al tira zó al veeri 

e vizin di li 'a j dis: 

COR...TINA. 

E li 

ne 

ch'a alsa ne ch'a sbassa 

e j rispuont: 

cor tu can ааГо, 

ch'a na tu às 

al fas su pa la schena. 


(Furlàn di Fórs di Zora) ARMANDO CLERICI 

NARDÒN 


Una sera al era vignút a pidulina fint a Midias par be- 
vi cuatri tajüs e, di un in chel atri, 'a si sa cemút ch'a va; 
'a era vignuda gnot. Sul tart, sierada l'ostaria, Nardon 
al veva di là su fin a Faltrón, a pit. Passát il país, sul cei 
di una curva, 'a era una ancona cul Crist in crous e für 
un ferár ch al faseva lûs. Nardòn cun fà galandin, `a j 
va dongja e cun rispiet 'a j domanda: “Veiso di là für 
Vô, usgnot?". Stant che il Crist no j rispuindeva, cjapa- 
da la rispuesta par buina como ch'al voleva lui: “Po ben, 
prestaitmi a mi il ferár par inluminami via fin a Faltròn, 
ch'i vi lu torni doman”. E cussì al à fát e al è stát di pe- 
raula, ché tal indoman il Crist al veva il ferár епс]то 
emplát di vueli. 

Ta l'Ostaria lui al ordenava simpri una butiglia cun 
cuatri tacias: “Pai amis ch” i spieti”, al diseva. Ma dopo, 
chei 'a no vignivin e lui al beveva sü dut. 'A era una 
buina scusa par scolási la butilia di bessoul, cencja fási 
viodi sfassát. 


(Furlàn di Priüs) LUCINA DORIGO 

L'ARGEL DAL LUSSEMBURGO 


Forsit parzeca di frut al `zirava pal país cun tuna gia- 
cheta cun tun biel sbrego a forma di siet ta schena, Car- 
lo Galiùs `l era soranomenát Carlo "siet". 

Di una pura famèa di sotans, Carlo "siet" al veva dovüt 
strenzi simpri la zinturia plui dal normal, раг fà in mát 
che li' braghessis podessin stá al lór puest naturál. In chei 
ains una da riciezis plui impuartantis da cusina furlana `! 
era l'argèl. Al vigniva doprát par cuinzá cuasi duc’ i man- 
giâs (parfin la salata) e par mirinda o companadi sul pan 
di surturc o su cualchi biela feta di polenta rustida. 

Purtrop, fin a vinc' ains, Carlo "siet" di argèl al veva 
viodút unavora póc, ma dopo, emigrát in Lussemburgo, 
di argel al veva viodüt e mangiát tant ch'al oreva. 

Un fat ch'a lu veva colpit di plui in chel pais stranir, 
`l era stát chel di vé viodút ònzi 1 scambios da sinis dal 
tram, doprant grandis bafis di argel. 

Tornát a Migéa, dopo ains di emigrazión in diviars 
Stáz da l'Europa, Carlo "siet" al contava spes dal lavór 
fat, da zitás e dai pais lontans ch'al veva visitát, di stra- 
nis usanzis di popui diviars, di morosis e di atris aveni- 
menz ch'a lu vevin vüt par testemoni. Ma l'argomènt 













AA ani 


LUSSEMBURGO TT > 
Le AAN = 
sul cuál al tornava plui vulintir `l era chel dal argèl. 

“Se savessis - al suspirava a un ziart punt dai soi ra- 
conz Carlo "siet" - in un puest dulà ch'a soi stát a lavorá 
diviars ains, ài viodüt ònzi i scambios da sinis dal tram 
cu lis bafis di argèl”. 

“Po, dulà suzedevie chist fat?" gi domandavin i amís, 
che ormai `a cognossevin "za la rispuesta. E Carlo 
"siet", suspirant coma in estasi: "In Lussemburc, in 
Lussemburc, ciárs amis". 

(Furlan di Migèa) ALDO GALLAS 


Sensazions 


IL GNO CÚR LASSÜ 


`O ài sintude la tó man lisere pojási su la mé spale e 
po cjarinámi a lunc i cjavei. 

Si, tu eris tu, propit tu. Dome tu tu savevis cjarinámi 
cussi. 

Sgrisui par dut 1l cuarp. 

Il cür mi si è sglonfât e lagrimis di gjonde mi son vi- 
gnudis jü pe muse. 

`O sai: tu mi spietavis par puartámi a viodi ché citát 
tant biele, lassú sul Baltic. Citát, Danziche, che si è ti- 
gnude il gno cür. 

`Ô ti impromet che lassü `o tornarai. 

`Ô tornarai a cjalà imê cun te chel mär rabiós, chés 
cjasis stretis, coloradis e altis che tant nus An plasût. 

`O tornarai lassú a cjoli il gno côr. 

'O tornarai: spietimi. 


EVELINA RIGO 

VIGJ DI PLUI 


A Flambri s'al vison ancjemò, ch'a no son tros agn 
ch'al é mancját. Nol veve nuje di specjál o di curiós, 
Vigj; al jere un omp come altris. Un omp cualunche, 
propit. Vedran nassáüt, al viveve in famée cun tun fradi 
e al consumave lis 'zornadis ingegnuzzansi а fà di dut, 
ch'al coventas o no. Al decideve lui ce fà e cuant fálu. 
A cjase no j comandavin nuje; ch'al fases o mancul, la 
bocjade par lui 'e jere simpri. 

Di une semplicitát uniche, al veve il terór des fe- 
minis, che par lui a jerin l'incarnazion dal pecját. 
D'unviár al lave a fà la file tes stalis, ma sudizionós 
come ch'al jere dificil ch'al rivas a sgambiá une pe- 
raule, alinfür des solitis nainis sul timp: cjalt, frét, sut 
... Al cognosseve putropis storiis vieris dal pais, s'al è 
parchel; ma 'e jerin simpri chés e al jere aromai difi- 
cil cjatá cualchidun che no lis saves e ch'al fo curiós 
di scoltális. 

Cussi il plui des voltis al stave a scoltá chealtris, in- 
strezzant un gei. Co 'e jere ore, si jevave su e al lave a 
durmí, cence che dibot si fossin nancje nacuarz ch'al 
jere presint. Dut li, Vigj. Al jere un omp che nol fase- 

ve difarenzie, ch'al fos o che nol fos stát ... Par chest 
lu vevin clamát «Vigj di plui». 


P.S. = Cumo che Vigj di plui ... nol è plui, si pò vio- 
dilu piturát in putropis posis sui múrs de frascje inma- 
neade tal foledór de Cjase Cavarzerani, a Flambri 
apont. 


(Koinè) GIGJ MESTRONI 


Lá a balá par deventá sorz e riscjá la vite par torná a cjase 
in machine. 


DONATELLA STOCCO 

Gleseute 


Dulintór Baldasserie, 

e paveis di mil colórs e práz di nasabon. 
Oh siusm! Tonrá di fruz 

a cori vosant cu la muse rosse! 

E soresere ingenogláz sui bancs 
par un rosari te gleseute. 

Si viòdino ancjemò frúz a rosari? 
Vué “о viarzarin la puarte pe sagre, 
sarà Done Mari a jessî cui fruz, 

a vosá cun lór, 

intant che il tór pizzul 

al sparnice glons di cjampanis. 


LUZIAN VERONE 

IL FOREBILIEZ 


Tai agn 20 `o jeri a vore dongje de Stazion, là che o 
passavi ogni di par spagnolez, pal sfuei, par chel café. 
`Ô cognossevi duc chei ch'a lavoravin lenti. 

Int simpatiche ch'al jere un plasé sgambiá la peraule: 
la siore dai gjornái, lis chelaris dal bufet, la fantate dal 
tabacár (dulá che, par dí la veretát, mi fermavi un alc di 
plui, parvie che in plui de peraule al jere di butá ancje il 
voli!). Ma soredut, no mancjavi mai di fermámi alman- 
cul un marilamp cun tun forebiliez, co al jere in siarvi- 
zi. Pizzulit e minudin, al jere di une simpatie uniche. 

Di chei timps, par “jentrá” in Stazion si veve di vé un 
biliet: o chel di viaz opár, par chei ch'a làvin nome а 
compagná, un biliet di jentrade ch'al costave su par jü 
come chel dal tram. Intant ch'al forave il biliet chest 
omenut, cun tune ridadute piturade fisse su la muse, nol 
saltave une butade par ognidun. “Bundi, siorute!” ... 
"Mandi, nini; vastu a compagná la none?" ... “Scomet 
ch'e va a Vignesie, la mé fantate? Benedet chel voli!" ... 
“Riverit, rasonîr: i miei omaggj alla signora!" ... “Uuh! 
Lustrissin siór plevan! Ch al spessei, ch'al ë in parten- 
ce!” ... E intant al faseve bocje di ridi. E mi cimiave. 

Une di al viót a vigní indenant un sargjente di avia- 
zion mericane, che in chei timps andi giravin pal Friül, 
e no nome a Davian. “Vé ca un “Yankee” - al mi tás - 
`o scomet che nol si vise plui dulà ch'al à lassât la Jeep 
e al scugne cjapá il treno." Podopo, forantint il biliet e 
fasint di fevelá cun me: “Alore, fantat: dulà lino?" 

“O voi a Osóf.” J rispuint chel. Copát l'omp! E jo parie. 

Passát chel moment di mone, 'o vignin a savé ch'al 
è fi di migranz, che parvie de guere al à vüt l'ocasion 
di viodi l'Italie, ch'al prufite di une licenzie par lá a sa- 
ludá parintát. Lui al va pes sós, cun ché smenolade ti- 
piche dai mericans, e nó 'o restin, cun ché muse che si 
diseve. 


(Koinè) GIGJ MESTRONI 

7. Periodics "parochiai" 


Ancje cheste schematisazion des categoriis di periodics 'e jé 
un DOC sfuarzade. Culi in efiez “а cjatin puest no nome i “bo- 
letins" des Parochiis, ma ancje i sfueis ch'a son espression di 
Sociis o grops - soredut culturai - che si ispirin ai principis cri- 
stians. Anzit - a une plui atente analise dai contignüz ancje 
cierz periodics compariz te "balconete" come "culturai" - 'a po- 
daressin cun reson séi insedáz culi. 
In ogni саз, al è un fat che duc, i “boletins” a dedichin un biel 
spazi ae culture locál, e un tant al dimostre la fuarte cones- 
sion tra culture furlane e spirt cristian. 
Cussi a Dael al ven für ancjemó dal '62 il sfuei tri/cuadrime- 
strál "Sot dal tór", ch'al à une buine cunsistence. Tal '64 al nas 
а Pontebe “|| Puint", ch'al ë апсјето vif. Ae int di Scluse e de 
só valade al vignive dát un boletin, ch'al cjapà dal '69 un titul 
furlan: "La vós di Scluse". L' an di dopo al nassé a Tombe di 
Merét il cuadrimestrál “|| Ferál”, che paraltri - almancul timp 
indaúr - di furlan al veve nome il titul. 
Un'altre "vôs" furlane 'e rive ancjemo dal '68 di un canton dal 
Friül, de Valceline: "La òs de Саш”, ch'e ripuartave (e а п- 
puarte) puisiis di scritórs dal lüc. Si sa po che tal Friül di So- 
reli a mont si stampavin altris boletins cul non furlan, come 
"Dursinins", ma no si àn notiziis precisis. 
Come espression di associazions cristianis, si palesárin a 
Glemone (prime dal tieremot) il ciclostilat "Pense e Maravee”, 
e un altri periodic ("Glemone"?) e a Forgjarie (almancul tal 
69) "Balcon furlan". Ma nol é stát il cas di fá compari il “Bal- 
соп" (e chei altris ultins periodics nomenáz) ta cheste ... “bal- 
conete”. 

L. PERÉS 

Il timp al à alis 


Tanche ucei ch'a traviersin un cíl 
i dis de vite incorinz 

'à vadin. Il timp al à 

sós infissintis alis: 

à vivin lis sesons in suagis 

che si scorsenin. Dibant? 

A nassin chés domandis mil 
voltis, tant che cialis 

tal lôr insisti estif, 

tune pinede cun tun már denant, 
mar di lûs e di ombris. 


(Lui 1987, Grau) 
(Koiné) AGNUL M. PITTANA 

David ch'al ofris l'anime a Diu, dentri une “A”. 





Fruta-Sirena 


Vers vui d'arba salmora, 
musa clara di font sorgiva. 
Lavris ros dai mars levantins, 
onda sbusinosa i cjaviei. 
Agárs di mariperla li mans, 
un 'isula il ridi 

tal bagna-suia 

da li lusinghis dal to amóu, 

i soi insavalonát. 


(Furlàn di Gleris) ERALDO IUS 

AGNUL “PIOTE” 


Un personagjo, a Passons, al jere Agnul Talot, *Pio- 
е. 

Un omenon cu la barbe simpri di fá, eterne сісһе di 
spagnolèt fra i lavris, 'nevore zuèt di une gjambe lassa- 
de tun cantir. 

Muradór di lusso, dopo dal infortuni al passave gran 
part dal so timp tal Cral, ancje parceche non' veve tan- 
te strade di fà jessint che lu veve propit für dal puarton 
di cjase só. 

Grant ami di gno pari, 'a fruàvin insieme cjadreis e 
taulins dal Cral in partidis di scovon, di scarabot, di tre- 
siet al mancul, di ramin. 

Sfidis ch'a duravin intirs dopodimisdís e a voltis, s'al 
ploveve, ancje dutaldi. 

Naturalmentri no dome par copá il timp ma a sun di 
tajuz o, se jérin in sostance, di cuarz. 

A] sucedéve dispès che, ormai lontans de ultime pen- 
sionute tirade, par un pós di dis ur tocjave (no dome a 
lór) là in fiducie dal gjestór dal Cral che, a chei timps, 
al jére puar Lie. 

E Lie, che si fidave, al segnave. 

Une biele di tal puest di Lie è rivât come gjestór Lau- 
reto, un bráf omp che si ère stufát di fà il cjaliár. 

"Pene cjapát in man l'esercizi, al à frontât Agnul 
‘Piote’ a colp, tant par тей lis robis in clár. 

E j fase: "Viót che di cumó indenant chi dentri no si 
segne plui, capit?" 

E Agnul, cirint la só cjadrèe: “`E Jere ore ch'al rivàs 
un ch al ten amens!" 


(Furlàn di Martigná) ENZO DRIUSSI 


Su tanc' documenz ogni tant al vál cualchidun. 


DONATELLA STOCCO 

JUCHINAT 


"Juchinüt" lu clamavin cuant ch'al jere pizzul, ma 
cul cressi al jere deventát “Juchinàt”. Gno barbe Ju- 
chin. 

E no podevin clamálu in tun' altre maniere chel aven- 
turir. Nassüt dal "88 (di chel altri secul, naturalmentri) а 
disesiet agn al jere scjampát clandestin in Nordameri- 
che; veramentri lui al contave ch' al si veve paját il viaz 
cul lavá montagnis di plaz sun tune náf dal Lloyd au- 
striac, a cirí fortune, cence cjatále. Dopo nüf més di la- 
vorá su la ferade, ai cunfins dal Canada, al jere tornát 
cjase a domandáj perdon a só mari. E li 'a cóntin che al 
à dovüt fà dut il bearz in genoglon par pinitince. 

Bon. Dal *16 al è stát cjapât prisonîr dai rus in Gali- 
zie e, cun so fradi Luis e Fonso Vecjet, 'e àn fat il gir dal 
mont par torná cjase par Vladivostok, il Pacific, l' Ame- 
riche, Gjenue e Caprive: "senza spindi un solt dai ne- 

stris", 'a contavin. 

Nol baste. Dal "32 al è emigrát in Argjentine e al è 
tornát indaúr tre agn dopo cul “foglio di via”, parvie che 
il so paron al secuestrave fruz di siórs par fâ i bézs (si 
viót che la mafie no le àn inventade i sicilians). Juchin, 

in tune “Fazenda” spiardude in te Pampa di chel País, al 
faseve il vuardian. 

Ma cetante sperience ch'andi veve ingrumát...!Dut 
chest par presentá il personaz e contá cualchi scherz di 
un omp, grant lavoradór e simpri in vene di cjoli in gir 
cualchidun, massime chei ch' a comandavin. 

Alore, `o sin ancjemò in tai agn dal Trente, cuant che 
di bézs no "ndi giravin tanc’ in tes nestris fameis conta- 
dinis e Juchin al veve vindût un vigjel, e al veve cjapát 
ben, 135 liris 'a cóntin. 

La domenie al va a messe cun tune cjarte di cent in 
tal ronz (il ronz 'e je ché sachete par dentri de gjachete) 
par puartâle subite dopo in Casse rurál, ch 'e jere viarte 
dome ип’оге di fieste e vonde. 

Al ven jú pe glesie cu la borse in man il muini barbe 
Teo, so cugnát. 

In chel a barbe Juchin j ven sü ché di fáj un scherz 
dai siei. Al plée par lunc ché cjarte di cent grande come 
miez fazzolet e j'e mostre sot dal nás al muini, fasint 
fente di metile in te borse. Chel altri, furbacjót come 
pòs, сарае l’intenzion, al jeve sù di colp il mani de bor- 
se e lis cent liris 'a van justis dentri. 

"Teo, Teo, orpo dal orco, Teo...!” sotvós, ché no lu 
sinti la int. 

Nuje! Chel altri, cu la muse serie come che al à di 

Jéssi 1] muini in tal esercizi de sós funzions, al va inde- 
vant trancuil cence fàj cás ai segnos cu lis mans, che j 
faseve chel altri di lontan. 

"Ite, missa est”. 

Für di corse par li dal tór par là in sagristie. П plevan 
al jere *pene jentrát e, naturalmentri, nol scrupulave di 
nuje. 

"Sia lodato Gjesü Cristo... siór santul, che mi perdo- 
ni, jo `o volevi dome fáj un scherz a me cugnát, culi". 

J conte la storie di ché carte di cent: “ `Ô ài vendùt il 
vigjel e lis vevi in te sachete par partális сито in Casse 
rurál... al sa pûr, no, siór santul, di ché gambiál che no 
rivi mai a parále jú dal dut...”. 

E Viulute, che al jere segretari di Casse: “Eh, Juchi- 
nat, Juchinat, simpri voje di fà scherzs tu às, no sarèssie 
ore di meti il cjáf a puest? Ma cumo tu às di pajá lis de- 
cimis; in glesie no si fàsin scherzs!”. 

E cussi il puar barbe Juchin al à dovát disledrosá lis 
sachetis e meti in te borse duc' i bézs diminúz ch'al ve- 
ve cun sé par passá une domenie di ligrie. 

In tal cjanton, cu la vieste dal plevan sul braz, barbe 
Teo al riduzzave sot lis mostacjs. 


(Furlàn di Caprive) DELCHI TIREL 

Un baticár di plasio 


Lu mió spirt 

al fás lu nuc 

sino lu sostenti 

di chéi riguárz 

che 'i fás de mé vito 
dut un, cun ché tiáro 
che sa dami dí par di 
un baticür di plasîo. 
Tar chéi paisuz 

nassáz sóro de clevo 

е stan laz radis 

di ché beado int 

che savevo trai 

des luór usanzos 

la ligrío del gust di vivi 
che ушс `i sint a mancjá. 


(Fevelado di Gjviano) '"ZUAN MARIA BASSO 

ODOR DE RESINA 


Fianchegeva la porta d'entrata do oleandri, un rosa e 
un bianco. 

Ogni estàe i gera prunti, puntuali: `i buteva fora la so 
quantitàe de fiuri, su par zo ogni ano compagna. Al- 
manco questa gera l'impression, parchè no 71 cresseva 
in altessa, ma 71 se slargheva in banda, soraduto verso el 
passajo. 

Ma la mama no la lasseva che le romasse le ne tu- 
chissi quando che vévomo de entrà e cussi ogni Otobre 
la le taieva, in più la li tigniva bassiti, tosai. La ghe ga- 
veva el ciufo spiluchin, ormai maron in autuno, par las- 
saghe el posto al niovo ciufo. 

Ogni sera d'istàe la ne domandeva de butàghe un po- 
ca de aqua a quii puvri fiuri. E naltre, pal barcon ghe bu- 
tevomo l'aqua sensa tanto scomodasse o anda par fora. 
No se veva mai pensò al pericolo dei fiuri che `i ze ve- 
lenusi, no se cognosseva squasi gnente de nissuna pian- 
ta e in te le case, in tei ani sinquanta, gera poche le en- 
ciclopedie par podé capi, imparà. Gnente. 

Tropi albri vedevomo nantre dal visinal? Puchi. Pu- 
chi parche le passe. le cale e insima le mura, in riva, in- 


soma parduto no gera gnanca un albero. Dove li vede- 
vomo? In asilo: tre alberi de castagne-mate. A Oltras- 
sesso gera bari de verde poco elti e longo la strada de 
San Vio qualchi pérsego e poco altro. Puchi trunchi dai 
quai podè vede score le giosse de resina. Nissun odore 
de montagna o de climi fridi. Gnente. 

- Ma quale magnolie, quai pini maritimi, quale betu- 
le?! Gera duto un raso. Gnanca un albero, l'unico che te 
vidivi el gera in tela campagna de Ghenda, vissin el si- 
miterio. Insoma i albri te li cuntivi su una man, no su 
do. 

- Beh, la canonica la veva i gelsi, la cieseta dela Ma- 
dona dela Salute 1 cipressi, insoma un poco de verde. 

- Ma che comedie che impiantevomo in tei alberi del 
asilo! Duto intorno ai albri te ziughivi e el tronco el fé- 
va de mea. El gera tanto largo che te pudivi anca scon- 
dete. A insima nantre fiolete no podevomo andá. Géro- 
mo là dele suore e vévomo le cotolete, no' le braghe. 
Sol che i fioi `i podeva andà su pai ап. Ma no duti. 
Gera fioi e fioi. I fioi rispetusi, quii che saveva conta- 
ghela ale suore, no `i vigniva mai sigai e `i podeva andà 
su. A quii no le ghe sigheva mai. A chi che voleva sen- 
tasse a caval del albero, e gera una fiola, no. 

- Ma co te parli che no gera albri? Se ti te vivi davanti 
i oci `l orto de to nono, dove che i rosai de duti i culuri 

'1 ndeva de qua e de lá del canton dela casa, dove che 
le boche de leon le someieva parebon a 'na testa de 
leon, tanto che le gera grande. E le piante de via dii ur- 
ti, po! 

- Te vidi, 'na volta ze vignüo co la coriera un grumo 
de fioliti dela colonia. Gera lulio, un caldon, una boia- 
na. La maestra la veva domandó dove che `i podeva me- 
tesse al riparo de sto sol. La sielta no la gera tanto gran- 
da: infati, par trovà un poca de ombria vemo dovesto 
compagnali fora de Maran, in tel casal dela Madona, 
quindi a Carlin. 

- Altri albri? Si, là de quele fameie che par cultura 
contadina le veva semeno in tela so braida qualchi qua- 
letàe de piante. Ma sta pur sérto: semo vissui in tun am- 
biente suto-arso. Se ghe penso, no me ricordo de nissun 
odor de resina. 


(Dialet di Maran) MARIA TERESA CORSO 

BARBE VALERIO 


In tune ostarie di un paisut Remo stradin al veve dite 
che lui Mussolini lu vares fat a tocs. Il secretari politic 
lu veve sintüt e lu veve denunziát ai carabinirs. 

`E ven la "zornade dal proces par “Vilipendio al capo 
dello Stato”. 

Sbarbirát e cul vistit di nuviz, Remo si presente in 
Tribunal, 

- Siete voi Colau Remo? - j dis il judiz. 

- Si signor presidente, sono presente -. 

- Avete detto che voi fareste a pezzi il nostro Duce, e 
vero? - 

- Si signor presidente - j rispuint Remo. 

- E perché siete cosi cattivo nei confronti del Duce 
che ha fatto... - 

E li il president al scomenze a di ce che di bon al ve- 
ve fat e tal ultin al dis: - Avete qualcosa da dire a vostra 
discolpa? - 

- Signor presidente - al rispuint Remo - é per quello 
che ha fatto che non è giusto che se lo godino solo quel- 
li di Roma, tagliandolo a pezzi si lo puó godere tutti 
quanti! - 

- Sintude cheste rispueste - al contave barbe Valerio - 
il judiz lu veve parát vie. 


(Koinè) 


(Koinè) 


SERGIO VISINTIN 


Tiliment 


Aghe dal Tiliment, 

là ch'o ài bagnât 

il gno cuarp di frut, 

inmò une volte *o soi tornât 
a scoltâ la tô vôs d'arint 
ch'e busine fra i clas. 


Intant che un ajar gentil 
mi cjarine la muse, 

'o voi aurint 

risultivis di vite. 


GIOVANNI PILLININI 

IL TRUC PAR VÉ MASCJOS 


Un miedi che no dís... se no mi spade, al si cjatá tal 
curidór de cliniche li che só brüt 'e stave par fálu de- 
ventá nono pe prime volte. In dute la só vite an' veve 
viodudis di cuetis e di crudis ma cuanche j tocjá a lui di 
spietá “il lieto evento” al si sinti cori l'emozion par du- 
te la vite. Par cirí di cujetási un fregutl al tacà a misurá 
cui pas dut chel gherdèi di stancis e curidórs. Mans daür 
de schene. Muse dure. Cjalade basse. Di là d'un veri, 
come in vitrine, al viodé vot casselis dutis cun tun floc 
rose. Feminis al pensà. Dutis feminis... ma cemát dutis 
tun colp...? Viodint l'interessament dal miedi, si fasèrin 
dongje un trop di parinc' e duc' maraveantsi di ché schi- 
rie di frutinis 'a scomenzarin a tabajá sul parcé e il par- 
come ché niàde 'e ves burit für dome feminis. 

Il miedi alore al tira für la sience e la competence 
spiegànt la funzion dai ‘cromosomi’ e dai ‘geni’ (che 
Marie di Bandule `e stracapi e "а crodè ch al fos parvie 
di Gjenio dai Predis...) Fato sta ch'e lérin indenant a di- 
scuti par un bon cuart d'ore finché 'e rivà la sentence di 
`Zuan dai Faris che, cjatantsi denant di un miedi al pen- 
sà ben di fevelá par talian come ch" al podeve. “Siôr 

dotór e viatris duc' scoltàit: il sesso si forma nel mo- 
mento del concepimento. Al è li che si decit il futuro: o 
un frût o la frute. Tutto il resto `a son balis...” Quelli li 
che vedete "a son frutis perché sono state... cemát di... 
metudis adun di sere... vadial ben cussì siór dotêr...?”. 

Di front a tante... esperience il miedi al restà come in- 
cocalit par un moment e al stave par viargi la bocje e dà 
une spiegazion sientifiche dal cás cuant ch'e si fase 
dongje la Marie: “`A son lis lunis а fà аш... “лап... 
Vuatris omps 'o meteis dome la materie prime. Cu la lu- 
ne non si scherza e non si sbaglia". 

“Alore - al rivá a dí il miedi - par vé fruz o frutis al 
baste... al baste... insome meti insieme l'anime cjalant il 
cil... pussibilmentri abinore...?". 

"No dotór - al rifasé Marie - par vé mascjos dis- 
sigür... lune si... ma ancje mangjá sparcs di Tavagná... 
ch'al provi... ch'al provi...”. E in chel Marie si nacuargè 
che il miedi al veve i cjavei grís e no si podeve pratindi 
ch'al rivas a un tant. 

Une infermiere 'e saltà für de “fabriche dai fruz” 
sberlant come une mate: “Dottore, dottore è nata Elisa". 

“Viodút!” "e ridè sotcoz Marie corint in “sala parto” 
a saludá la só frute cussi brave di véle fate deventá no- 
ne pe prime volte... 

(Koinè) G. ANGELI 

Da la ciasa dai Bitius 


Da la ciasa dai Bitius 
bandonada 

sul arzin dal canál 
coma un veciu mulin 
di claps e piera 

ch'al masana sidin 
doma il timp 

ch'al passa... 


Da la ciasa dai Bitius 

di "па volta 

cu la puarta sempri viarta 
cul pari sempri cioc 

e la mari sempri via 

e al cine 

cui militàrs... 


Da la ciasa dai Bitius 
scunduda dai vinciàrs 
e da la blava alta 

e scura ormai 

dal meis di avost... 








Nol ven pi four 

il ridi ciantarin 

di Gigiuti 

ne la so vòus di tenòur 
ch'a cianta 

coma un rusignòul 
biel ch'al va 

a lavàsi il cuarp 

coma un singarut 

tal lavadour... 


"Si canta sempre alla fortuna ". 
"Si canta sempre al primo amor". 


Ranis e spinarolis 
marsons e pès do frèa 
òufs di curtil 

e di rassa apena fas 
ta li' covis dal canal! 


E po bisata 

tanta bisata 

di vendi cu la sesta 
pa li’ ciasis... 


"Apena ciapada, satu? 
No sta dilu in ziru! " 

Ciapada cul eletrico 
tal scur 
davóur da la ciasa... 


“Siore, e Gigi 
ch'a e tant 
ch'i no lu viòt?” 


“In Germania, frut. 
In Germania da un toc". 


E po la machina granda. 
La machina targada D 
pal prin viás in Italia. 

E bes in scarséla! 

E 'na marosa biela 
bionda e todescia 

par fa un ziru in pais... 


E restá 
duciu doi sclissàs 
tornant indavòur 


su l'autostrada foresta 
dai Tàurs. 


"Stets besingt man das Gluck " 
(Si cianta sempri a la furtuna). 


“Stets besingt man die erste 
Liebe” 


(Si cianta sempri al prin amour). 


(Furlàn di San Vit dal Tiliment) EDDY BORTOLUSSI 


Une persone, indidivué, si ‘misurile’ su la marche e la 
cilindrade dal tomobil. Poben; s'o vés une lint, o podés 
viodimi: `o soi chel puntinut, laju, in biciclete! 


TITILITI 

BARBA BORTUL DI MANIA 


Barba Bortul dopo savát chi, Carluti Nardúz, al si ve- 
va implantât a vendi verdura e fruts, al passava dentri ta 
chel negòssi ogni volta ch al cumbinava a "zi in placia. 
Al “zeva par ocjalá la cualitát da la marcansia ch'al ti- 
gneva Carluti. 

"Na di al é rivát dentri e al à poját il voli su "na cas- 
sela di ceriesis, e 'a j à dit a Carluti: 

"Ce bielis marosticanis maduris ch'i ti ás 

Carluti, alora, primuros, an' toi sü dós e 'a j dis: 

“Cjò; cercjlis!” 

Ché di, apena tornát a cjasa, barba Bortul, 'a j à dit a 
la só femina: 

“Al é un bon fantat, Carluti Nardüz. Al sa tant fà cu 
la "zent!" 

La setemana davori, al è passât danouf ta chel negòs- 
si e al à lupát `na casseta di armilins di chei ch'a vegnin 
madárs adora, e al dis: 

"Ti à `na biela cualitát di armilins gros e colorás. Un 
spetacul!” 

Carluti, encja ché volta, an” toi si un, e *a j dis: 

"Co Cercja!” 


LE] 

'Züt a cjasa, barba Bortul, subit `a j à dit a la femina: 

"Degnevula persona, Carluti Nardüz. Al sa tant fá cu 
la "zent!” 

Un altra di, al e tornát a cucá dentri e al à viodát chi, 
Carluti, al veva ancje la nuvicia a dá "na man. Barba 
Bortul, dopo veila ben calumada in musa, al à dit: 

"Ce biela nuvicia chi ti às, Carluti!" 

E, chel, "a j à rispundút subit: 

“Ma, ‘sta chi, Bortul, no ti la dai da cercjá!” 

Ché volta, barba Bortul, al € tornát a cjasa mussicát e 
а] à dit a la femina: 

“Al è moscjous, Carluti Nardüz. Nol sa nuja fà cu la 


(Furlàn di Manià) ALDO TOME 


In te cene dai ex alcolisc' Doriana 'e contave: "Il gno cjan, 
cuanch'al mangje al lasse mangjá, tal so cit, ancje il gjat e i 
ucei. Al è un vêr cjan di pás!..." "e finis, ma Bruno al 'zonte 
“nol è di pûs, ma pas...sút!” Po al va indevant: "Il gno, 
invecit, par che nissun al vadi a mangjáj tal cit, la fás 
dentri". “J àtu insegnát tu?" j domande Doriana. E Bruno: 
“Jo nò eh... no la fis mico in tal plat... jo! ". 


PRE' RIZIERI 

8. Periodics ... alpinisc' 


Beh, cheste categorie 'e cjape dentri i periodics ch'e àn come 
element di interés la montagne, ancje se i intindimenz dai re- 
datórs 'a fossin unevore disferenz. 

Metin "Stelutis alpinis": a/ é un boletin ch'al informe, dal '55 in 
ca, su l'ativitát escursionistiche dal UOEI e ogni tant al pre- 
sente alc di furlan (Ancje “ІІ Clap...", ch'al nassè paraltri cual- 
chi timp dopo - almancul tal '92 - al veve la stesse finalitát). 
“Arc”, ch'al é stát insedát jenfri lis rivistis pal so ... alt nivel cul- 
turál al veve a cür la difese de culture alpine. 

Un attri troput di sfueis 'a son invecit espression des sezions 
dai ex alpins, carateristics dal spirt patriotic e di solidarietát, 
ch'al imbombe dute la lór ativitát: ta chei sfueis - cun dut ch'a 
vedin il titul furlan - no s'impár paraltri nissun aspiet de lete- 
radure par furlan. Dal '67 al nas par cont dal grop ANA di Udin 
il notiziari “Гарт Furlan”, che l'an di dopo al à cjapát il non 
"Alpin jo mame!” e cul timp l'aspiet di une riviste. 

Dal '68 al ven für par cont de Sezion ANA di Cividát il sfuei 
"Fuarce Cividát”, ch'al é il sproc (o motto) dal Batalion “Ci- 
vidát" (A titul di informazion 'o ricuardi che il Batalion "Tulmiez" 
al à come sproc: «O lá o rompi»; il Batalion "Glemone": «Mai 
daür!»; il Regiment di Artilierie di montagne “Сопеап”: «De- 
nant dal Conean: o si scjampe o si múr»; il Grop di Artilierie 
"Udin": «Tire e tás»). 

Ce di dal titul e dal sproc dal "Cividát"? Ch'al larés ben ancje 
par dute la int de citadute: «Cognossit miór e fasit cognossi la 
storie e i tesaurs de antighe capitál furlane!». 


L. PERÉS 

Il madras 


Frus ch'a án un madrás 
a piciulón ta li mans. 
A” ghi giàvin il ciaf, 
a' ghi sbrindinin la coda, 
а” sclissin sot i piè 
se ch'a vansa: 
а viòdin la vita 
fassi fina 
e dopu sbrissá 
ta un gorc di nuia... 
A no l'era velenóus (curidóur 
di aga, il so dint 'a nol plantava 
muart) e 'a si podeva 
lassàlu nodá 
tal fóuc dal patús, 
cioc di schivanélis... : 
(didentri, cui dis piardús: 
domandassi dal casu...li só 
reis...) 


(Furlàn di Bagnarola) GIACOMO VIT 

IX 


S. Egjdi abát 

5. Elpidi abit 

S. Grivór il Grant 

S. Rosalie 

S. Laurinz Justinian 

S. Zacarie 

S. REGINE VERGINE 
Madone di Setembar 
S. Doroteu martar 

S. Nicolau di Tolentin 
5. Teodore 

SS. Non di Marie 

S. "Zuan vescul 

LA SANTE CRÓS 
Madone Dolorade 

35. Corneli e Ciprian 
R. Robert Belarmin 

S. Sofie 

S. ‘Zenär 

S. Faustine martare 

S. MATEU VANGJELIST 
5. Maurizi 

S. Lino pape 

S. Pacjfic 

S. Aurelie pelegrine 
Ss. Cosme e Damian 
5. Vincenz de Paoli 
S. VENCESLAU 


4 


Ss. Arcagnui Gabriel, Michèl е Rafaél | 


S. Jaroni 








Letare "S" cun tun omp ch'al bagne un frari. 





Ti sos 


Fra cujeris 
agars 

fossai e pais 
Signour 
sempri, ti sos. 
La to man 
santa 

a mi mena. 

Il me penseir 
a no l'é me. 

I pesti 

jo 

se ch'a no é 
me. 

Se ch'a é me 
no dovares 
essi 

to. 

Signour, 
misericordia, jo i dis. 
Dut il seil 

ETTORE TRAVANUT 

GJOVANIN BONDANCE 


Al leve cu la ceste dai colazs e dai bagjgjs e al con- 
(ауе storiis. “Cemût vae, Gjovanin?" e lui pront: “Bézs 
e robe!” Par chel lu clamavin Gjovanin Bondance. Se 1 
bagjgjs `a costavin cinc sentesins leto, lui ju vendeve а 
tre sentesins parcé ch al diseve che tal spaz al steve il 
uadagn. Po, cu la ceste uèide, ur pajave di bevi ai amis. 


(Furlàn di Tresesin) ALAN BRUSIN 


GIUANIN 
HON DANCE 

LA BIRE 


L'Italie `e je la nazion europeane ch'e à plui lezs di 
dutis e, jéssi in regule, al é tant dificil. 

La int lu sa e parchel `e à pore di dut e `a cir di fà tan- 
tis robis di scuidon. 

Une volte, fà la sgnape in cjase no si podeve, il vin 
bisugnave denunciálu, la bire ... no us conti cetantis 
cjartis di fà. 

Lis lezs po, si son un póc cambiadis, ma no si e 
mai sigúrs dal dut. Cui rivial a stáur daúr? "Bisug- 
ne vé un avocat par cjase", cussi al diseve puar gno 
pari. 

`O feveli di tainc' ains indaür; tal gno país, un dôs fa- 
meis 'a fasevin la bire in cjase. 

Siore Nene, lant sul poz, a lis comaris, forsi par fáur 
gole, "e tacave simpri il discors, cussì: “E nó `o fasin la 
bireee...". 

Oramai la vôs `e veve fat il gir dal país e ancje 1 `zo- 
vins, cuant ch'a viodevin un di ché famee, 'a si disevin: 
“E nó `o fasin la bireee...”. 

Un grop di "zovins... (Ustin il регі, Dante, Elie, Mi- 
lio, jo e Talico impiegát dal Cumon) une sere, no savint 

ce fà *o vin pensát di fà un scherzut a Nene e al so omp 
Bepo: scriviur une letare propi, propi pe bire! 

Talico ch'al lavorave in Cumon, al veve di prepará 
une cjarte e une buste ch'e someas ... de "Intendence di 
Finance" e jo 'o vevi invecit l'incaric di componi la le- 
tare. 

Inalore la letare *e veve di jéssi mandade al paron di 
cJase, `e veve di domandá trope bire ch'a fasevin al més 
` e, par intant, dâur une multe parvie che no vevin fat de- 
nuncie e no vevin paját la tasse di fabricazion. 

Studiát ben dut, calcolát il riscjo e secont lis nestris 
previsions, un de cubie al sares stát di sigúr clamát a in- 
teressási de robe. 

Impuestade la letare doi dis dopo, te sere, no jere 
nancje rivát di vore, ch'al capità cjase mé sár Bepo, cun 
tune muse di funerál, che no us dís. 

Mi mostre la letare, che jo `o cognossevi unevore 
ben, e mi dis: "Ch'al sinti, siór mestri! Chi bisugne 
cumbiná e vonde! No vuei cjacaris o lá a fini sui gjor- 
nai". . 

Jo `o cjali, `o fás fente di lei. Po `o torni a lei menant 
il ejáf e po - tirant un biel respír - 'o domandi: “Ma ce 
provis àno? İsal stát cualchi finanzot in cjase vuestre?”. 

Веро: "No! Nissun, lu ’zuri”. 

Jo: “Aghe in bocje! Anzi, miór... bevi subit dute la bi- 

re. Par doman ch'al mi puarti une sopresse e jo 'o larai 
tal puest just". 

Tal gir di miezore 'o vevi a cjase: miege formaele, 
une sopresse, une ventine di ús e cinc litros di bire di 
cjase. 

Tal doman 'o soi lát a Udin, come ogni di a vore e pe 
sere *o ài organisát une bondant mirinde cun dute la cu- 
bie: fartae cu lis jarbis, frico cu lis patatis, polente e so- 
presse e bire. 

La sere, smontant de coriere, `o viót in place Bepo 
ch'al mi spietave. 'O soi lát subit dongje e dantj une pa- 
che su la spele j disei: “Va cjase e duár cujet. Dut cum- 
binát. Ti vevin fat une denuncie anonime". 

Dopo dut content: “Graziis tant, tant. Cuant ch'o fa- 
sarai il formadi, siór mestri, j puartarai un balet di 
spongje. S'al merte!”. 

“Веро”, `o disei jo, "nol covente пије”. 

Bepo inviantsi viars cjase al borbotà: "Eh si, al co- 
vente. Bisugne ongi il cjár cuant che si lu dopre". 


E cussi in onór di “e nó 'o fasin la bire" 'o vin mi- 
rindát par un biel piez a lunc. 
(Furlàn di San Denél) AGNUL COVAS 

MICHELE GORTANI 


Geolic e sienziát di fame internazionál (nassüt tal 
1883 e muart tal 1966), al lassá 1l so non a la “Gorta- 
nella”, un tipo di crete, e a une riviste di geologje, “Gor- 
tania”. 

Al fo President de nestre Societát dal corantecinc al 
corantevot, sicheduncje in ains dificit, co la int `e veve 
di vuarí di tantis feridis e plais, di cusi il gustá cu la ce- 
ne, di tirá sú cjasis e fabrichis. 

Al è "za tant s'al пуа a tigní impiade la lum de Filo- 
logjche e a passále tes mans di Giuseppe Del Bianco. 

Ma il vér capolavór di Gortani `e fo la racuelte di 
mubilie, vistis, bleóns, brunzins, cjavedai, lums, cua- 
dris pituráz de tradizion cjargnele, che vué si cjatin tal 
"Museo delle Arti e Tradizioni Popolari di Tumiez”, 
sot la presidence de nestre consejere Raffaella Car- 
enelutti. < 

In graziis de passion di Gortani pai ogjez ch'a con- 
servin il ricuart dal mát di vivi de só int, no dome Tu- 
miez 'a pués mostrá un Museo di gale, ma ancje la cul- 
ture etnografiche `e fase tanc’ pas in devant. 

Fra lis tresinte publicazions di Michele Gortani 'o ra- 

comandin la leture di “Flora friulana” (publicát tal 
1905), ch'al conten ancje i nons des plantis par furlan; 
“Il martirio della Carnia” sui ains 1943-45 e “L'arte po- 
polare in Carnia”. 


GIANFRANCO ELLERO 

La mé lenghe furlane 


Leche piel di spale, 

lenghe sclete, 

lungje in jenfri i déz, 

lente su lis paréz de schene. 
Lenghe plene 

su lis pleis dal vueit, 

leche ce ch'e ti reste de mé lenghe. 


LORELLA MORETTI 


La diplomazie 'e je ché art, palacuál al puest di “si” si dís 
"forsit" e al puest di nó “viodarin”! 


TITILITI 

CJASTRONADIS 


Par vigní incuintri sia ai protetórs de nature e a chei 
puórs che cu la machine 'a van a sbati tai lens ch'a son 
sul or dal asfalt, bastarès: slidrisá für duc’ i platatanos 
che si cjatin a man drete. E cussi si butares il mál miez 
par bande. 


жжж 


Anade buine, - milnufcentnovantesís - uve madure e 
vin bon, senze bisugne di meti sucar. 

Dopo agnoruns le àn capide di no cambiá l'ore legál 
il vincenüf di setembar ma ai ultins di utubar. 

[ ains indaür che le cambiavin in setembar `a fasevin 
dome damps, parceche ai prins di utubar 'za a cuatri do- 
po di misdi al tacave a vigní gnot. 

- Parfuarce che i raps de uve ^a restavin vérz ram- 
piz -. 


(Furlàn di Tresesin) MARIO MENOT 

CODESSI 


Al bandonà il mistir dal cercandul par un puest di 
lusso. Al jere un omenut cressüt a metát, cu l'ande dal 
bufon. Par chest i siórs di Tresésin s'al tignivin in cjase 
là che lui al passave la "zornade cun tune scove in man 
contant ai siórs nome robis di ridi. Lu puartavin cun lór 
al Minerva a Udin par ch'al viodes lis comediis che, do- 
po, al imitave a cjase. Codessi, co i siórs 'a Jerin a gu- 
stá o a cene, ju faseve ridi cui soi sproposiz imparáz la 
sere prime. Al è stát l'ultin bufon di cort. 


(Furlàn di Tresesin) ALAN BRUSIN 
LO BESS | 

JU CUATRI CJANTONS 


Cjamaz di impresc”, di massarios e di mangjadòrios, `a 
nu volevo dós oros e passo di troi da úolzo par rivá sú tal 
nesti lóc di Benamálo, tal nesti stali a miezo mont di Talm. 

Nesti stali tan' par di: si ero in cuatri parons, un par 
cjanton! Ma chel cuart di cuviert al ero uno mano par 
ché setemano d'estát ch'a si logjavo vensù a sea ché jer- 
bo fino e profumado dal nesti toc di prat dut in ribo. 

‘A nu siervivo tan” pulit da rifugjo pe’ not e da ripár 
vio pal di dai temporái ch'ei plombàvo jú a sec des ban- 
dos des cretos a spiz dal Pléros. Al ero ripár di lusso 
encjo pal fen, tar un marimoment trat denti tal sut e al 
sigúr a fá tasso tal nesti cjanton viers Rigulát, senzo 
scuignio fa mèdos di fôr como chéi àitis ai atòr. 

Al ero di ce vantási di chel stali! 

Vuàitis da vujo `i ridios? Su capis ch'i no capios, no 
vint mai provát certos strùssios! * 


Un an, Gjelmo, un dai parons dei cuatri cjantons, da 
püoc vedéu, al molà a colp duto la só rubo e, intór dis- 
sudo, al si `n’ lè cuissà mai аиа, senzo un mandi a di- 
nissun. 

A "zugn, finit lu fen te tavièlo, `i lèrin a (аса la mont. 
Riváz ch'i fòrin tal nesti stali, 'i cjatárin uno sorpreso: 
chel biadàt ch'al ero fuit, al vevo sclaudát des trás e 
puartát vio, dutos las bréos dal palment dal so cjanton, 
par cu chéi àitis tréi no 'i profitàs dal so puest! ... 


Di chel stali 'a mi resto, par memorio, chest fatàt in- 
cresiùos e alc di planèlos de vecjo fornás soro Ludàrio, 
ch'i ài usát par flodrá lu tet de mé lübio des legnos, dulà 
ch'i ingrümi la scorto ch'a mi vòl par scjaldà, tal lunc 
invier, la mé cjaso che tei timps di chesto storio, fór de 
Storio, ero pleno fisso di int che fogolàvo: la mé int di 
cór! 


(Furlàn di Rigulát) GUIDO CANDIDO DI NÀRT 

9. Boletins dai “Fogolárs” extraeuropeans 


Chei ch'e àn vüt mút di lá tai "Fogolárs Furlans" pal mont 'a ricé- 
vin duc' la stesse impression: lavie si sint veramentri la furla- 
netát. E in efiez i nestris emigranz, apene ch' án vudis superadis 
lis primis dificultáz e ch'e ап род sistemási in maniere dignito- 
se tal gnüf sít, 'e àn procurát subit di cjatási, di ricreá almancul 
un pôc l'ambient di divignince: cul vé un local furnit a lôr mdt, cul 
inmaneá "sagris", cul vé ип sfuei di comunicazion fra di lôr. 
Culi ret al é di marcá che i prins a трата (ancjemò dal 29!) un 
periodic ("La vós de Famée Furlane”, 'a forin chei dai Stáz Uniz. 
No si sa trop ch'al dura (di ciert fin al '31). Si sa po che al vigni 
für il boletin “Ғатее Furlane of М.А. Club", che al суара la vieste 
(almancul tal '53) di une riviste. Po al rivà "Int pal mont", ch'al 
puartave come sot titul "Une vós furlane pai Furlans dai Stáz 
Uniz" (cussi fin al '76). 
Ma ancje i Fogolárs de Argjentine, stant l'antighe emigrazion, a 
faserin sinti adore la lór vôs. Dal 47 al scomenzá a séi publicát 
a Buenos Aires il periodic "Sociedad Friulana”, che po al cjapa il 
titul “FriQl”. Al dura almancul fin al '53. Dal '58 al tacê a compari 
il bimestrál “Fogolàr Hogar”. 
L'emigrazion plui resinte tal Canada e in Australie 'e compuartá 
un ghiart sveási de identitàt. Siché га dal 58 a Adelaide а ve- 
gnivin butadis lis fondis dal periodic "Sot la nape" e a Sydney, dal 
‘67, un altri "Sot la nape". Cussi tal Canada: daspó i sfueis dai 
singui Fogolárs, tal 74 a Toronto a ven für “La Cisilute”, par cu- 
re de Federazion dai Fogolárs di ventilà, e podopo altris perio- 
dics ancjemo. A propuesit, i nestris emigranz si compuartin pro- 
prit tant che lis cisilis: a vegnin a passà la stagjon ... des feriis te 
lôr Tiere-mari. 

L. PERÉS 

Fie 


Peraule sante 

che ті lûs sui lavris, 

ti insegnarai 

a nuli l'odór di fen, 

di tiare bagnade il profum 
cuanche ti cjape il respir 
e ti lasse la pas tal cûr. 


Ti insegnarai 

a ciri tai frós 

un mont che no duc' 
'a podin 

o "e àn voe di cjatà. 
Fie 

tu mi insegnarás a viodi, 
cui voi de sperancé, 
ce che по ài savût 

0 ce che forsi 

no ài voe di savé. 


MORGANA BUSINELLI 

S. Taresie dal Bambin Jesú 

“Il Casselót" 


Vuoi, doma scheletros 
di antenis svuarbis 

a pindulein, coma 
tuberosis cancrenidis 
ta la filagna dal timp 
savaiât. 

Fioi, impapinas 

a stan tindus davant 
al "casselót ", 

coma girasót cun seit 
tor un soreli sbós. 


(Furlàn di Gleris) ERALDO IUS 


La television 'e je la lavadore de inteligjenze. 


DONATELLA STOCCO 

L'ONOREVUL MARCHETAN 


Lu clamavin cussi parvie ch'al tignive comizis tes 
elezions di prime de uere dal '15. AI jere saldo légri e 
al leve tes sagris a vendi robe su di une bree picjade cun 
tun spali tór il cuel. E li ti veve cualchi buste di naftali- 
ne, lametis di barbe, gusielis, plantis di Santonigo, dós 
pietinis e altris stocs. Se j domandavin cemát ch'e leve 
al rispuindeve: “Eh, 'o sin ca, daûr il banc!”. 


(Furlàn di Tresesin) ALAN BRUSIN 





LONORENVIJL 
MARCH ETAN 











Il fasan cu la sucia di Virgilio Tramontin. 

VITE DI VUÉ 


“Ға cualchi di `o ai piát la television e ce àjo viodút: 
Alba Parietti - *o savés nomo cui ch'e je? - si propit jé 
ch'e faseve la mestre in tune classe di fruz di scuelis ele- 
mentárs. 

- Orpo - `o pensi dentri di mè - chiste `e je biele! - E, 
par vie che ancje jo `o soi une mestre, `o jeri propit se- 
neose di savé cemût ch al podeve stáj un fat dal gjenar. 
Po 'o ài capit: al ven a stáj che un sorestant de televi- 
sion al invide culi cualchi personaz famós, come atórs, 
cantang, presentatórs..., i "VIP" insome e po ur doman- 
de mo a un mo a chel altri: - Se tü no tu fossis stát un 
VIP, ce ti saressial plasút di vé fat te vite? - E il VIP su- 
bit pront: - La maestra, opür il vigjl, opür il сово, opúr 
la comari - e vie indenant, tant lór mica nó àn di fálu sul 
serio, al è clár: par lôr, pai VIP, al è dome un `zúc. 

Dit e fat: di colp l'Alba Parietti `e je deventade une 
mestre, mica come mé ch'o ài scugnüt studiá e fadiá par 
podé cjapá il me puest. Ma si sa: i VIP 'a son i VIP! Se 
lór `a decidin sól par prová, ben s'intint, di cambia vite 
par un di, 'a podin fálu, par vie che la television no spie- 
te altri che di contentáju. 


E intant ch'o soi li ch'o cjali Alba Parietti ch'e fás la 
mestre, Sandra Mondaini ch'e fás la comari, Renzo Ar- 
bore ch а! fâs il vigjl, di colp mi salte sù un pensir: e se 
une di un sorestant de television al ves di pensási di 
clamá jü a Rome cualchidun di nó, personis normáls, e 
nus domandás un par un: - Sint po Luzie, Mariute, Stie- 
fin, Gjovanin, te tó vite invezit di fà il muradór, l'ope- 
rari, la paruchiere o la massarie, disimi po, ce ti sares- 
sial plasüt podé fà? - Poben a mi mi samee `za di sintí 
la rispueste di Luzie che ogni di, di buinore, 'e cjape la 
curiere par là a fà voris a Udin, o la rispueste di Mariu- 
te che la sere and'à dós gjambis sglonfis tanche salam- 
ps a fuarce di stá in pins dutaldi a fâ permanentis o mes- 
sis in plee, o la rispueste di Stiefin che "za di 3 més al è 
in casse integrazion, o la rispueste di Gjovanin che ogni 
di al à di puartási vie il companadi te gamele e po al à 
di sintási a gustá sun tun grum di madons. 

Lûr cussì "а rispuindaressin: - Jo `o vares voe, par un 
di s`intint, di Jessi Alba Parietti, Lorella Cuccarini, Pip- 
po Baudo o Mike Buongiorno, cussi tant par prová! - 

E jo, ch'o scrif culi, 'o vares propit voe di viodi se 
chei sorestanz de RAI no ju contentin: alore si che mi 
rabiares! - 


(Furlàn di Cjasteons di Strade) IOLANDA MONDINI 

VIGJ MANDULIN 


Al leve a suná tes ostariis. Co al tacave il so reperto- 
ri, canzons netis e sporcjs, nol veve concorence. I gju- 
box e la T.V. si fermavin e parfin i 'zujadórs di cjartis e 
di biliart. 'E restave nome la só vós e il sun dal mandu- 
lin ch'a fasevin il fisco. 


(Furlàn di Tresesin) ALAN BRUSIN 





RAR MO 
BRUSINI 

EMANCIPAZION 


Si use di che une femine ch'e lavore e vuadagne, 'e 
je "emancipade". Pobem, jo "o soi propit “emancipa- 
de", stant ch'o lavori dute la setemane tun ambient pu- 
blic аша ch'o cjapi chei tanc’ o pòs ch'o cjapi e che mi 
van di cane par spindiju scuasi duc pe famee. 

E finalmentri al rive il lunis, ch'e je la mé 'zornade 
di ripós e che duncje 'o pues polsá. 

La mé polse 'e scomence di matine dopo fat di guli- 
zion. Par prime robe tocje fà i lavórs di cjase: netà la cu- 
sine, scová, lavá i pavimenz, fà i jez e podopo lá a fà la 
spese. 

Cuanch'o torni a cjase al e di fà di gustá e prepará alc 
di bon par chei ch'a tórnin dal lavór o de scuele plens di 
fan. Finit di gustá 'e je la massarie di lavá e la cusine di 
torná a meti in ordin, stant che nissun olse fà chel tant 
al gno puest. | 

Dopodimisdi, simpri de mé 'zornade di fieste, intant 
ch'o polsi, 'o ài un cól di robe di stirá e, finit chel mi- 
stir, 'e je bielzà ore di prepará di cene. 

Stant che tal doman tocje torná a vore, no mi somee 
just lassá la massarie di lavá e cussi, cuanche Diu al ül, 

‘e rive Гоге di lá a pojá i vues tal jet. In cheste maniere 
"е finis la mé "zornade di fieste. 

Secont mè, cheste `e je la “emancipazion” des femi- 
nis e, come duc’ sa, cuanche une "e à volût la biciclete 
dopo j tocje di pedalá. Propit come che mi à capitát a 
mi, femine “emancipade”! 


(Koinè) JULIANE PUPPO 


Un dai piés mai dal отр `e je la stufe; ma atenz a no inmalá 
ancje chei ch'a scóltin. 


LUZIAN VERONE 

Cuatri e miege: 
lezion di furlan 


Un rai di soreli 

al ven a cucá 

ce ch'o sin daúr a fá 

ta 'ste sale inluminade. 
Si distire 

sun tune sente vueite, 
datir di me, 

al par ch'al scolti 

ce ch'o imparin, 

forsi interessát 

a la storie di chei 

ch'a son stáz prime di nó 
ch'e àn lassát tai sfueis 
pineladis di puisie. 

Po mi volti 

e nol é plui: 

al ritire la só lûs 

pal veri, 

par menále te cove. 

Si piart ancjemó un moment 
par lassá il so clip 








tai claps di chel mûr 

ch'al ten dongje il nestri stá: 

un már che mi cisiche 

dal timp lontan ch'o stin studiant. 


(Koiné) LORENZA POGGIOLI 


Dopo la messe dai spós ch'a fasin lis gnocis d'arint “о sin 
ch'o bevin un taj. Une femine cjapant ce ch'o ài dit te 
predicje mi dis: "No jè vere che іп chesc' ains “о vin 
barufát! Nô, par esempli, no vin mai barufát" "Eco - al 
'zonte l'omp - eco la prove dai miei 25 ains di silenzi!” 

Un omp j dís a chei altris: "Par lá d'acordo cu la femine 
bisugne stáj dongje, judále. Par esempli: cuanch'e je 
malade, fáj i lavórs, lavá i plaz..." 

“Ma, cuant mi àtu judade o laváz i plaz, tu?" j domande la 


só femine. E lui: "No tu sés mai stade malade!...”. 


(Furlàn di Nimis) PRE' RIZIERI 

LE RIVALUTAZION DAI VECJOS 


La sience `e rivàt adore a slungiá la vite di duc La 
vecjae, se no si inzopedisi prime, 'e dure plui a lunc di 
une volte ma 'e vàl di mancul. 

`A vuelin di che il vecjo, une volte jessút de produzion, 
al è dome di pés. In cjase al intrighe e al è tignüt di cont 
fin ch'al rive a dá un cuc ai nevoduz: puartáju a scuele, là 
a cjoliju: opür dà une man tal ortüt: lis rosis e chei lavo- 
ruz di pensionáz che "za tal non ti fasin capi che t'ai dàn 
di fà par tiráti sú di morál e vonde. Se tu ás une buine pen- 
sion tu vegnis sopuartát. Ma apont par chist ti dàn atris 
colpis: se il cont dal guviár nol cuadre la responsabilitát 
'e je dute dai vecjos ch'a vivin masse a lunc e no rispie- 
tin il ‘turn-over’, che al vignares a stai "va in bande cho 
ai di passá jo parceche tu tu às gjoldút avonde”. 

Un al pò ben difindisi disint che par cuarant' agns al 
à lavorát come un cjan, pajadis lis tassis e versáz i con- 
tribùz di lez. Nuje di fà. Si à di metisi tal cjáf che, une 
volte riváz ai sessante о jù di li, si dà fastidi a duc” e so- 
redüt ae cunumie nazionál come ch'o vin dite. 

Cussi stant lis robis un puar diàul ch'al rive insomp 
de stroncje de só vite no j reste che ciri la caritát d'un 

fregul di amicizie, l'ombrène frescje d'une compagnie 
sigure e no masse interessade e il jutori, s'al covente, di 
un che ti puarti une tace di aghe par no scjafojáti prin 
ch al scjadi il credit di бтр che il Signór ti à concedüt. 
Sperant simpri che ché inguside no ti capiti d'istát o sot 
fiestis cuanche il nestri vecjo al reste dibessól parvie 
che duc 'a son impegnáz. Bon par lui s'al cjate une bu- 
se tun ricovero o tun ospedál. 

Ce restial a la fin: la television a ingulusiti di robis 
che no tu püs vé e Marie di Jacum che ogni matine, 
gjentil come la muart, ti bat tal veri e cul bundi ti dis: 
“Арпи! sestu vif... ?". 

Agnúl al faseve chistis riflessions cuanche j capita 
denant de puarte la siore vignude a stá di póc in tun 
apartament fat di póc di front de só cjasute. 

"Buongiorno... Sono Roberta... la sua nuova vicina... 
sono la moglie di...” Agnul no la lassà finí e, gjentil co- 
me ch'al é simpri stát cun duc”, al scomoda il gjat par 
proferí une cjadree a ché siore. “In ce puedio judale... 
siore...”. “Lei è vecchio vero? ...Scusi ...cioè ha più di 
sessant'anni...?”. 

L'omp ch'al jere lát par cjoli une tace te vetrine e si 
jere miez pleát par cirí für tra i gherdeis dal armár il bu- 
tilion dal vin, al restà come inclaudát. 

Daspò si tira sà planchin planchin come al stes jevant 

un pés di no di. “Siore, 'o ài fate la guere dal '40 ch'o 
vevi vinc'agns... ch'e fasi il cont jé... Vué *o sin dal 
"96... Parvie dal vecjo... Lassin stás...”. 

La siore 'e deventà rosse come un gjambar. Si sclari 
la vós, si sbassà chel tant ch'al coventave par judá la 
scoladure a fâ capi il patrimoni che si moveve sotvie 
e... Angelo lei che un... angelo mi faccia un piacere... 
venga a fare la spesa con me... le dispiace...?". 

A ché propueste Agnul si sinti messedá il sanc dal 
cjàf ae ponte dai pis. Al deventà colór sope di vin. Al 
manda jú pal cuel un erop di ajar che no j leve ni su ni 
jü. "Perché vede - 'e continuà ché siore - al supermer- 
cato fanno lo sconto del venti per cento agli ultrases- 
santenni... Noi veniamo da Roma... Qui non conoscia- 
mo nessuno... se lei si prestasse...”. 

A man che ché 'e fevelave Agnul al deventave simpri 
plui pizzul. In chei momenz j vignirin sü 1 pinsirs di une 
vite. Al rivà a gloti un ‘рогсо’ prin di dilu: “Anin, va, 
siore... anin a fà la spese par rivalutà la categorie dai 
vecjos e par torná a jentrá come "parte ausiliaria della 
produzione". 

"Come ha detto scusi...?". 

"Ma sae che jé `e je un biel toc di siore...?". 


(Koiné) GIANNINO ANGELI 

DISSERTAZIONI CON AFORISMI 


Cosa dirà Vittorio 

di questi goriziani 

che prima jera austriaci 
e adesso xe Italiani 


Cussì disevin i gurizans dopo la uera dal 1916 al 
1918. Vevin paura dai gnofs parons, vevin paura di piar- 
di lis autonomiis che il comun di Gurizia e ancia la Pro- 
vinza, valadi la vecia Contea di Guriza e Gardiscja, ti 
vevin vut sot dal imperi di Ceco Bepe e, difati, apena 
firmat il tratat di раз e siaràt il “Governatorato della Ve- 
nezia Giulia” `l è dut cambiàt. 

Guriza `l è stada in chei ains, podi ben di, ocupada da 
bassarui di dutis lis contradis che jan implenàt la prefetu- 
ra, la cuestura e dutis lis impresis (250 zirca) che jarin vi- 
gnudis par ricostruì Guriza stile genio civile. Oh Dio, jarin 
vignus anci di bon livel se tignin cont dai parinc' dal premi 
Nobel Quasimodo, di so cugnat l’ Elio Vittorini, dal diretor 
da biblioteca di stat Carlo Battisti grant glottologo, di Car- 
lo Roccabruna, di me misser Giovanni Cannizzaro, dal pre- 
fet Vezio Orazi e di tanc' altris che cumó no mi ricuardi. 

Ma no podi dismenteá di chei che crodevin di jessi 
vignus in colonia, di solit ignorans come talpis: i pos- 
sens ‘gerarchi’ е altris che jai cognossut ta commis- 
sions che il me lavor mi destinava. Un di chist mi fase- 
va tant fastidi che lu aj distudàt cul domandagi se jara 
vignut ca par "liberarci, redimerci e civilizzarci" e su 
chist personagio mi `l è vignut fur un discors che us 
conti ca soto: 


Jai domandati a un prepotent 
che si dis puartadór 

e sparnizador ta nostris tiaris 
di una “cultura millenaria”, 
se che jara chista cultura: 
"ma l'italica" mi ja dit. 


Alor `l è vera che no jara e vignut 
dome par “liberarci e par redimerci" 
ma ancia par “civilizzarci”! 


Pensant ben, chist concet 

mi par di velu “za sintut! 

No ricuardi cuant e dulà. 

Forsi tal timp che jari frut 

opur lu jai let su cualchi sussidiari 
da la scuela elementar o media. 

Def sei stat propri cussi 

anzi `1 è scuasi di sigur, paraltri 
mi ricuardi di me pari che diseva: 
"Nualtris furlans gurizans 

sin i ultins talians su chist 

arc di tiara di cofin”. 

Sin fioi di antiga civiltat, disi jo. 
e chel di plui che nus vigniva 

da la banda sclava e todescia 


Nus la jan puartada via, e 
dut chist savè `l è lat di scueta. 
Dut `l è stat, cul tasé, dismenteat. 


Mi resta ancimo, paraltri 

un poc di civiltat furlana 

che `l è che dal pari di me pari, 
una cultura antiga, forsi pizinina, 
valadi una culturina, ma 

restada scleta, e plui che genuina. 


(Furlàn di Guriza) LUCIANO SPANGHER 

GINO TALPA 


Di Gino Talpa dala Ligugnana a l'é doventat famous 
il fat dal zenar 1948, cuant ch'a l'à fermat “in non dal 
Popul", cui bras ai flancs e li giambis slargiadis, una 
Compania di polisiós in armis ch'a ordenavin "in nome 
della legge" di sgombra il Palas Rota di San Vit ocupat 
dai fituài e dai sotans. 

Che Gino al bevès cualchi got in pi duciu' a lu save- 
vin, e in tal stes timp duciu' a ghi devin la taca, savint 
che ogni di al diseve o al feva alc di original. 

Cussi, 'na volta un sorastant di San Vit al viot coma 
ch'al si grata il ciaf e al ghi dis: «Ció, Gino, te gratistu 
la testa tignindo su la bareta?». 

E Gino: «Parsé, lui, dotour, cuant ch'a ghi spisa il 
cul, al si giàvia li barghessis?». 


(Furlàn di San Vit al Tilimint) BEPI MARIUZ 

BARBA BORTUL DI MANIA 


"Ма matina, barba Bortul, ciapiutànt ра” la strada di 
Scjavez, al si è intropát cun Berto dal Nane, ch'a j à dit: 
"Ti mi diras curious, Bortul. Ma, da meis e meis ti jôt 
a passá sü di ca, ogni matina a st'ora. Ce vint ti meni?" 

E, barba Bortul, `a j à rispundát: 

"Ti vares encja tu da fà comi mé par vivi a lunc. Jo, 
'1 vai sù, ogni matina a bévimi un got di aga frescja di 
ché ch'a scjampa four da la croda dal Pradulin. I nostris 
nonus 'a siguravin chi, bevint ogni matina un got di aga 
dal Pradulin, ti deventis vecju cencia fal!” 

A Berto del Nane 'a j é sbrissát da ridi e po al à ri- 
spundût bocjonant: 

“Ma valà! ‘I Tai sintuda a сопа encja jo ché fiaba `i. 
'A è "na bala! Pór gno barba Tita, al à coret, a bevi l'aga 
dal Pradulin, par уіпс” agns, ogni di. Ma a corantadoi agns 
al à tirât i sgares. Nol sarà miga stát vecju a ché etát 17" 

“Ben. Pôr cjò barba Tita - al à rispundût barba Bortul 
- al à tignût la cura massa a curt. Vinc' agns 'a son mas- 
sa pócs! Par ch'a 'zovi bisugna fála durá almancul otan- 
ta agns di fila; alora ti sos sigáúr...!”. 

(Furlàn di Manià) ALDO TOME 

10. ... e dai “fogolárs” d'Europe 


'E jé stade une biele sorprese, spulginant i cartolaris des ne- 
stris bibliotechis pe mé ricercje, scuviergi che za tal 46 (juste 
cincugnt'ains indaür!) al vignive stampát a Milan il mensil “|| 
Fogolár" e che chest al puartave come sot-titul "Flame dai 
Furlans pal mont”: une sorte di ... profezie de Istituzion ch'e 
sarès nassude cualchi an daspò, tal 1952. 
Finide ché esperience e ché dal "Eco del Friuli" (cul sot-titul 
dal stes savór), la vós dai Furlans de Lombardie si fasé ... sinti 
di gnüf dal 70 cul notiziari "Il Fogolár Furlan”, ancjemò vif e 
plui che mai vivarós. 
Ancje i Furlans dal Piemont si ricognosserin dal '58 tal sfuei 
"La vós dal Fogolár da Famea Furlana di Turin", vós che si fás 
sinti ancje in ué. Cussi al sucedé pai nestris cunfradis di Ro- 
me e dal Lazi: si cjatàrin dal '69 intór dal ... lór "Fogolár" par 
prontá il notiziari (cul stes non), che tal timp al é diventát une 
sorte di riviste. 
Siben che la nestre emigrazion in Austrie daspò lis dós ueris 
mondiáls 'e fos unevore sraride, 'e resta paraltri la flame piz- 
zule ma luminose dal Fogolár Furlan di Viene cu la presince 
dal sfuei "Fra Marc di Avian" (almancul dal '73 al '78). 
Unevore ferbinz si son mostráz simpri ancje i Furlans de Svui- 
zare. Dal 71 a Basilee al scomence a vigni für "Il Cjavedál”; 
dal '73 'e nas "La Patrie dal Friül" par cont dal Fogolár Furlan 
di Tessin (Bellinzona) e dal 75 a Berne la “Patrie dal Friül" (fin 
al '76 par chel che si sa) de bande dal Fogolár Furlan di Ber- 
ne. No stin a fevelá dai boletins ch'a vegnirin für daspo dal '76: 
il tieremot al fasé trimá ancje il cür dai Furlans sparnizzáz tal 
mont! 

L. PERÉS 

Soresere 


Al pláf. 


Gnot prindalore. 

Pal borc 

chi e là 

s'impiin vogluz di lûs. 
Il lampion de strade 
al si svee 

al sossede lamps 
celestins 

po al s'impie 
slandorós 

tanche une lune plene. 


LUCIA SCOZIERO 

Dante Alighieri al scritori, dentri une letare “М”, 


246 


Il fogolár 


Un stecut 

Juste impiát. 

La prime flame 

tanche "пе langute berechine 
daspò che `l fum 

pe nape al é scjampát. 


La prime bore 
timidine 'e slusigne: 


Un atri stec 

par dongje, 

e po un murel 

e inmó "ne zocje. 


Füc vivarós 

ch'al sclopete, 

faliscjs par ogni bande, 
flamis balarinis, 
intorteadis, 

supadis sit de nape. 


Boris ch'a cisichin. 








Il vieri zoc 
al cjante la gnot. 


Po dut un boreál 

e il businá de nape 
in spiete 

dal “Nadalin”. 


L'anime dal Fologár 
'e si consume 
e si ricrée. 


PIERI CRESSATTI 

RICUARDANT DINO VIRGILI 


Mi cjati unevore intrigát a fevelá, jo, di Dino Virgili. 
No soi de famee, jo, ni di chei di Risultive, ni di chei 
che cun Dino 'e àn vivüt une stagjon di culture ch'e à fat 
plui grant il nestri lengaz. 

No soi nissun, jo, e l'uniche parentele ch'o pos vantá 
`e jé ché di sintimi, come lôr, furlan, cjargnel, fin tai ues. 

Cun dut chest, alc di Dino Virgili lu pos di ancje jo. 
Un ricuart di lui ch'a mi restarà tal cür fin ch'o már. 

Il fat al é di agns e agnorums. 'O eri un *zovin ch'al 
si sintive emigrant in Italie e la nostalgje mi faseve scri- 
vi robutis par furlan, dulà ch'o contavi ricuàrz dal pais, 
di cuant ch'o eri frut. Par fále curte, mi sintivi scritór no- 
me pal fat ch'o mi sintivi furlan. 

Venastai che un gno barbe, mestri di scuele a Udin, a 
léi chés robutis si lassà cjapá ancje lui de nostalgje e, in- 
vecit di fámi rasonà, mi tontonave par ch'o scrivés 
ancjemo. 

- Ma, Barbe - mi difindevi jo - no viodistu che no sai 
scrivi? `O buti Jü nome chel ch'a mi passe pal сја... 

- E alore? Tu scrivis cul cár, tu. E la tecniche... Sastu 
ce ch'o fasin? Ti puarti di Dino Virgili, ch'al fás scuele 

cun mé. Lui al é un dai plui famós poetis furlans di vué, 
di chei de Filologjche. Tu viodarás ch'a ti conseará ben. 

Dino Virgili lu cognossevi nome su la cjarte, e la no- 
mee ch'al veve mi lu faseve sintí lontan tant che la lune. 
Ma gno barbe nol sintive reson e mi veve belzà fissát 
l'apuntament. 

Cussi une di, cul gno cuadernut in man e il cür ch'a 
mi trimave fuart, *o sin láz a cjase di Dino Virgili. Jo, 
ros come un peveron pe vergogne, no savevi ce di. Ma 
lui al fò cussi gjentil che subit mi paré di vélu simpri co- 
gnossût. Chei che lu an cognossút pardabon no fasaràn 
fadie a capi ce ch'o vál di. 

Dopo une tace di vin e vé fevelát di chel alc, Dino mi 
cjapà il gno cuaderno, disint: 

- Viodin mo, chest lavór che mi à tant fevelát to bar- 
be - e al si meté a passá sfuei par sfuei, cun calme. 

A ogni sfuei, une sfilce di osservazions. Peraulis no 
justis, grafie par cont só, gramatiche... 

Plui al lave indenant, plui mi colàvin i brazs, ma, tal 
stes timp, cence sintimi disperát parceche Dino mi fe- 
velave cence fámi pesá chel grum di baronadis ch'o ve- 
vi scrit. Mi pareve invecit come s'al mi ves cjapát par 
man, cun semplicitàt e naturalece, par puartàmi für dal 
boscat dai miei erórs e guidámi su la strade juste. Siarát 
il cuaderno, mi cjalà, al pensà un póc e po: 


249 


- Tu contis bielis robis e cun sintiment, ma tu ás di 
impará a jessi plui sut. Viodistu, il nestri lengaz nol é fat 
di menadis lungjs, ma di pocjs paraulis, ben misuradis 
e al moment just. Propit come ch'al é tal spirt de nestre 
int. Il furlan, cuant ch'al à di di alc, nol fás tanc' discors. 
J baste dós peraulis, ta-ta, come une sclopetade, par fá- 
si capi. Sfuarciti di scrivi in chest mát e, planc a planc, 
tu viodarás che tu rivis a scrivi ben. Il rest, grafie, gra- 
matiche, si comede cul studiá e confrontantsi cun altris, 
cence avilisi se si sbalie. 

E chest al fó dut, clár e net, cence maluserie ma cun 
francjece. 

- Sestu content? - mi disé gno barbe, vignint vie. 

- Tu às pûr sintüt...La mé cariere di scritór `e jé fini- 
de prime di scomenzá... 

- Parcé? Mi pár ch'al à fevelát ben. Ti à fat capi che 
tu sés su la strade juste, baste che tu imparis a jessi plui 
curt di peraulis. Insumis, ti à fate une biele lezion! 

A] veve reson, `o vevi vude une biele lezion, e no no- 
me di leteradure, ma soredut di comportament. 

Jo no sai a cetanc' di lór che Dino Virgili al à regalát 
conseis su cemút scrivi. `O sai nome che scritór no soi 
deventát ma, dopo vé fevelát cun lui, ché uniche volte, 
mi soi invecit sintút obleát a studiá, a ciri di deventá 
simpri miór parceche tal gno cjáf 'o vevi simpri presint 

migo i siéi conseis sul scrivi, ma il mit ch'al veve vòt 
tal dámiju: cun semplicitát, cence fámi pesá la mé igno- 
rance, fevelantmi di fradi grant a fradi pizzul. 

Cul timp `o soi rivát a savé che chest al jere il so mit 
di jessi, il so mát di vivi. E cuant ch'al é mancját 'o ài 
sintüt ch'a nol jere muart nome un omp, ma un ami. 


DINO PERESSON 

“PEDALA” CU LA PLOJA” 


Una di di ploja, me nono Aldo al mi contava che lui 
cuant che al era piciul, *a erin in 9 in famea: nonos, frus, 
mari e pari. 

`A vevin sol una ombrena che doprava so mari par là 
a fà la spesa e a cjoli il lat. 

E cussi al me nono doveva là a Monfalcon in cantir 
in bicicleta, sensa ombrena. 

Alora al si meteva doi sacs: un sul manuvri e un sul 
ciaf, come un mulinar. 

Ancja la so bicicleta no era una mountain bike, ma 
era vecja e seangherada e cussi man man ch'al si ba- 
gnava, cjuliva simpri di plui. 

Rivat a Pieris al era za dut bagnat imbombit, parse- 
che i sacs no erin impermeabii. 

Lant simpri par che strada, al passava devant di una 
cjasuta, dulà che stava una frututa. 

Chista fruta cuant che viodeva rivà me nono, si me- 
teva a ridi par sota, parseche cui sacs, Aldo doventava 
ridicul. 

Lui ch'al si era acuart, siriva di no calcolala, ma no 
riessiva e alora deventava dut ros. 

Rivant tal cantir pedalant di Flumisel fin a Monfal- 
con, si faseva fan. 

Alora al lava a sgarfà ta so borsa e cjatava simpri al 
mangjà che gi veva dati so mari: dopo dis minus la 
scugjela 'a era vueida. Cussi sensa pensà al dopo, al si 
meteva a lavorá fin a ora di gustá. 

A misdi duc' i sioi amis 'a molavin al lavor e lavin a 
mangiá o la pastassuta o la mignestra. Al me nono, in- 
vessi, si vergognava di digi che la veva mangjada prima 
e alora continuava a scrivi cul lapis sensa digi nuja a 
nessun. 

SECONT ME... 

Jo pensi che al di di uè, no 'a sin unavora fortunas 
parseche cuant che plof 'a vin simpri tantis ombrenis, 
stivai, impermeabii (kwuei), li maris ti vegnin a cjoli in 
machina... 

Ancja come mangjà podin sintisi fortunas parseche 
al è simpri bondant. 


(Concors Bressan '96) (scuele elementár, cl. V) 
(Furlàn di Flumisel) MARCO LEGGIERI 


ы 
un 
ы 


TONI GIAL 


Toni Giàl di Savorgnan a l'era cugnussut par la so' 
ciavra, ch а! menava di spes a passon su pai fossài, di là 
dala ferovia. 

'Na di la so' ciavra a no si l'a pí viduda. E cualchi- 
dun al à contat la storia che jó i vi ripuarti (ma i eri mas- 
sa péssul par distingui la veretat da li' balis). 

Duncia, Toni al torna a ciasa di sera cu la ciavra pas- 
suda di arba pascolada tai fossài da la banda di Gleris. 
Rivat al passagiu a livel, al ciata li sbaris sbassadis e, 
savint ch'a bisugna ve' pasiensa di spetà, al pensa ben 
di leà la ciavra ta la ponta dala sbara. Passada la lituri- 
na, li sbaris a vegnin tiradis su e la ciavra a ghi resta 
impiciada. 


(Furlàn di San Vit al Tilimint) BEPI MARIUZ 


I gjornái а” son come la cevole: se tu ju sfueis ti fàsin sen di 
val. 


TITILITI 

SE... 


Dós mans grandis tanche pladinis, cu lis venis ch'a 
parevin vuarbisinis, une vite di lavór daursi e une mise- 
rie stabil. Pront al scherz e a la mateade, mai discoragját 
nancje in tai momenz plui imberdeáz, Vigj Conciert al 
strissinave pe strade de esistence la só numerose famee: 
la femine e sis fis ch'a podevin stáj duc' in tune sbrin- 
zie; infat dal prin al ultin 'e coreve une dade di nome 
siet agns. 

Lu clamavin Conciert parvie che lui nol veve pei su 
la lenghe cuanche si tratave di meti a public la só mise- 
rie, anzit, al diseve simpri che là di lui, la miserie e 
cjantave in coro e cuanch'al lassave la compagnie par 
torná a cjase, al usave a di: “Us saludi, `o voi al con- 
ciert!” 

Lis veve provadis dutis par rivá adore a disfamá chés 
tantis bocjs ch'al veve a sotet ma duc' i siei sfuarzs, par 
vér, no davin une grande risulte; cussi une di al decide 
di muda di mistir e di metisi a fà il pezzotár. Un so ami 
che ché vore al jere "za di un piez che la praticave, j ve- 
ve dit ch'al jere un afár di fà bézs. 

Cussi Vigj Concert si jere dat dafá par cjatà für une 

camionete di seconde man ch'e las ben pal so cás. Par 
cuistá chel imprest, paraltri, j coventavin tresintemil 
francs e il püar omp nol saveve indulà lá a batiju. Da- 
spó di vé provát a domandá ché sume a amis e parintát 
e di séise sintude a refudá di duc’, si decide di lá in 
bancje. 

Tal grant ufici cidin si sintive nome il ticá des ma- 
chinis di scrivi e il cibiscjà dai clienz cui implejáz; cuis- 
sá parce che la int cuanch'e fevele dai siei bézs `e sbas- 
se simpri la vós tanche se si vergognas di véju inniment. 

Vigj al spietà in tun cjanton che il banc si diliberas un 
fregul par podé domandà се che | coventave; infin `e 
rivà la só volte e lui, al impleját, j domandà di fevelá cul 
diretór parvie di un imprestit. Al fo fat passá tal grant 
ufici de direzion e si cjatà muse a muse cul diretór che, 
come ch'al capite tai pizzui país là che si cognossisi 
duc', lu saludà cun fà afabil e muse ridulint: "Bundi 
Vigj! Ce us menial ca di nó!" 

"Eh, siór diretór, 'o vares dibisugne di vé uns cuatri 
francuz ad imprest par cjolimi une camionete pal gno 
enúf cumierz ch'o ài di тепті a fà”. E li si metè a 
contáj dut ce ch'al intindeve di fà e trop ch'al sperave di 
vuadagná. 

Il diretór al cognosseve l’onestàt e la buine volontát 
di chel püar omp, al saveve che, cun chel mistîr al vares 

rivát a tirási für des pastanis, ma il so dové di sorestant 
de bancje j imponeve di domandáj piezzarie par chei 
bézs ch'al vares vüt di dáj ad imprest. “Ise vuestre la 
cjase là ch'o stais?” - j domanda. 

“No siór, magari!" 

“Veiso cualchi bocon di tiere in dite vuestre o de fe- 
mine?" 

"Nancje une jeche, nome la strade par là a messe." 

"E alore nol é pussibil che la bancje 'e riscj. E se i 
afárs 'a vessin di láus mál? E s'o vessis di inmalási? e 
s'al ves di capitáus un acident cu la camionete? "A son 
masse lis pussibilitáz di riscli cence nissune di sigure- 
ce! Mi displás, Vigj, ma 'o varessis di puartámint al- 
mancul une ch'e sedi a vuestri favór." 

“Ma siór diretór, - al provà a dij Vigj - lui mi à dineát 
1] credit nome cui se: se al sucét cussi, se al capite 
culà..." 

"Eh Vigjut, il se, tal nestri lavór al conte cetant! Senó 
nó no saressin chei ch'o sin." 

Cun chés cuatri peraulis che j soboravin tal stomi, 
Vigj Conciert al tornà a cjase cu lis mans scjassant. Tal 
indoman, paraltri, si tornà a presentá dal diretór de 
bancje tignint il so frutut plui grant pe manute e j disè: 
"Jo, siór diretór, ir 'o ài imparát di lui la grande im- 
puartance che si à di dáj a ché pizzule peraulute ch'e jé 

il “Se” e alore *o soi chi a puartáj la mé garanzie repre- 
sentade di gno fi plui grant, ch'al é chi cun me...” 

"Ma chel li al é nome un frutut che nol à nuje in dite 
só”- al disè ridint il diretór. 

“Si, al é un frut, ma Se...mi va in 'seminari come che 
jo 'o intint di mandálu, e Se...mi devente predi e Se... la 
so coce 'e je buine e lu fás deventá vescul e Se...cun tun 
fregul di furtune m'al fasin gardenál e magari ancje pa- 
ре, cumáüt la metarèssino cul credit? Varessial lui il fiât 
di dineáj un credit di tresintemil francs al pape?" 

Il diretór si metè a ridi tanche un mat e jo no sai ce 
che j sedi passât pal cjâf, ma `o pues dius che дазро di 
pós dis Vigj Conciert al coreve pal pais cu la só biele ca- 
mionete. 


(Koinè) ROBERTO ONGARO 

Jacun Bisót 


Par contá di Jacun Bisót 

al âl cjapát un bon bot, 

dinje di vora, 'o comencin: 
di cognon al veva Confin, 

di salda famea contadina 

int sanciera, a la buina. 

Di frut, no massa ubidient 
estrós si, ma tant diligjent, 

di scuelási al varés vút idea, 
ma no era d'acordo la famea. 
No sotàn, ma nancja siór, 
par man no j leva il lavór, 
buina ogni atra ocasion di país 
par barsaletá saldo cui amis, 
ulint contá fotis e monadis 

si starés 'zornadis e 'zornadis. 
Al trascurava i sui interés 
(nol era l'unic dai difiés) 

pür vint famea; no je bausia 
ben cutuardis fis al batia! 

Al veva tanta, tanta sgrima 

Jacun Bisót (Confin Giacomo) 
nassút il 31 di Lui 1873 
Fil 8 di Otober 1948 а Orsaria di Premariás. 





tal meti adun prusa e rima, 
soradiit tal lengaz furlan 

ma nol trascurava il talian. 

Al à scrit par tantis anadis 

li" farsis e li mascheradis; 

par sé la part principál; 

ch'e era ché di Carnevál, 

una “bocjata” straordenaria 
ch'e à fat il non di Orsaria. 
Parmalós, tacadiz, no trist, 

ma temperament di artist, 
cunvint simpri tal cuntindi 

e gabana in tal rispuindi. 

In glesia, po, mestri de “cantoria”, 
la só stala "saloto" de vicinia, 
lipo in "fila" tantis e buinis 

al contava li' sós pantuminis. 
Pür cun tantis traviariis 

al à vivüt content i sui dis. 

A Orsaria; nassút, cressút e muart 
cenza visâsi, tic e tac, d'infart. 
Un “personagjo” che ogni país 
al orés notálu tai sui fis. 


(Furlán di Orsaria) '"ZUAN MARIA BASSO 

11. Almanacs 


Ta cheste "balconete" 'a cüchin chei periodics anuai che - cu la 
scuse di ualmá l'andament astronomic e meterologjc dal an di 
dopo - in realtát 'a diségnin il panorame leterari dal teritori di ri- 
feriment o il profil poetic dal curadór. 
Cussi, simpri cunsiderant i periodics compariz apene finide la 
uere da ‘40, il "Stroligut" tes dós edizions dal '45 e ‘46, chal je- 
re la continuazion dai doi numars dal "Stroligut di ca da l'aga" 
jessiz a Cjasarse tal 44 e che дис’ insiemit a volevin disferen- 
ziási dal "Strolic Furlan" de SFF (nassüt za dal '19), al rapre- 
sentave il ritrat leterari di PP. Pasolini e de só "scuele". Un ritrat 
che po al vé conferme, tal 47, cul "Quaderno romanzo n. 3". 
Ancje pre Josef Marchet al dé la misure des sós capacitáz 
"poetichis" par furlan, cuant che tal '46 (ma al veve scomenzát 
a scrivi tai "lunaris di Glemone" tal 43) al сига “Il Cjármat ", par 
cont de “Vite Catoliche”, po tal 47 “|| Cjavedál" par cont de “Ра- 
trie dal Friül" e ancjemo tal '49 "Il Strolic Furlan". 
Di chel àn 'e scomenza a vigni für ancje "Stele di Nadál” ('e 
continue ben in ué), un "lunari" che - plui che dá une conotazion 
dai siei diviers, tal timp, curadórs - al ül presentá une cerce dal 
svareát mont leterari dal Friül par furlan e par talian e une cer- 
ce dai faz o dai compuartamenz dal Friül di ir e di иё, misclizzáz 
cun elemenz di savór popolár (cualchi an daspò il timp cjapát in 
esam, а comapririn т chel ... agar - ma cun intindimenz disfe- 
renz - altris "almanacs": pal 77 *Friól 78" dal ESA e “II lunariut" 
par cure di `Z. Jus, e pal 89 e '90 “И Calendimarzo” par cure di 
G.F. Ellero). Ma une precise distinzion fra almanacs, anuaris e 
lunaris no jé simpri facil fále; al é facil invecit "bati la lune" in 
miez di duc' chesc' periodics! 

L. PERÉS 

ALMANACCO DELLA FAMIG| 
PER L'ANNO DEL 5 


1 95 4. 


EDITO A CURA DE abi VITA CAT 





DOMAN AL PLÚF 


Ae vilie de grande uere doi gurizans dal Friül orientâl 
si cjatavin insieme tun batalion austriac. Il comandant 
al riunis i soi soldáz e al tache un discors patriotic par 
todesc: 

“Dense nubi si affacciano minacciose sull'orizzonte 
della nostra Patria..." 

- Pieri, ce disial chel mat là?, - al domande Toni al so 
ami, che j stave dongje e che al mastiave alc di todesc. 

- Al dis che doman al pláf! - 


(Koinè) ERMES MUNINI 


Co si à dibisugne, covente imparâ a gloti mâr e spudâ dolz. 


LUZIAN VERONE 

Dicembar 





< г би ЕН бони ное 


5. Eligjo 

S. Cromazi di Aquilee 
S. Francesc Saveri 
S. Barbure 

S. Dalmazi 

S. Nicolau di Bari 
ПЕ DI AVENT 
MADONE DI DICEMBAR 
S. Sir vescul 

B. Vergjne di Laurét 
5. Damás pape 

S. Joane di Chantal 
S. Luzie 

ПЕ DI AVENT 

S. Albine 

S. Florean 

S. Lazar 

S. Grazian 

S. Dario 

S. Libar pape 

IV* DI AVENT 

S. Flavian 

S. Francescje Cabrini 
S. Irme 

NADAL DAL SIGNÓR 
$. Stjefin martar 

S. Zuan apuestul 
SANZ INOCENZ 

S. Tomás Becket 

S. Davit re 

S. Silvestri pape 





le une pagjne. 


т 


е jemp 


iniade сһ” 


minia 


“Ту” 





Letare 





La puarta dal Invier 


Il soreli smavit 
al cjarecia 

la neif 

su pai tez 
blancs' 

ch'a si dis’ fin 
fumanz. 

L'aga 'a cjanta 
jù pa gorna. 

Al é dut 

ип s'drondená 
di gotas di aga 
ch'a si piert plan, plan 
tal cür da tiera. 


(Furlàn di Verzegnis) GLORIA ANGELI 

DULA ISAL? 


Passade la fieste di Sante Lussie e la Пепе dai 'zuja- 
tui gnúfs, nó cuatri frutis si pensave bielzà a Nadál che, 
par noaltris pizzulis al oleve di nome Presepi. Al jere un 
puar Presepi che la mame, tant par contentánus, 'e me- 
teve adun cu la “famee dai mutilaz", come ch'e diseve. 

Infaz si tratave di statuinis di ges, dutis ruvinadis: 
piorutis ch'a cjaminavin cun tre gjambis, un agnul ch'al 
svolave cun tune sole ale, i personagjos cui vistiz plui o 
mancul sgrifignàz. Ma il Bambin al jere in bon stát, 
ancje se la pizzule lu cjoleve di scundon раг 'zujà come 
cu la pipine. Il puar Presepi al cjatave puest tal cjanton 
plui scür dal tinel par podé gjoldi la flame des cjande- 
lutis che la mame nus impiave la sere de vilie. 

Mi visi peró che un an j vin fat piardi la pazienzie. 
Dut pront e jé nus clamà dongje il Presepi par fà un 
pocje di fieste. 'E impià lis lusutis e po: "Viodeiso ce 
biel cul muscli fresc, s'o sês buinis un altri an `o tornin 
a comprá i pipins di chei che no si rompin, ma... ma 
dulà isal il Bambinut? Marie lu ástu tocját tu? La frute 
'e faseve di nó, ma si capive benon che no olsave a di la 
veretát e forsit no si ricuardave dulá che lu veve tra- 

sferit. Cir di ca, cír di là. a un cjert moment la mame 
stufe e rabiose: - Alore, faseit finte ch'al sedi e tu (jo), 
pandole che tu riducis, fâs preâ tôs sürs e cjante la poe- 
sie che ti àn insegnât a scuele! 


LUCIA SCOZIERO 

CHIGHENE 


[ no ti capivis se Chighene al ere il cognón o il so- 
ranón. Ducius a ghi disevin Chighene carbugnèr. 

Cuant ch'a nol era ator par servissi, al si pojava four 
dal antil da la caserma e al si gratava la schena, vuardant 
la plassa. Saturnu par caratar, al feva una fadia sacra- 
mentada a ciacarà. Encia parseche il taliàn a lu mastiava 
apena, parvia ch'al vigneva da un paisüt vissin di Ori- 
stano, in Sardegna. Il furlàn, nencia discori; l'unica pa- 
raula ch'al -crodeva- di savei, a era: Porcella. 

Porcella, cussi a la prununsiava lui, a sarés stada la sió 
tradussión di pursita, la scjarneta di pulvin o ciarbunina, 
ch'a partiva da la ciasa dal fantàt, rivànt fin uli da la cia- 
sa da la fantata, dai doi marous ch'a si vevin lassàt. E se 
i doi a' erin scaghés e braurins, a si meretavin encia i car- 
telóns - 1 dazebao dal di di vuei -: cun prosa e una pui- 
siuta, il dut in furlàn che bensintint. Cualchi volta encia 
cun pituris-caricaturis dai disfurtunás. 

Il Chighene, parvia dal lesi al si difindeva coma ch'al 
podeva e forsi par chel, al si inrabiava come un mat, cuant 
che a la domenia di matina al jodeva la pursita, cun tant 
di tabelóns, piciàs propit in tal mur da la só caserma. 

Four di messa prima, al si fermava cui fantás, fasint 
afenta di lesi i cartelóns e sicoma che, coma ch'i vin di- 
ta, a erin scris par furlán, al era a post! I 'zovins - in mies 
di lour al era sempri l'autour -, a ghi domandavin: “Co- 
me gli sembra, Chighene?”. Lui al voltava la só musona 
taronda e roana, viers dal ciampanili, al stralunava i vui, 
al deva dos-tre remenadis dal siò ciavón e ро’, tacant a 
gratassi cuntra l'antil, al toroconava: “Se lo pesco...la 
porcella...”. Cuntinivant a scjassà la melonara, fin ch'al 
rivava a pierdini di vuli in fon dal borc di Scjavés. An- 
dulà ch'i podevin -finalmentri- sganassà fin ch'i volevin. 

A no si à mai capit il parsé ch'a ghi brusás tant la pur- 
sita, parseche di lui, pi che sinti bruntulà: “Se la pe- 
sco...la porcella”, a nol á mai dita di pi, posto che da li 
stradis a nol veva di interessaighi un boru di nuja, ch'a li 
netavin Pogia e Siminsa, i doi stradins dal pais; e tant 
mancul dai cartelons, ché lui, in pais, a nol veva nissün 
parint, di via di chei di ciasa. 

"Se lo pesco...". 

“Votu, che domenia, i fini inrabià Chighene?". 

Dita e fata. 

Doi marous, nustris amigus, àn fat afenta di lasassi: in 
duta cunfidensa e in secret, a ghi àn fat rivà la nuvitàt a 
un di chei dai cartelóns. 

La domenia dopo, in tai tabelóns al era pituràt encia 

un carbugner pojàt tal antil da la caserma: nuja di strani, 
parvia che la marosa a steva li vissin. Po' a disevin che 
la mari -nossenta!- a ghi ves racomandàt a Chighene, di 
tindighi, ch'a no vessin di fá la pursita. (Li malilenghis 
a vevin sparnissát ator ché da la racomandassión, ma no 
si à savùt la veretàt). 

Il se ch'al fos scrit in tai cartelóns - naturalmentri, in 
furtlán-, Chighene, coma erriparcá! ma ció, ché dal pi- 
pinót, vistit da carbugnér, encia un canai al podeva capi- 
lu. Ben, in ché domenia, al à tant di chel scjassàt il ciaf 
e gratada la schena in tal antil, fin di butalu ju! E cuant 
ch'al à olmàt Gabrièl Sambuc ch" al feva afenta di mo- 
cassila, al ghi à sigàt: "Gabriele, se tu avessi qualche so- 
spetto...Ti pagherei da bere". E Gabrièl, tant maraveát - 
stuarsint la bocia, par fà jodi enciamò di pi maravea -, di- 
sint bausia dopla: “Lo sa che non bevo e che non m'im- 
passo di cose degli altri”. 

A uera finida, il carbugner al € 'zut in pensión. Cuant 
ch'al ni à saludát, s'al podevia disini? 

“Se lo pesco...”. Po' al si à pojat in tal spigul dal 
portón da la caserma, al si à gratàt benben la schena, al 
à smiciàt il ciampanili, al ni à ridussàt e al è ‘zut dentri 
in tal portón. 


(Furlàn di Ciasarsa) VIDIO COLUS 

Nadal 


La de di Nadal 

el nas Gjesù Banben 
ogni an cencja fàl 

el torna el frot nenen. 


El torna di chist mont 

te néf e te criura 

t'un cjonder sot de mont 
la Santa Creatura. 


El nas te pesta di stala 
el mos di ca di là el bo 
pai e mama loi el cjala 
te so miseria contenton. 


Sbrinsia, cossa e geis 
el è crot no 'l à puartát 
aur, momons e bebeis 
tes buteghes el à lassàt. 


Мй e спи el è vignút 
ma cun Гип grant insegnament: 

“Rispietaise in ogni mát 
l'un cun l'atre ulése ben 


spartît el beve e un crust di pan 
no regái: 'e son monades 

stait in buenes come frades 

a Nadál e dot el an". 


(Furlàn di Torean) EDI CUDICIO CUARGNUL 

STILLE NACHT 


Storie de plui cognossude cjante di Nadál 

Néf..., tante néf!... 'O sin a Oberndorf. Doman 'e je 
la vilie di Nadál dal 1818. 

Un cidinór che mai cassú, cheste sere, cul scúr de 
gnot plombát jú adore e il blancór de néf simpri plui 
penz, simpri plui fof, che no si cognós plui nissune stra- 
de, nissun troi, nissun sdrup de mont. E si à dome che- 
st blanc, distiarminát. Al nevèe ancjemo: al nevèe di 
tant timpon che lis cjasis dal país al semèe che no vebin 
mai viodút altri che chest blanc dulintorsi. 

Pre Bepo Mohr al é vieli, ma al à bielà parecjade la 
glesie pe solenitàt minente. L'altòr, cui siei cjandelirs e 
i siei àurs, al è dut ch al slûs. Il fantazzut, Hansel, al è 
rivát dut intabarát e, cun ché di pará vie il frét, al e biel 
pront a tirá sú il fol dal organo; pre Bepo al é par slungjá 
i déz parsore de tastiere. Lui, vieli vielom, al è plevan di 
Oberndorf si pò dî di simpri, e di simpri al úl preparà il 
so spirt e chel de só int. J 01 musiche pal spirt, j úl mu- 
siche pe int... Lui al à ancjemó avonde vós. Hansel al à 
tacát cul fol, lis mans dal predi si sbássin su la tastiere, 
la bocje *e je par viargisi a intoná il salm prescrit de li- 

turgje... Panfff...! Oooh, ce ésal sucedát?... П fol si è 
sbassát e al è restát ju tal so cjascjel. Pre Bepo e il fan- 
tazzut j `e mêtin dute par ch al torni a funzioná, ma nol 
'zove nuje. Ce fà? Nancje impensási di clamá il mestri 
Mauracher ch" al juste organos tal teritori: cui pò lá, cui 
po rivá in algó par chés stradis sapulidis? E la néf che 
ven jà ancjemó, come prime, come simpri... Il mestri 
Mauracher nol varès podút пуа mai! Ce fà?... E la Mes- 
se cjantade di miegegnot, ch'al covente l'organo? E la 
int, usade di simpri a sintile, la gnot di Nadal”... Bisu- 
gnarès cjatá un altri strument, ma nond'è tal país. А 
Oberndorf al é dome che il mestri de scuele Franz Gru- 
ber ch'al à une ghitare e al compagne cun ché lis sós 
cjantutis pai fruz. 

Il vieli plevan te glesie, l'organo cun chel fol fér, e 
dute ché néf... Ce fá su la Messe, dopo des peraulis “Et 
sübito facta est cum Angelo multitudo militiae caelestis, 
laudantium Deum, et dicentium: Gloria in altissimis 
Deo, et in terra pax hominibus bonae voluntatis..."? Li 
ret l'organo al varés vüt di intoná la melodie... Al torne 
tal pinsir il mestri Gruber, l'unic ch al pò leási cu l'idee 
de musiche, cun ché só ghitarute; cun ché lui al pó gjavá 
cualchi cordo, cualchi mutif fácil di impará, pai fruz... 
Il predi, dibót nichilit, al clame: “Hansel!”. E Hansel al 
va a clamá il mestri, ch al vegni cu la ghitare. E il me- 

stri al scolte il vieli che j propon di tentá l'impussibil, 
insieme, tes pocjs oris ch'a rèstin denant di ché Messe. 

Il mestri al prove: 1 siei déz 'a tócjn lis cuardis, apene 
рос]; notis, semplicis. Ce peraulis cjantà? "Stille Nacht, 
heilige Nacht...”, al fâs il vieli: gnot сте, sante gnot... 
E la cjante, te glesie dal paisüt lassü, 'e nas li, peraule 
dopo peraule, note dopo note, come par un meracul. 

La gnot dopo, te glesie dute inluminade, pre Bepo al 
spiete che di дайт dal altar j rivi il signâl di atac de ghi- 
tare, e po al scomenze: "Stille Nacht...”. 

Gnot cidine, sante gnot, 

dut al duár, sole `e vèe 

dome la cubie de Sante Еатее. 
'E puarte il Frut biel rizzót 
ch'al duarmi te pás dal cil. 

Il predi al à apene finit di cjantá la strofute che daür 
di lui, dai bancs de glesie, la cjante 'e torne a nassi, che 
la int le à 'za imparade e 'a gjolt a cjantále. E tal doman 
i fruz de scuele la cjàntin denant dal treséf cul Frutin tra 
il mus e il bo, ch'a vevin fat tun cjanton de lór scuelu- 
te. E d'inchevolte si cjàntile in dut il mont. 

Dindalore si sa che la musiche no nas dai organos, 
ma dal cür e dal cil. 


LELO CJANTON 

Not di Nodal 


Luna tonda e clara, 
inpiiti pi a lunc 

in chista not Santa, 

ta chel seil plen 

di stelutis lusintis. 
Fami palpa enciamò 
chel gioldi di cuant che frututa 
cul usielut dal bosc 
strent in tal stomit, 

i vuardavi four il freit 
ch'al cricava parsora 
da la neif frescja 

da la matina; 

intant che li ciampanis 
a dindonavin 

fin in somp dal pais. 


(Furlàn di Ciasarsa) ANELLINA COLUSSI 

Strolighéz 


ISSUDE, VIERTE, SIERADE, SORUNVIER 
E... VERNADA 


I nons plui vieris des stagjons a son stáz inglotúz e rim- 
plazzáz des gnovis peraulis plui vivarosis rivadis dal talian: 
cundutachèl une buine manezzade di espressions di une vol- 
te e cundure ancjemó sparnizzade in vie pes fevelis furlanis 
de Basse e de Alte, a zampe e a drete dal Tiliment. 

Primevere e a suplit oremai ancje in furlan issude e vier- 
te, dós peraulis che si lein une cu l'altre e che fasin grop cun 
sierade. 

Si rive adore a penetrá dentrivie te cuistion se si visisi che 
primevere e cjate la so lidrís tal latin primo vere, ven a stai in 
tun môt di di ch al cjalave e stagjon che vignive indenant. I 
studiáz che han strolegát i lengaz fis dal latin si son visáz che 
1 nons de primevere e son dispes leáz es voris dai contadins, 
ai arbui ch'a tornin a mená e a van in amór, ai práz ch'a sco- 
menzin a sverdeá, a l'ajar ch'al clipis, e stagjon che si vierz 
(vierte) e che salte für (jesci, jessude) da l’invier. 

Il furlan nol reste bessól su chest troi: vierte (« aperta), 
ch'e comparis soredut a man gjestre dal Tiliment, si cjatile 
ancje intor pal Venit, tal visentin, padovan, e venezian, d'in- 
аша ch e sares podude dispatriá in Friûl. 

Issude (dal latin exuta) e torne biel avuál in duc' i lengaz 
‘ladins’ di soreli jevát, che si compagnin tra di lêr pal custum 
di spiá il timp e lis stagjons e di lutá il prin segnál che l'estát 

e jé dacís, ch'e à vüt la vente su l'invier, che la glazze reste 
alfin daür cope. 

Al s'ingrume con vierte ancje il mát di dí, pareli ma in- 
sieme contrari, sierade/siarade che cjatin sparnizzát a man 
zampe dal Tiliment da Cividát e Basse. 

Sierade (dal latin serrata < serrare), ch'e jé súr di vierte, 
e ven doprade pa l'atom, pe stagion mezane, quant che lis 
"zornadis e si scurtin, il timp al volte in piés, al si vizzine il 
frét e la int si siere in cjase. 

In curt a vegnarà la glazze e bigne spesseá a vendemá: 
vendemis (di sotvie 'stagjon di vendemis”) al é un atri vieli 
nom da l'atom, tignút adamenz da un pizzul balzül di lengaz 
furlans (Clausét, Feletan e Racclús) che si lu dopre ancje in 
Valteline, indulà che la maniere di vivi e di pensá no à di jes- 
si trop lontane di che furlane! Massime il frét! 

In Tramonz, in Pofavri e tai grebanos de Valcelline indulà 
che la glace e pete dongje adore e l'atom al si volte di bote ta 
l'invier, il pinsir de int al cor e criure che vignarà e difat, len- 
ti, a clamin l'atom sorinvier/sarunvier, un mit di dî ch al ven 
für dal latin supra-hibernu. 

Sul nom da l’invier (ancje unvier / unviar / inviarn) dibot 
duc' i furlans si cjatin di concert, gjaváz i 'folps' di Corde- 
nons che cjatin simpri la maniere di disfrenzeási: lór a clamin 
l'invier vernada (« hibernata, peraule de famée di hibernu), 
tal quál di un biel scjap di lengaz de Alte e de Basse Italie e 
ancje di für vie. 


PIERA RIZZOLATTI 

IL PRESENTIMENT 
DAL GNO CJAN WILLIAM 


Unevóre di timp indaûr, cuanche *o jèrin a stá a Lon- 
dra, `o vèvin vit un cjan di Scozie, tant special. Al vè- 
ve il pél lunc e lis orélis néris, ben drétis. Al jere fi sól: 
sò mari no "nd'vève vâz tris. 

Al e stát un cjan tant indipendent, trop inteligjent cun 
tun sèst sens spicát: lu vèvin vut lassât dibessôl in tal 
cûr de fumáte a scorsizá tal parc e al ë rivât a torná a 
cjase só. 

Il cjan al jére putrop biel e unevòre leát al so paron, 
ma i foresc' no jérin par nuie simpatics a William: lui, 
cuanch'a vignivin, si platave daúr de poltrone fintremai 
che i foresc' no jèrin láz vie. Une sere d'inviár, difür al 
Теге tant frèt, `o jèri tal tinel, la stanz plui ben mobilia- 
de de nestre cjase, e cun mé fie *o jéri sentàde sun tun 
sofá e *o cjalávin il ros dal len ch'al brusave tal cami- 
net. Tacát tal sufit al jére un grant lampadari di fiár 
batút. William come al sòlit al ere distirát dongje il ca- 
minet e plen di siump. 

Daspò mièze dre William al jevà in pis, al cjalà e al 
coré viars la puarte come spaurít: nó *o sin làdis daür 
par viàrzi la puarte. In chel moment *o sintin un gran 

rumór come se si fos sdrûmat alc: e il lampadar al 
plomba-jú sul sofà cun bacan. 

Graziant Diu e a lis buinis orelis dal nestri cjan che si 
nacuarzè dai “ultrasuoni”, i ocupanz dal sofà a’ vèrin la 
vite salve. 


(Furlàn di Gardiscja dal Lusinz) MARY JULI CHESHAM 


L'uniche ricete par vivi a lunc "e je ché di deventà vecjos. 


TITILITI 

12. Lunaris 


Culi no s'intint fevelá di ché produzion leterarie scrutinade come 
"almanacs", ma di ché schirie di publicazions (di un sfueon o di 
sis o di dodis pagjnis), ch'e àn come elemenz di fonde il calen- 
dari cuasit simpri par furlan e l'acompagnament di inlustrazions, 
di didascaliis, di poesiis di autórs plui o mancul cognossüz o te- 
stemoneancis leterariis popolárs (proverbis, müz di di, vilotis, 
contutis) o blecs di storie locál, par furlan. Al é chest un gjenar 
chal à vüt - massime in chestis ultimis desenis di ains - une 
largje difusion. La documentazion paraltri 'e risulte pluitost scla- 
gne, stant che si trate di stampe destinade a ... passá. Cussi, 
tal trat di timp in cunsiderazion, il prin ch'al risulte vignüt für al 
é il"Lunari di Vergnà" cui pinsîrs di pre Vigj Pividór (dal '51). Dal 
54 al compár il “Lunari de Patrie dl Friül" di Udin e dal 60 la 
schirie dai lunaris de "Scuele Libare Furlane". 

Cun l'insiorament des poesiis di une scritore di chest Grop, 
Marie Nodál, s'invie dal '62 la lungje filaine dai “Lunaris di Pa- 
luce” par cont de Dite Chiapolino. In chel agár, si métin tal '73 
ancje i "Lunaris di Cjasteons di Strade" (soredut cu lis poesiis 
di pre Meni Zannier) par cont de Dite Cecon e "Sot dal tór" di 
Dael. 

Dal 71 а scoméncin a compari i biei cartelons a mûr dai ca- 
lendaris de Filologiche, che po а continuaran ogni an, fale il 75. 
Dal '74, po, in ca 'a vegnin difondüz i lunaris des Arz Grafichis 
Furlanis, de Pléf di Guart, e da/ periodic "Corriere del Friuli". 
Une carateristiche di cuasit duc' chesc' lunaris si palese te ulti- 
me pagjne atraviers i auguris di bon finiment e di bon principi. 
Sul sierá, ju fasin ancje nó di cür pal an ch'al ven! 


L. PERÉS 

La lune 


S'a si podes lá 
plui dongje 

di chel barcon 
ch'a s'impie 
ogni gnot 

su la tiere 
scure 

si viodarés 

ce ch'al è 

par ladila... 


LORELLA MORETTI 

